c: text/html

text:
ཆོས་དཔེའི་ནང་གི་ཡ་མཚན་གྱི་རྣམ་པ་བཅུ།
མཐའ་མའི་བསྐྱར་བཅོས། (༢༡༢༠༡༧༠༦༠༦) འབྲི་མཁན། གངས་དཀར་སེམས། ༠༤༢༠༡༧༠༩༤༩
ཆོས་དཔེའི་ནང་གི་ཡ་མཚན་གྱི་རྣམ་པ་བཅུ།
10 most wonderful things in the Bible
聖經中10大最奇妙現象
༡༠། རྒྱ་མཚོ་དམར་པོ།
ཨཱི་ཇིབ་ Egypt ས་ནས་ཕྱིར་དོན་པའི་ཟིན་ཐོ། ཞེས་པའི་དེབ་ནང་དཀོན་མཆོག་གིས་མཱོ་ཞི་Moses ལ་ནུས་པ་བསྩལ་ཏེ་རྒྱ་མཚོ་དམར་པོ་ཁག་བགོས་སྟབས། ཨཱི་ཟི་རལ་ Israel ལམ་ཇེའུ་མི་རྣམས་ཨཱི་ཇིབ་ནས་ཐར་ཐུབ་པ་བྱུང་བའི་སྐོར་འཁོད་ཡོད། ཨ་རིའི་ཚན་རིག་མཁས་དབང་ནས་ཀྱང་རྒྱ་མཚོ་དེའི་ཆུ་བོ་ཁ་འབྱེད་པའི་སྐོར་དེ་བཞིན་ར་སྤྲོད་བྱས་ཟིན། དེའང་རང་བྱུང་ཁམས་ཀྱི་རླུང་འབབ་ Wind down ཅེས་པའི་འགྱུར་འགྲོས་ཤིག་གིས་བགྱིས་པ་ཡིན་སྲིད་པ་རེད།
རླུང་དམར་དེས་རྒྱ་མཚོ་སྐམ་ཞིང་སྐམ་ས་ཕྱིར་མངོན་པའི་ནུས་ཆེན་མདང་ངེས་ཡོད་པར་བརྟེན། མི་རྣམས་སྐམ་ས་དེ་ནས་བདེ་འཇགས་ངང་ཕར་འགྲོ་ཆོག་པ་ཡིན།
ཞིབ་འཇུག་མི་སྣས་ནཱེལ་ Nile ཆུ་བོའི་སྒང་རླུང་དམར་ཕབ་པའི་ཚོད་ལྟ་ཞིག་བྱས། གལ་ཏེ་ཤར་རླུང་དེ་སྟོང་རྨིས་ ༡༠༡༠ གྱི་མགྱོགས་ཚད་ཀྱིས་ཆུ་ཚོད་ ༡༢ ལ་ལྡང་ན་རྒྱ་མཚོའི་ཆུ་བོ་ནི་ཆུ་ཚོད་ ༤ ཡི་ནང་ཚུད་ཕྱིར་རྒྱུགས་འོང་མི་སྲིད། དེ་ལྟར་ན་ཨཱི་ཟེ་རལ་གྱི་མི་རྣམས་ནས་ལྷོད་དལ་ངང་ཆུ་བརྒལ་ཆོག་གི་རེད།
༩། ནཱོ་ཡ་Noah ཡི་གྲུ་གཟེངས་།
ནཱོ་ཡས་དུད་འགྲོ་ཡོད་ཚད་ཀྱི་རིགས་མི་འདྲ་བ་གཉིས་རེ་ཤོང་བའི་སྒོ་ནས་ཆུ་ལོག་གི་ཉེན་ཁ་ལས་གཡོལ་ཐུབ་པའི་གྲུ་གཟེངས་གཅིག་བཟོས། ནཱོ་ཡས་ཕལ་ཆེར་དུད་འགྲོ་གྲངས་ཁྲི་ ༣་༥ ཙམ་གྱི་སྲོག་སྐྱབས་ཡོད། ཆོས་དཔེའི་ནང་གྲུ་གཟེངས་དེའི་རིང་ཚད་ནི་རྨཱིས་ཁྲལ་ ༡༤༤ ཡོད་པ་འཁོད་ཡོད། ཚན་རིག་མཁས་དབང་གིས་གྲུ་གཟེངས་དེར་ཕལ་ཆེར་དུད་འགྲོའི་གྲངས་འབོར་ཁྲི་བདུན་ཙམ་བཞག་པའི་གནས་སྟངས་འོག་མཚོ་ཐོག་ནས་བརྒལ་བའི་སྐོར་མཚོན་ཐབས་བྱས་ཡོད་པ་རེད།
ཤིང་བཟོ་ཀྱཱོན་ཧོ་བིས་ John Huibers ལོ་གསུམ་ནང་སྒོར་ཁྲི་ ༡༥༠ སྤྱོད་དེ་ནཱོ་ཡའི་གྲུ་གཟེངས་འདྲ་པོ་ཞིག་བཟོས། ད་ལྟའི་ཆར་གྲུ་གཟེངས་དེ་ནི་ནཱེ་ཏི་ལན་ཟི་ Netherlands ཡི་ལྟ་སྐོར་བྱེད་སའི་གནས་ཤིག་ཆག་ཡོད། གྲུ་གཟིངས་དེའི་ནང་དུ་གློག་བརྙན་ཁང་གཉིས་དང་ཟ་ཁང་ཞིག་ཡོད་པ་རེད།
༨། འབར་བཞིན་པའི་ཚེར་མ།
ཨཱི་ཇིབ་ནས་ཕྱིར་དོན་པའི་ཟིན་ཐོའི་ནང་ཚེར་མའི་ནགས་དེ་མཱོ་ཞི་ Moses ཡི་མིག་མདུན་དུ་རང་བཞིན་གྱིས་འབར་ཡོད་པ་མ་ཟད། དེས་དཀོན་མཆོག་གི་ངོ་བོའི་ཐོག་ནས་ཁོ་དང་ཁ་བརྡ་བྱས་པའི་སྐོར་འཁོད་ཡོད།
ཁཱམ་བི་རི་ཅིའི་ Cambridge དངོས་ཁམས་རིག་པའི་མཁས་དབང་ཁཱོ་ལིང་ཧམ་བིས་ Colin Humpheys ཚེར་མའི་ནགས་དེ་ནི་སེང་ལྡེང་གི་སྡོང་པོ་ཡིན་སྲིད་ཅིང་། དེ་དག་ཁག་ཅིག་མེ་རིའི་ཁར་སྐྱེས་ཤིང་ཚ་དྲོད་མཐོན་པོ་དང་ཤུགས་ཀྱིས་འབར་བའི་གནས་ནས་གཡོལ་ཕྱིར་ཡིན་སྐོར་ཚོད་དཔགས་བྱས།
སེམས་ཁམས་རིག་པའི་མཁས་དབང་བྷེ་ནི་ཞ་ནོན་ Benny Shanon གྱིས་མཱོ་ཞིའི་རྣ་ཟུར་ནས་གྲགས་ཡོང་བའི་སྒྲ་ཞིག་དང་། དཀོན་མཆོག་གི་སྒྲ་དེའང་ཁོས་ས་གནས་རང་གི་འཁྲུལ་སྣང་སྐྱེ་བྱེད་ཀྱི་རྩིཤིང་གི་རྫས་ཤིག་ཟོས་ནས་བྱུང་བས་ཡིན་པར་ངོས་འཛིན་བྱས། རྩི་ཤིང་རིགས་དེ་ནི་ལོ་རྒྱུས་འདི་བྱུང་བའི་ས་གནས་སུ་སྐྱེས་པའི་རྩི་ཤིང་དུམ་མཚམས་དགུ་ཅན་ལྡན་པའི་རྩི་ཤིང་ཞིག་གི་ལོ་མ་ནས་ལེན་པ་ཞིག་ཡིན།
༧། ཨཱི་ཇེབ་ཀྱི་འགོས་ནད་ཆེ་ཁག་བཅུ།
ཨཱེ་ཇེབ་ཀྱི་རྒན་རབས་ནས་ཨཱི་ཟེ་རལ་ Israel ལ་གཉའ་གནོན་བྱས་པའི་ཉེས་པ་བསགས་པར་བརྟེན། དཀོན་མཆོག་གིས་དེར་འགོས་ནད་ཆེན་པོ་བཅུ་ཁྱབ་དར་བཏང་བའི་ས་དེར་ཁྲིམས་ཆད་ཕོག དེང་ཚན་རིག་གིས་འགོས་ནད་བཅུ་དེ་དག་ཀྱང་ཁྱབ་ཡོད་སྲིད་པར་ར་སྤྲོད་བྱས་ཟིན་པ་ཞིག་ཡིན། ནཱེལ་ཆུ་བོའང་བཱོ་ལང་ཏི་ Burgundy ཡི་ཕྱོགས་ཀྱི་རྩ་དམར་པོས་མཚོན་གྱིས་ཆུ་བོ་དེ་ཁྲག་ལྟར་དམར་བར་བསྒྱུར་སྲིད་པའི་སྐོར་ར་སྤྲོད་བྱས། ཆུ་རྩ་དེ་དག་གི་ནང་སྦལ་པ་དང་ཤིག བོང་བ་བཅས་འཁོར། འཚབ་འཚུབ་ཀྱི་ལྕོང་མོའང་གང་མགྱོགས་ཀྱིས་སྦལ་པར་གྱུར་བ་དང་། དེ་ནས་སྦལ་པ་ཤི་རྗེས་འབུ་སྲིན་ཡང་སྐྱེས་སྲིད་པ་ཡིན། འབུ་སྲིན་དེ་དག་གིས་འགོས་ནད་ཐེངས་ལྔ་པའམ་འཁྱེར་སྲིད་པའམ། དེ་དག་གིས་ཤི་རྐྱེན་དང་རྨ་ཁའང་བཟོ་སྲིད་པ་རེད། ལོ་ ༣༥༠༠ ཡི་སྔོན་དུ་བྱུང་བའི་ལོ་རྒྱུས་ཐོག་གི་མེ་རི་མཆེད་གཞི་ཆེ་ཤོས་དེས་མཐའ་མཇུག་གི་འགོས་ནད་བྱུང་། དེས་ཨཱེ་ཇེབ་ལ་སེར་བ་བབས་ཅིང་འབུ་སྐྱོན་བྱུང་། མཇུག་ཏུ་དུག་ཡོད་པའི་སྔོ་ཧམ་ལྗང་ཁུའི་བཟའ་འབྲུའི་རིགས་གཅིག་གི་རྫས་དེས་ཨཱེ་ཇེབ་ཏུ་སྐྱེས་པའི་ཕྲུ་གུ་ཐོག་མ་དེའི་ཚེ་སྲོག་འཕྲོགས་ཡོད་པ་རེད།
༦། སྔར་བྱུང་མ་མྱོང་བའི་ཆུ་ལོག
དུས་རབས་བསྐྲུན་པ། ཞེས་པའི་དེབ་ནང་དཀོན་མཆོག་གིས་འགྲོ་བ་མིའི་རིགས་ཀྱི་ཉེས་པ་དག་ཕྱིར་ཆར་པ་ཉིན་མཚན༤༠ ལ་བཏང་ནས་ཆུ་ལོག་བྱུང་། དུས་རབས་སྔོན་གྱི་ལོ་ངོ་ཁྲི་གཅིག་སྔོན་དུ་འཇིག་རྟེན་འདིར་གྲང་ངར་གྱིས་ཡོངས་སུ་བསྡམས། ལོ་ངོ་སྟོང་ཕྲག་རྗེས་གནམ་གཤིས་སུ་གཞི་ནས་དྲོད་སླེབས་པ་རེད། དུས་རབས་སྔོན་གྱི་ལོ་ངོ་ ༥༠༠༠ ལ་རྒྱ་མཚོའི་ངོས་དེ་མཐོ་རུ་སོང་བ་དང་། མཱེ་ཊི་ཊེ་ཡན་རྒྱ་མཚོའི་ Mediterranean Sea མཚོ་ངོས་དེ་མཐོ་འདེགས་བྱུང་ནས་ཡོངས་རྫོགས་ཆུས་བསྣུབས་པ་རེད།
རིག་པའི་གཞུང་ལུགས་དེར་ཞིབ་འཇུག་བྱེད་མཁན་ཚན་རིག་མཁས་དབང་གིས་མཐོ་ས་ནས་སར་ཤོར་བའི་འབབ་ཆུ་ནཱེ་གྷ་རའི་ Niagara འབབ་རྒྱུན་གྱི་མགྱོགས་ཚད་ལྡབ་ ༢༠༠ ཡི་ཚད་ཀྱིས་མདུན་དུ་རྒྱུགས་འགྲོ་བར་བཤད། ཆུ་ལོག་དེས་ས་ཁྱོན་སྤྱི་ལེ་གྲུབ་བཞི་མ་སྟོང་རྨིས་ཁྲི་ ༡༥ ཡི་ཚད་ཀྱིས་རྒྱུགས་པས་མི་མང་ཁྲི་སྟོང་མང་པོའི་ཚེ་སྲོག་ཤོར་ཡོད་པ་རེད།
༥། ཉེས་ཅན་གྱི་གྲོང་ཁྱེར་ཟཱོ་ཊོ་མ་ Sodom དང་གྷོ་མོ་ར། Gomorrah
ཆོས་དཔེའི་ནང་དཀོན་མཆོག་གིས་མི་རྣམས་ཀྱིས་ནག་ཉེས་བསགས་རྐྱེན་ཇཱོ་
ཊན་ཆུ་བོའི་ཐང་ཆེན་ཐོག་གི་གནའ་བོའི་གྲོང་ཁྱེར་འདི་གཉིས་རྩ་མེད་བཟོས། དུས་རབས་གསར་བསྐྲུན་ཞེས་པའི་དེབ་ཏུ་ཇོ་ཧན་ཧས་ Jehovah གནམ་གྱི་སཱོ་ཧྥ་ཞེས་པའི་ལྡུལ་དང་མེ་ཟཱ་ཊོ་མ་དང་གྷོ་མོ་རར་ཕབ་པའི་སྐོར་འཁོད་ཡོད་པ་རེད།
༢༠༠༨ ལོར་དུས་རབས་གནའ་མའི་སྐབས་ཀྱི་འཇིམ་ལེབ་ཅིག་མཐོང་ཐུབ་ཡོད་པ་དེ་ནི་འཁོར་སྐར་གྱི་དཔང་རྟགས་ཤིག་ཏུ་ངོས་འཛིན་བྱས། མི་རྣམས་ཀྱིས་འཁོར་སྐར་དེས་དེ་སྔོན་གྲོང་ཁྱེར་འདི་གཉིས་ལ་རྡུང་ཁ་རྒྱབས་ཡོད་པར་ངོས་འཛིན་བྱེད་པ་དང་། འཁོར་སྐར་དེའང་ད་ལྟའི་ཆར་ས་གནས་དེ་གཉིས་ལ་སླེབས་ཡོད་པར་ངོས་འཛིན་ཡང་བྱེད་ཀྱི་ཡོད་པ་རེད།
༤། ཇཱེ་རི་ཁོ་ Jericho གྲོང་ཁྱེར་གྱི་གྱང་ར།
ཇཱེ་རི་ཁོ་ནི་ཇོ་ཅིས་ Joshua འགོ་འཁྲིད་པའི་ཨཱེ་ཛ་རལ་གྱི་མི་ཞིག་རེད། ཁོ་ཚོའི་ཕུག་བསམ་གྱི་ས་གནས་དེ་དབང་བསྒྱུར་ཐུབ་རྗེས་ཤོར་སོང་བའི་གྲོང་ཁྱེར་ཐོག་མ་དེ་རེད།
ཇཱེ་རི་ཁོ་ནི་རོང་གཤོངས་ཀྱི་དབུས་སུ་ཡོད་ལ་དེ་ནི་ས་འགུལ་རྒྱུགས་སླ་ཞིང་འཐོར་ལ་ཉེ་བའི་གྲོང་ཁྱེར་ཞིག་ཡིན། འབུམ་རམས་པ་ཨཱ་མོ་ཟི་ན་ Amos Nurཡིས་བརྗོད་གསལ་ལྟར་ན་ཆོས་དཔེའི་ནང་གསལ་བཤད་བྱས་པའི་དོན་རྐྱེན་དང་ཤེས་ཟིན་པའི་ས་འགུལ་རྒྱུགས་ས་གཉིས་གཅིག་མཚུངས་སུ་ཆག་ཡོད་པ་ཤེས་ཡོད།
ཁྲིམས་ལུགས་སྨན་པ་དང་འགྲོ་བ་མིའི་རིགས་སྐོར་གྱི་མཁས་དབང་མཱ་ཞོལ་ Michael Finnegan གྱིས་ལི་མའི་དུས་རབས་སྐབས་སུ་དེར་འཚོ་བཞིན་པའི་མིའི་རུས་ཤུལ་མཐོང་ཡོད་པ་དེས་ས་འགུལ་དེ་ནི་དོན་རྐྱེན་བྱུང་བའི་དུས་ཚོད་དེ་རང་དུ་བྱུང་བར་གསལ་པོ་བཟོས་ཡོད།
༣། བཅོས་ཐབས།
(གནམ་བདག་ཆོས་ལུགས་ཀྱི་དཀོན་མཆོག) ཇུ་ཞི་ Jesus ཡིས་ཁོ་བོའི་ཡ་མཚན་ཅན་གྱི་ནད་བཅོས་ཐབས་ཀྱིས་གྲགས་པ་འབར་བ་དང་། ཁོ་བོས་དེ་སྔོན་ཚ་ནད་དང་གནམ་གྲིབ། དེ་བས་སྐྱེས་པ་ཞིག་སླར་ཡང་གོམ་པ་སྤོ་ཐུབ་པ་བཟོས་མྱོང་ཡོད། དེའང་ཇུ་ཞིའི་བཅོས་ཐབས་དེ་ནི་གཞན་གྱི་སེམས་གསོ་ཐབས་ཙམ་ཡིན་སྲིད་པའམ་སེམས་ཁམས་ཀྱིས་བགྱིས་པ་ནས་བྱུང་བ་ཞིག་ཀྱང་ཡིན་སྲིད་པ་རེད།
༢༠༡༥ ལོར་ཚན་རིག་མཁས་དབང་ཚོས་རང་ལོ་ ༢༦ ཅན་གྱི་ལོ་ལྔའི་རིང་རྐང་པ་ཞ་བསྡད་པའི་དབང་པོ་སྐྱོན་ཅན་གྱི་སྐྱེས་པ་ཞིག་ཡར་ལང་ནས་འགྲོ་ཐུབ་པ་བྱས། རྩ་བའི་ཆ་ནས་བཤད་ན་སེམས་ཁམས་ནད་རིགས་ཆེད་མཁས་ཀྱིས་སྐྱེས་པ་དེའི་གླད་པ་ཡིས་ཁོ་པས་རྐང་པ་གཉིས་ཀྱིས་ལང་ནས་འགྲོ་ཐུབ་པར་ཧ་གོ་བཅུགས་ཡོད་པ་དེ་རེད།
༢། འཆི་ལོག ཆོས་དཔེའི་ནང་དཀོན་མཆོག་གིས་འགྲོ་བ་མི་རྣམས་འཆི་ལོག་རྒྱག་བཅུག་པའི་གནས་སྟངས་མི་འདྲ་བ་བཅུའི་སྐོར་གོ་རིམ་བཞིན་འཁོད་ཡོད། ཡིན་ཡང་ཚན་རིག་ཤེས་བྱ་དམན་པའི་རྐྱེན་གྱིས་དངོས་སུ་ཤི་མེད་པའི་ནད་པ་དེ་ནི་ཤི་ཚར་བར་གཏན་ཚིག་བཤད་རྒྱུ་ལས་སླ་པོ་ཡིན། ཞིབ་འཇུག་པ་ཝེ་ལན་ཊིབ་ William Tebb ཡིས་དུས་རབས་བཅུ་བདུན་པའི་ནང་མི་གྲངས་ ༢༡༩ གསོན་སྦས་བཏང་རྗེས་དེ་དག་འཆི་ལོག་རྒྱག་ཡོད་པའི་སྐོར་ཤེས་རྟོགས་བྱུང་ཡོད། ད་དུང་མི་གྲངས་ ༡༤༩ གསོན་སྦས་བྱས་པའི་ནང་གི་ ༡༠ མ་ཤི་བའི་སྔོན་དུ་སྟབས་མ་ལེགས་པར་ཁོག་པ་བཤག་པ་དང་། དེ་མིན་ ༢ མ་ཤི་བའི་སྔོན་དུ་ནས་བེན་རོ་རུལ་འགོག་གི་གནས་སྟངས་ལ་ངོས་འཛིན་གྱིས་ཐག་བཅད་བྱས་ཡོད་པ་རེད། ༡། ཇུ་ཞི་ཆུ་ཐོག་བགྲོད་པ། ཆོས་དཔོན་ཇུ་ཞི་ཆུ་བོའི་སྒང་ནས་སོང་བའི་སྐོར་ནི་ཆོས་དཔེའི་ནང་གི་ཆེས་སྐད་གྲགས་ཆེ་བའི་ཡ་མཚན་གྱི་རྣམ་པ་ཞིག་རེད། ཡོངས་སུ་མེད་པར་མ་ཆག་པའི་ཆུ་དང་འཁྱགས་པ་ཡོད་ས་ལ་རྒྱུགས་ཆུ་འཁྱགས་པ་ཟེར་སྲོལ་ཡོད་པ་དེ་རེད། དེ་ནི་ཇུ་ཞིའི་ཡ་མཚན་དངོས་བྱུང་དེ་བྱུང་བའི་འབྱུང་རྐྱེན་ཡང་ཡིན་སྲིད། ཚ་ཆུ་མཚེའུ་ནང་འབབ་ནས་མཚོ་དེ་འཁྱགས་པ་ལ་འགྱུར་བར་འགོག་ཐབས་བྱེད་སྐབས་སུ་དེར་དྭངས་གསལ་གྱི་འཁྱགས་པ་ཐུག་པོ་ཞིག་ཆག་སྲིད་པ་རེད། དེའང་ཆེས་འཐུས་ཚང་གིས་ཡ་མཚན་དངོས་བྱུང་སྐབས་སུ་གྷ་ལི་ལི་ Galilee རྒྱ་མཚོའི་རྣམ་པ་འབྲི་བཀོད་བྱས་ཡོད་པ་དེ་རེད། མ་རྩོམ་འབྲེལ་ཐག
https://kknews.cc/science/ro9nbn.html

robotstxt: allowed

filter: keep


text:
ཀན་ལྷོ་ནས་འབྱོར་བའི་འཕྲིན་ལྟར། ཟླ4ཚེས26ཉིན། ཀན་སུའུ་མི་རིགས་དགེ་འོས་སློབ་ཆེན་དུ་བོད་ཀྱི་ལཉྫ་དང་ཝརྟུའི་གློག་རྡུལ་ཡིག་གཟུགས་འགྲེམ་སྤེལ་བྱས་འདུག མུ་མཐུད་ཀློག བོད་ཀྱི་ལཉྫ་དང་ཝརྟུའི་གློག་རྡུལ་ཡིག་གཟུགས་ལེགས་འགྲུབ་བྱུང་བའི་གནས་ཚུལ།
དཀར་ཆག་ཚགས་ཉར: འཕྲིན་གསར།
སོའུ་གོའུ (Sougou) ཁ་པར་གཏག་ཐབས་ཁྲོད་དུ་བོད་ཡིག་མཐེབ་གཞོང་བསྣན་པའི་གནས་ཚུལ།
ཉེ་ཆར། སོའུ་གོའུ (Sougou) ཁ་པར་གཏག་ཐབས་ཁྲོད་དུ་བོད་ཡིག་མཐེབ་གཞོང་བསྣན་པའི་གནས་ཚུལ་ཐོན་འདུག
སོའུ་གོའུ (Sougou) གཏག་ཐབས་ཀྱི་གཞུང་ཕྱོགས་དྲ་ཚིགས་ཀྱིས་ངོ་སྤྲོད་བྱས་པ་ལྟར་ན། ཨན་གྲོལ (Android) ཁ་པར་ཁྲོད་དུ་སོའུ་གོའུ་གཏག་ཐབས་ཀྱི་ཐོན་རིམ 8.18 འགྲེམ་སྤེལ་བྱས་པའི་ནང་ལ་བོད་ཡིག་དང་ཡུ་གུར་གྱི་མཐེབ་གཞོང་ཁ་སྣོན་བྱས་ཡོད་པ་རེད། མུ་མཐུད་ཀློག སོའུ་གོའུ (Sougou) ཁ་པར་གཏག་ཐབས་ཁྲོད་དུ་བོད་ཡིག་མཐེབ་གཞོང་བསྣན་པའི་གནས་ཚུལ།
བོད་རྒྱ་ཚིག་མཛོད་དངོས་སུ་འགྲེམ་སྤེལ་བྱས་པ།
ཐའེ་ཝན་རྒྱལ་སྤྱིའི་བོད་བརྒྱུད་ནང་བསྟན་ཞིབ་འཇུག་ཚོགས་པ་དང་། སྨོན་ལམ་བརྡ་འཕྲིན་ཞིབ་འཇུག་ཁང་གཉིས་མཉམ་འབྲེལ་གྱིས་བསྒྲུབས་པའི་བོད་རྒྱ་ཚིག་མཛོད་མཉེན་ཆས་འདི་ཉིད། ཕྱི་ལོ་ ༢༠༡༨ ལོའི་ཟླ་ ༡ ཚེས་ ༢༦ ཉིན། ཐའེ་པེ་གྲོང་ཁྱེར་དུ་ཐའེ་ཝན་རྒྱལ་སྤྱིའི་བོད་བརྒྱུད་ནང་བསྟན་ཞིབ་འཇུག་ཚོགས་པས་གོ་སྒྲིག་འོག་དངོས་སུ་འགྲེམ་སྤེལ་གྱི་མཛད་སྒོ་བསྐོང་འཚོགས་བྱས། ཚོགས་ཐོག་ཏུ་ཐའེ་ཝན་རྒྱལ་སྤྱིའི་བོད་བརྒྱུད་ནང་བསྟན་ཞིབ་འཇུག་ཚོགས་པའི་འགན་འཛིན་གཙོའི་ལས་བྱེད་དང་ཚོགས་མི། སྨོན་ལམ་བརྡ་འཕྲིན་ཞིབ་འཇུག་ཁང་གི་འགན་འཛིན་སེར་སྨད་དགེ་བཤེས་བློ་བཟང་སྨོན་ལམ། ཐའེ་ཝན་དུ་གནས་བཞུགས་བླ་སྤྲུལ་མཁན་པོ་དང་དགེ་བཤེས་གྲྭ་བཙུན་བཅས་མཉམ་བཞུགས་གནང་ཡོད། མུ་མཐུད་ཀློག བོད་རྒྱ་ཚིག་མཛོད་དངོས་སུ་འགྲེམ་སྤེལ་བྱས་པ།
འབྱུང་རྩིས་ཨུཏྤལ་སྔོན་པོའི་མཉེན་ཆས་དབུ་འབྱེད་མཛད་སྒོ་གནང་བ།
འདི་ག་བོད་ཡིག་བརྡ་འཕྲིན་ལག་རྩལ་དྲ་བར་འཕྲིན་ཡིག་འབྱོར་གསལ། ཉེ་ཆར་སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་གིས་གསར་དུ་བཟོས་པའི་འབྱུང་རྩིས་ཨུཏྤལ་སྔོན་པོ་ཞེས་པའི་མཉེན་ཆས་དབུ་འབྱེད་ཀྱི་མཛད་སྒོ་གནས་མཆོག་རྡོ་རྗེ་གདན་དུ་ཚུགས། མུ་མཐུད་ཀློག འབྱུང་རྩིས་ཨུཏྤལ་སྔོན་པོའི་མཉེན་ཆས་དབུ་འབྱེད་མཛད་སྒོ་གནང་བ།
བོད་ཀྱི་དཔེ་མཛོད་འཛིན་སྐྱོང་མ་ལག་མཉེན་ཆས་འགྲེམས་སྤེལ་བྱས་པ།
ཉེ་ཆར། སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་གི་འགན་འཛིན་དགེ་བཤེས་བློ་བཟང་སྨོན་ལམ་ལགས་ཀྱིས་སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་དང་སྤྲུལ་སྐུ་མཐུ་སྟོབས་རིན་པོ་ཆེ་ཟུང་འབྲེལ་གྱིས་སྒྲུབ་པའི་བོད་ཀྱི་དཔེ་མཛོད་འཛིན་སྐྱོང་མ་ལག་མཉེན་ཆས་ཐོག་དང་པོར་ངོ་སྤྲོད་བྱས་པ་རེད། མུ་མཐུད་ཀློག བོད་ཀྱི་དཔེ་མཛོད་འཛིན་སྐྱོང་མ་ལག་མཉེན་ཆས་འགྲེམས་སྤེལ་བྱས་པ།
ཀུ་ཤུས་གསར་བསྒྱུར་བྱས་པས་བོད་པ་ཚོ་འུར་ཆིལ་ལེ་བཏང་སོང་།
སྤྱི་ཟླ་དགུ་བའི་ཚེས་༢༠ཉིན། ཀུ་ཤུའི་མ་ལག་གསར་པ iOS 11དེ་དངོས་སུ་ཕབ་ལེན་བེད་སྤྱོད་གཏོང་མགོ་ཚུགས་པ་རེད། མ་ལག་གསར་པ་འདི་ནི་ཀུ་ཤུའི་ལོ་རྒྱུས་སྟེང་གི་འགྱུར་ལྡོག་ཆེས་ཆེ་ཤོས་དེ་ཡིན་པར་བརྗོད་ཀྱིན་ཡོད་པ་དང་། ཀུ་ཤུའི་ཁ་པར་གསར་ཤོས iPhone Xདང་ iPhone 8,iPhone 8 Plusནང་གི་མ་ལག་དེ་ཡིན་པ་རེད། མུ་མཐུད་ཀློག ཀུ་ཤུས་གསར་བསྒྱུར་བྱས་པས་བོད་པ་ཚོ་འུར་ཆིལ་ལེ་བཏང་སོང་།
རྒྱ་བོད་ཚིག་མཛོད་ཐོན་རིམ་གཉིས་པ་གསར་སྤེལ་བྱས་པ།
སྤྱི་ཟླ9པའི་ཚེས2ཉིན་སྨོན་ལམ་བོད་ཡིག་བརྡ་འཕྲིན་ཞིབ་འཇུག་ཁང་ནས་འཕྲིན་ཡིག་འབྱོར་གསལ། རྒྱ་བོད་ཚིག་མཛོད་ཐོན་རིམ་གཉིས་པ་གསར་སྤེལ་བྱས་ཡོད་པ་དང་། པར་གཞི་གསར་ཤོས་འདིའི་ནང་ལ་སྔོན་མའི་པར་གཞིའི་ནང་གནས་པའི་ཡིག་ནོར་སོགས་ཞུ་དག་གང་ལེགས་བྱས་ཡོད་པ་མ་ཟད་རྒྱ་ཡིག་གི་(繁体中文)ཡི་གེ་ཁ་སྣོན་བྱས་ཡོད་འདུག མུ་མཐུད་ཀློག རྒྱ་བོད་ཚིག་མཛོད་ཐོན་རིམ་གཉིས་པ་གསར་སྤེལ་བྱས་པ།
Adobe After Effects CC 2017 ནང་བོད་ཡིག་ལ་རྒྱབ་སྐྱོར་ཐོབ་པའི་གནས་ཚུལ།
རྒྱུས་ལོན་བྱས་པ་ལྟར་ན། ཉེ་ཆར། Adobe ཡིས་བྱ་རིམ་གསར་བསྒྱུར་བྱས་ཏེ་ལེགས་བཅོས་བྱས་པ་དང་། དེའི་ཁྲོད་དུ་ Adobe After Effects CC 2017 ནང་བོད་ཡིག་ལ་རྒྱབ་སྐྱོར་ཐོབ་པའི་གནས་ཚུལ་ཐོན་འདུག མུ་མཐུད་ཀློག Adobe After Effects CC 2017 ནང་བོད་ཡིག་ལ་རྒྱབ་སྐྱོར་ཐོབ་པའི་གནས་ཚུལ།
《བོད་ཡིག་གི Windows བྱ་རིམ་སྒྲིག་པའི་དཔེ་སྟོན་ཁྲིད་གཞི》དཔེ་སྐྲུན་འགྲེམ་སྤེལ་བྱས་པ།
ཉེ་ལམ། དགེ་རྒན་ཆེན་མོ་རྣམ་རྒྱལ་ཚེ་རིང་ལགས་ཀྱི《བོད་ཡིག་གི Windows བྱ་རིམ་སྒྲིག་པའི་དཔེ་སྟོན་ཁྲིད་གཞི》 Visual C# པར་གཞི 2015 ཞེས་པ་དཔེ་སྐྲུན་འགྲེམ་སྤེལ་བྱས། མུ་མཐུད་ཀློག 《བོད་ཡིག་གི Windows བྱ་རིམ་སྒྲིག་པའི་དཔེ་སྟོན་ཁྲིད་གཞི》དཔེ་སྐྲུན་འགྲེམ་སྤེལ་བྱས་པ།
བོད་ཡིག་རྒྱལ་སྤྱིའི་གཅིག་གྱུར་ཨང་སྒྲིག་(Unicode)ཡར་རྒྱས་དང་བསྐྱར་བཅོས་སྐོར་གྱི་གལ་ཆེའི་གསལ་བསྒྲགས།
༄༅། །བོད་ཀྱི་སྐད་ཡིག་ལ་དུང་བ་ཟབ་པའི་རྒྱ་ཆེའི་གཞུང་སྒེར་གྱི་ཚོགས་སྡེ་དང་མི་སྒེར་ཡོངས་ཀྱི་སྙན་ལམ་དུ། མུ་མཐུད་ཀློག བོད་ཡིག་རྒྱལ་སྤྱིའི་གཅིག་གྱུར་ཨང་སྒྲིག་(Unicode)ཡར་རྒྱས་དང་བསྐྱར་བཅོས་སྐོར་གྱི་གལ་ཆེའི་གསལ་བསྒྲགས།


text:
སྒོ་མེ་ཚེ་རིང་བཀྲ་ཤིས།
1978ལོ། དབྱར་ཁ།
དེ་ནི་དུས་ཚོད་ཀྱིས་རིང་དུ་བསྐྱུར་པའི་འདས་སོང་གི་ལོ་ཟླ་ཞིག
ཉི་འོད་ནི་ནམ་རྒྱུན་ལས་ཀྱང་ཚ་བེར་བེར་བྱེད་ཅིང་། མཁའ་དབུགས་ཁྲོད་དུ་ཅི་ཞིག་མེ་ཡིས་འཚིག་པ་ལྟར་གཞོབ་དྲི་ཞིག་གིས་ཀུན་ནས་ཁྱབ། དབྱར་ཟླ་དྲུག་པའི་ཕྱི་དྲོ་དེར། ཉི་འོད་ཀྱིས་གསེར་ཆུ་བྱུགས་པའི་རི་ལ་ཐང་ཀུན་མཐའ་མེད་གཏིང་མེད་ཀྱི་ལྷིང་འཇགས་ཤིག་གི་ཁྲོད་དུ་ཁུ་སིམ་མེར་གཉིད་འདུག མངོན་གསལ་གྱིས་ནུབ་ནས་ནུབ་ཏུ་གཟུར་བའི་ཉིན་བྱེད་ཁོ་ནས་ཅི་ཞིག་བློས་མི་ཐོངས་པ་བཞིན། མི་ཡུལ་གྱི་ཕྱི་དྲོ་དེར་ཡང་ཡང་ཕྱི་མིག་བསློགས་ཏེ་འབྲལ་མི་ཕོད་པའི་རྣམ་འགྱུར་སྟོན། སྤོ་བོས་སྔོན་ལ་ལག་པ་རྒྱབ་ལག་བྱས་ཏེ་ཞིང་ཚུགས་བར་ནས་ཕར་འགྲོ་ཚུར་འགྲོ་ལན་འགའ་བྱས་ཤིང་། དེ་ནས་ལག་གཡས་དཔྲལ་ངོས་སུ་བཙུགས་ཏེ་ཉི་འོད་སྒྲིབ་ཀྱིན། མདུན་ཕྱོགས་ཀྱི་སོག་ལེའི་སོ་ཁ་ལྟ་བུའི་རི་བོའི་ཚོགས་ལ་མིག་ཞགས་ཤིག་འཕངས་པ་དང་། སླར་ཡང་མིག་དབང་བསྡུས་ཏེ་ལོགས་གཉིས་ཀྱི་ཞིང་ཐང་ལ་ལྟ་ཙམ་ལྟ་ཙམ་བྱེད། ཞིང་ནང་དུ་ཐར་ཐོར་དུ་སྐྱེས་པའི་གྲོ་མྱུག་ནི་གྲོ་མྱུག་ཟེར་བ་ལས། སེར་པོ་འགྱུར་མ་རན་གོང་ནས་སེར་པོར་གྱུར་པའི་རྩྭ་ལྡུམ་ཕོན་པ་ཞིག་རེད་ཅེས་བཤད་ཆོག ཁོང་གིས་ཅི་ཞིག་བཤད་འདོད་ཀྱི་ཁ་ཤ་འཕག་ཙམ་འཕག་ཙམ་བྱས་མོད། མཐའ་མར་ཅི་ཡང་མ་ཤོད་པར་མགོ་གཅུད་དམར་པོས་ཨ་ལོང་ཞིག་བཅོས་ཏེ་གདུང་མར་བཏགས་ཤིང་། རལ་བ་སྦོམ་པོ་དེ་མགོ་ལ་དམ་པོར་དཀྲིས་རྗེས་སྐེ་ནི་རང་དབང་མེད་པ་ལྟར་ཨ་ལོང་ནང་དུ་བསྲིངས……
དེ་ལྟར་སྤོ་བོ་ནི་ལོ་དེའི་དབྱར་ཁའི་ཕྱི་དྲོ་དེར་སྡེ་འདབས་ཀྱི་མཚམས་ཁང་ཆུང་ཆུང་དེའི་ནང་དུ་རང་ཤི་བརྒྱབ་པ་རེད། སྤོ་བོས་འཇིག་རྟེན་ལ་མཐའ་མཇུག་གི་ཕྱི་མིག་སློག་པའི་སྣང་བརྙན་དེ་ནི་ཆུང་དུས་སུ་ཞིག་གིས་ང་ལ་ཞིབ་བརྗོད་གནང་བ་འཆད་རྒྱུ་མི་འདུག་མོད། དེ་ནི་བློ་བཟོ་འབའ་ཞིག་རེད་ཟེར་ན་ང་རང་གིས་རྩ་བ་ནས་ཁས་ལེན་བྱ་མི་འདོད། ངའི་བག་ཆགས་ཀྱི་གཏིང་རིམ་ཞིག་ཏུ་དྲན་པ་དེ་འདྲ་ཞིག་བྱེད་པོ་གང་ཞིག་གིས་སྦས་པ་བཞིན་རབ་རིབ་ཅིག་ཉར་འདུག ལོ་ཟླའི་ཆར་རླུང་གིས་ཡང་ཡང་བྲན་པའི་མཚམས་ཁང་དེ་ནི་སྡེ་དཔོན་བཀོད་པ་ཅན་ཞིག་གིས་ཆེད་དུ་སྤོ་བོར་སེར་བ་འགོག་སྤྱད་དུ་བརྩིགས་པ་ཡིན། མཚམས་ཁང་དེའི་སྒོ་དྲུང་ནས་ཆོས་སྐད་ལྷང་ལྷང་ངང་འུར་སྐྱའི་ཁུད་དུ་ཡུངས་དཀར་བཞག་ནས་མགོ་ལ་བསྐོར་ཞིང་། ནམ་མཁའི་དབྱིངས་ཀྱི་སྤྲིན་ནག་གི་འདུ་འགོད་ཕྱོགས་སོར་དཀྲུགས་ཐེངས་རེ་ལ། ཁོང་གི་གདོང་གི་རྣམ་ཀུན་མཐོང་དཀོན་པའི་གཟབ་ནན་གྱི་རྣམ་འགྱུར་གསེང་ལ་འབྱར་བའི་གཟི་ཉམས་དེ། ལོ་མང་པོའི་རྗེས་སུ་ད་དུང་གྲོ་ཞིང་ཁའི་ལོ་ལོན་ཚོས་གཅིག་ཁར་གཉིས་བཏགས་ནས་གླེང་བཞིན་འདུག
དེ་དུས་ང་རང་ད་དུང་འཇིག་རྟེན་དཀར་ངོགས་སུ་བསླེབས་མེད་དེ། ང་སྐྱེས་དུས་ནི་ཕྱི་ལོའི་སྟོན་ཁ་སྟེ་སྤོ་བོ་འདས་ནས་ཏག་ཏག་ལོ་གཅིག་དང་ཟླ་གཅིག་འགོར་མ་འགོར་ཙམ་ཡིན། སྡེ་མི་རྒན་པ་ཚོས་ང་ལ་ཁྱོད་ཀྱི་སྤོ་བོ་ནི་སྔགས་རྒན་བརྗིད་པོ་ཟེར་བ་ཡིན་ཡ། མི་ལ་གུས་ཤིང་སྐྲག་པའི་སྣང་བ་དུས་གཅིག་ཏུ་སྦྱིན་པར་བྱེད་ཟེར། ཨ་ཕས་བཤད་ཀྱང་བདག་གི་སྤོ་བོ་ནི་གཟུགས་བོངས་ཆེ་ཞིང་ཕྲག་ཞེང་ཡངས་ལ། སྤྱན་དཀྱུས་རིང་ཞིང་སྣ་བོ་ཤིན་ཏུ་ཆེ་བ་དང་། ལྷག་ཏུ་མགོ་ཡི་རལ་བ་སྦོམ་པོ་དེ་ལ་བལྟས་མ་ཉིད་ནས་གདོད་མའི་གྱད་མི་ཞིག་དང་དབྱེར་མ་མཆིས་ཟེར། དེ་ནི་བདེན་པ་བདེན་རྐྱང་ཡིན་པ་གོར་མ་ཆག་སྟེ། ཕ་རྒན་གྱིས་ཞིབ་བརྗོད་བྱས་པའི་སྤོ་བོའི་སྣང་བརྙན་དེ་ལ་འུད་བརྗོད་དང་སྒྲོ་འདོགས་ཀྱི་ཆ་ཅི་ཡང་ཡོད་མི་སྲིད། རྒྱུ་མཚན་ནི་ངའི་ཕ་རྒན་ཀུན་བཟང་གིས་ཁོའི་ཕ་རྒན་མཐོ་རིས་པོ་སྟེ་ངའི་སྤོ་བོའི་གཟུགས་བྱད་རྒྱུན་འཛིན་བྱས་ཡོད་དེ། གཟུགས་བོངས་ཆེ་ཞིང་ཕྲག་ཞེང་ཡངས་ལ། སྤྱན་དཀྱུས་རིང་ཞིང་སྣ་བོ་ཤིན་ཏུ་ཆེ་བ་དང་། མགོ་ཡི་རལ་བ་སྦོམ་པོ་བཅས་ཀྱི་སྟེང་ནས་སྤོ་བོའི་སྣང་བརྙན་ཇི་བཞིན་དུ་རྟོག་བཟོ་བྱ་ཐུབ།
ཡིན་ནའང་། ངས་ཤེས་འདོད་ཀྱང་ཤེས་ཐབས་བྲལ་བ་ནི་སྤོ་བོས་ཅིའི་ཕྱིར་རང་ཤི་བརྒྱབ་པ་དེ་རེད།
སྤོ་བོས་ཅིའི་ཕྱིར་རང་ཤི་བརྒྱབ་པ་ཡིན་ནམ།
སྤོ་བོའི་རང་ཤི་བརྒྱབ་པར་བཤད་ཚུལ་མི་འདྲ་བ་ཁ་ཤས་ཡོད་དེ། སྤོ་བོ་དང་གྲུབ་མཐའི་ཕྱོགས་རིས་ཀྱི་དབང་གིས་ཞེ་འགྲས་སུ་སོང་ཡོད་པའི་དགེ་བོ་ལོ་ལོན་དེས་བཤད་ན། སྤོ་བོས་སེར་འགོག་གི་རིང་ལ་ལྷ་ཀླུ་གཉན་གསུམ་གྱི་ཐུགས་སེམས་མང་དུ་དཀྲུགས་པས། ལྷ་ཀླུ་གཉན་གསུམ་མ་རངས་པར་སྤོ་བོའི་སྲོག་ཕྲོགས་པ་རེད་ཟེར། ཡང་སྤོ་བོ་དང་ན་ཚོད་མཉམ་པའི་སྔགས་རྒན་རིག་འཛིན་གྱིས་བཤད་ན། སྤོ་བོས་སེར་འགོག་གི་རིང་ལ་ཕྱོགས་ལ་ལུང་གི་དཀོར་ཟས་དཀོར་ཆུ་འཐུང་དྲགས་པས་རྣམ་སྨིན་འཁོར་བ་རེད་ཟེར། སྔ་མ་ནི་གྲུབ་མཐའི་དབང་གིས་ཡིན་ཟེར་ན། ཕྱི་མ་ནི་ཕྲག་དོག་གི་སྐད་ཆ་ཁོ་ན་རེད་ཅེས་ཁ་ཚོན་བཅད་ཆོག་མོད། འོན་ཀྱང་། སྤོ་བོས་རང་ཤི་བརྒྱག་དགོས་པའི་རྒྱུ་མཚན་ནི་བདག་གི་ཕ་རྒན་ལ་ཡང་གསལ་བོ་ཞིག་འཆད་རྒྱུ་མི་འདུག
ཨ་ཕ་ནི་སེམས་ཀྱི་འགྱུ་བ་གདོང་ལ་མངོན་མཁས་པའི་མི་དེའི་རིགས་མིན་ནའང་། ཨ་ཕའི་གདོང་ལ་སྐྱོ་ཉམས་ཤིག་དོད་ཅིང་། སྔོན་ལ་དངན་པ་གཅིག་འཐེན་གཉིས་འཐེན་བྱེད་ཅིང་། དེ་ནས་གདོང་ལ་སྐྱོ་ཉམས་རབ་རིབ་ཅིག་འཁོར་ཞིང་། བདག་གི་མགོ་ལ་རེག་རེག་བྱེད་ཞོར། “མུན་ནག་གི་ལོ་ཟླ་དེའི་ནང་དུ་ཁྱོད་ཀྱི་སྤོ་བོས་མགོ་ལ་ཡོང་ཡོང་ཞིག་གཞན་གྱི་མགོ་ལ་ཡོང་མེད་ཟེར། སྤོ་བོར་ཤོག་བུའི་ཞྭ་མོ་བསྐོན་ཞིང་མི་ཚོགས་ཀྱི་སྔུན་ནས་ཡར་འདེད་མར་འདེད་བྱས་པ་མ་ཟད། སྤོ་བོར་བླ་མའི་ཚུལ་དུ་བཀུར་ཞིང་ཐོད་པ་གཏུག་མྱོང་བའི་ཧུར་ཐག་པ་མང་པོས་མཆིལ་ཞགས་འཕངས་ཤིང་རྡོག་ཐོས་གཞུས་པ་ཡང་བགྲངས་ཀྱིས་མི་ལངས”ཟེར།
ང་རང་ནར་སོན་རྗེས། ཨ་ཕས་རྒྱུན་དུ་གླེང་བའི་མུན་ནག་གི་ལོ་ཟླ་ཟེར་བ་ནི། མི་རྣམས་ཀྱི་སེམས་ལ་འཇིགས་པ་དང་རྨ་ཁ་ཟབ་མོ་བརྐོས་མྱོང་བའི་རིག་གསར་ལ་སྟོན་པ་ཤེས། ཨ་ཕས་གསལ་བོར་མ་བཤད་ཀྱང་། ཁོང་གི་སྐད་ཆའི་ཤུགས་སུ་སྤོ་བོའི་ཤི་རྐྱེན་ནི་མུན་ནག་གི་ལོ་ཟླ་དེ་དང་འབྲེལ་བ་ཡོད་པའི་དོན་ཞིག་བསྐུངས་འདུག ངས་ཨ་ཕར་ཅི་ཡང་མ་བཤད་མོད། འོན་ཀྱང་བསམ་ཚུལ་དེ་ལ་ང་ཡང་མི་འཐད། སྤོ་བོའི་འདས་རྐྱེན་ནི་སྐྱི་གཡའ་བའི་དོན་རྐྱེན་དེ་དག་དང་འབྲེལ་བ་ཡོད་དམ། རླུང་བཞིན་ལྡང་ཞིང་མེ་བཞིན་འབར་བའི་ལོ་ཟླ་དེའི་ནང་དུའང་སྤོ་བོར་དྲན་ཚུལ་དེ་འདྲ་མ་སྐྱེས་པར། མགོ་ལ་ལྷུང་བ་ཡོད་ཚད་ཕྲག་ལ་བླངས་ཤིང་དཀའ་སྡུག་མཐའ་དག་གདོང་གིས་བསུས་པ་མ་ཟད། ཁོང་གིས་ད་དུང་མགོ་ལ་ཡོང་དགོས་པ་དག་ཅིས་ཀྱང་ཡོང་དགོས་པ་རེད། དེ་ལ་གཞའ་ས་སྦས་ས་མེད། ཡང་གཅིག་བཤད་ན་དེ་ནི་ལས་ཀྱི་བཀོད་སྒྲིག་ཡིན་པ་རེད་ཟེར། དེ་བས། སྤོ་བོའི་གབ་ཚིག་ལྟ་བུའི་འདས་རྐྱེན་ནི་དུས་ཡུན་རིང་བོ་ཞིག་ལ་གྲོ་ཞིང་ཁ་དང་ཐ་ན་ལུང་པ་དེའི་མི་རྣམས་ཀྱི་གླེང་གཞིར་གྱུར་མྱོང་།
ཆུང་དུས་སུ། ཨ་ཕས་སྤོ་བོ་གླེང་ཡོང་དུས་ང་སྤོ་བོའི་སྟེང་དུ་སྦྱོར་ཅིང་། ང་གླེང་ཡོང་དུས་སྤོ་བོ་ངའི་སྟེང་དུ་སྦྱོར་བའི་བྱེད་སྟངས་དེར་གཏན་ནས་གོ་བ་ལེན་མ་ཐུབ། ཨ་ཕས་ངའི་གདོང་གི་མངལ་རྟགས་གོར་གོར་དེ་བསྟན་ནས“ཁྱོད་ཀྱི་གདོང་གི་རྨ་ཤུལ་འདི་ཚེ་འབུམ་ཁ་ཆེ་ཡིས་བཏོད་པ་རེད”ཟེར་དུས། ངས་ཅི་ཡིན་ཧ་མ་གོ་བར“ ཚེ་འབུམ་ཁ་ཆེ་ཟེར་བ་སུ་རེད། ཁོས་ཅིའི་ཕྱིར་ངའི་གདོང་དུ་རྨ་ཁ་བཏོད་པ་རེད”ཅེས་འདྲི་དུས། ཁོང་གིས་ད་གཟོད་ཅི་ཞིག་རྟོགས་སོང་བ་ལྟར“མ་རེད། ཁྱོད་ཟེར་བ་མིན། ཚེ་འབུམ་ཁ་ཆེ་ནི་དེ་དུས་ཀྱི་ཧུར་ཐག་པ་ཞིག་ཡིན། ཁོས་ཁྱོད་ཀྱི་སྤོ་བོའི་གདོང་ལ་རྟ་ལྕག་གིས་བྲབས་པ་རེད”ཟེར། ཨ་ཕའི་སྐད་ཆ་དེ་བཤད་དུས། གདོང་གི་ཆ་ཤས་གང་ཞིག་གློག་གིས་བརྒྱབ་པ་ལྟར་འདར་ཙམ་འདར་ཙམ་བྱེད་ལ། ལག་ཟུང་སྙིང་གར་སྦྱར་ནས་དཀོན་མཆོག་གསུམ་པོས་མཁྱེན་ཟེར་བཞིན་གསོལ་བ་དྲག་ཏུ་འདེབས་པར་བྱེད།
ང་ནི་རྨི་ལམ་མང་བའི་མི་ཞིག་སྟེ། ནམ་རྒྱུན་མཚན་གྱི་སྨག་རུམ་གྱིས་འཇིག་རྟེན་གཡོགས་ཤིང་། གཉིད་ཀྱི་ལག་པས་ང་ལ་གཡབ་མོ་བྱེད་ཐེངས་རེར། མི་རྒན་རྟ་དཀར་པོར་བཅིབས་པ་ཞིག་རྩྭ་ཐང་ཡངས་པོའི་ཕང་བ་རུ་གློག་ཞགས་བཞིན་འཁྱུག་ཅིང་། དེ་ནས་ང་ལ་ཕྱོགས་ཏེ་ཀི་རིང་ཞིག་འདེབས་བཞིན་བང་གིས་བརྒྱུགས་འོངས། མི་རྒན་དེ་ཏག་ཏག་ངའི་དྲན་པར་རབ་རིབ་ཅིག་ཉར་ཡོད་པའི་སྤོ་བོའི་སྣང་བརྙན་དང་ཀུན་ནས་མཚུངས། མི་རྒན་དེས་རྟ་ཐོག་ནས་ཐང་ལ་བབས་ཤིང་། ང་ལ་ཕྱོགས་ནས་འཛུམ་ཙམ་བྱེད་པ་དང། དེ་ནས་ངའི་ལག་ཏུ་རྩམ་པ་འཆིང་བུ་ཞིག་བཞག་རྗེས་སླར་ཡང་གློག་ཞགས་བཞིན་སྐད་ཅིག་གི་རིང་ལ་ཡལ་འགྲོ། མི་ལོ་མང་པོ་ཞིག་ལ་ངས་རྨི་ལམ་དེ་བསྟུད་མུར་ཐེངས་མང་རྨིས་མྱོང་ཞིང་། མཚམས་རེར་ངས་རྨི་ལམ་དེ་རྨི་ལམ་ཞིག་ཡིན་པའང་བརྗེད་དེ་རྨི་ལམ་གྱི་ཁྲོད་ནས་དགའ་སྟེ་བགད་ནས་སད་འོངས། ཡི་མུག་པའི་ཚོར་བ་མཐའ་དག་ནི་རྨི་ལམ་ལས་སད་རྗེས་བྱུང་བ་འབའ་ཞིག་སྟེ། ང་རང་རྔ་མ་མེད་པའི་རྨི་ལམ་དེར་འཁྲེང་ནས་སེམས་པ་སྐྱོ་ངལ་གྱི་གཡང་དུ་ལྷུང་བ་ཐེངས་གཅིག་མིན། དེ་དུས་ངས་མུ་མཐུད་དུ་མིག་ཟུང་བཙན་གྱིས་བཙུམ་སྟེ་རྨི་ལམ་དེའི་མཇུག་སྐྱོང་འདོད་ཀྱི་འདོད་ཧམ་བཅངས་ནའང་། ནམ་ཡང་རྨི་ལམ་དེའི་མཇུག་ནི་ལྷ་འདྲེ་སུ་ཞིག་གིས་བསམ་གཟས་ནས་དུམ་སེ་བཅད་པ་ལྟར་ངའི་རྨི་ལམ་གྱི་ཞིང་དུ་མངོན་རྒྱུ་མ་བྱུང་།
ཆུང་ངུའི་དུས་ཀྱི་དྲན་པ་དག་ནི་རྡོ་ལ་རི་མོ་བརྐོས་པ་བཞིན་བསུབ་མེད་སྒྲིལ་བྲལ་དུ་ངའི་སྣང་ངོར་གསལ་ལེར་ཤར་འོངས། སྡེ་དཀྱིལ་གྱི་མ་ཎི་ཁང་དེ་ནི་ལྐོག་གྱུར་གྱི་གསང་གནས་ཞིག་དང་འདྲ་བར་འགུགས་ཤུགས་ཆེས་ཆེར་ལྡན་པ་ཞིག་ཡིན། རྨོ་མོས་ང་ཁོའི་རྗེས་ལ་ཁྲིད་དེ་ལྐོག་གྱུར་གྱི་གསང་གནས་གང་དེར་བགྲོད་དུས། ལྷ་ཚོགས་ཀྱི་ཞལ་བཞིན་དག་ནི་སྔོན་ནས་འདྲིས་པ་བཞིན་ང་ལ་རྒྱུས་མེད་ཀྱི་སྣང་བ་ཅི་ཡང་མ་བྱིན། ཐ་ན་ངས་མ་ཎི་ཁང་གི་རྩིགས་ལྡེབས་སུ་དཔྱངས་ཡོད་པའི་རྔ་ཀོར་ཏེ་པང་པང་དུ་རྡུང་དུས་ཀྱང་། རྨོ་མོས་མིག་ནས་མཆི་མ་ཉིལ་ལེར་སྐལ་བཟང་ཞེས་སྤོ་བོའི་མིང་ངམ་ཡང་ན་ངའི་མིང་ནས་ང་ལ་འབོད་པ་ལས་བཀག་འགོག་ཅི་ཡང་མི་བྱེད། རྡོ་རྗེ་གོ་ཁར་ལྷུང་ན་བུ་ཆུང་གི་རྩེ་སྤྱད་ཟེར་བ་ལྟར། སྤྱིར་ན་ཆོས་སྤྱོད་ཡོ་བྱད་དག་ནི་བྱིས་པས་རྩེད་ཆས་སུ་གཏན་ནས་མི་རུང་སྟེ། དེ་དག་ནུ་བོའམ་སྲིང་མོའི་ལག་ཏུ་ཤོར་ཚེ། རྨོ་མོས་འཕྲལ་དུ་ལག་ནས་ཕྲོགས་ཏེ་བཀག་འགོག་བྱེད་སྲིད་པ་ཁོ་ཐག་ཡིན། ཡིན་ནའང་ངས་དྲིལ་བུ་དང་སྦུབས་ཆ་ཡང་ན་རྡོ་རྗེ་གང་རུང་ལག་ཏུ་བཟུང་ནས་སིང་སིང་དུ་དཀྲོལ་བའམ་ཆ་ཆ་ཞེས་བརྡུངས་ནའང་། རྨོ་མོས་མིག་ཧྲིག་གེར་ང་ལ་ལྟ་བ་ལས་སྡང་སྡིགས་ཅི་ཡང་བསྟན་མ་མྱོང་། དེ་ལ་སྲིང་མོ་དང་ནུ་བོ་གཉིས་ཀས་རྨོ་མོར་དུས་ཡུན་རིང་བོ་ཞིག་ལ་བསམ་འཆར་བཤད་ཀྱིན་འདུག ཡང་གཅིག་བཤད་ན། སྲིང་མོ་དང་ནུ་བོ་གཉིས་ཀ་མཚམས་རེར་བ་རྫིའམ་ར་རྫིར་འགྲོ་དགོས་མོད། འོན་ཀྱང་ངའི་ཆུང་དུས་ཀྱི་ལོ་ཟླ་རྨོ་མོ་དང་འགྲོགས་ནས་མ་ཎི་ཁང་གི་ཁྱམས་རར་ཡོད་པའི་མ་ཎི་འཁོར་ཆེན་དེ་ཉིན་དང་ཉིན་བསྟུད་ནས་བསྐོར་བ་ཡིན།
གྲོ་ཞིང་ཁ་སྡེ་བའི་རྩིབས་ལོགས་སུ་སྡོང་ར་ཆེན་པོ་ཞིག་ཡོད། སྡོང་ར་ནི་རྗེས་ཀྱི་འབོད་སྟངས་རེད། ཨ་ཕས་བཤད་པའི་མུན་ནག་གི་ལོ་ཟླ་དེའི་ནང་སྡོང་ར་དེ་ད་དུང་སྡོང་ར་ཞིག་མིན། དེ་ནི་གཞི་ཁྱོན་ཅུང་ཆེ་བའི་ཕག་གསོ་ར་བ་ཞིག་ཡིན། རྗེས་སུ་ས་ཞིང་སྒེར་ལ་བགོས་རྗེས་སྡོང་ཕྲུག་མང་པོ་བཙུགས་ཤིང་ཁྱིམ་ཚང་རེ་རེར་བགོས་ཏེ་ད་ལྟའི་སྡོང་ར་དེར་བསྒྱུར་པ་རེད། སྤོ་བོ་དེ་སྔ་ཕག་ར་དེའི་ཕག་གསོ་མཁན་བྱས་མྱོང་བས། སྡེ་མི་ཚོས་སྤོ་བོར་ཕག་དཔོན་ཞེས་པའི་ཟུར་ཟའི་མིང་ཞིག་ཀྱང་བཏགས་མྱོང་བ་རེད། དེ་ནི་རྨོ་མོས་ང་ལ་བཤད་པའི་གཏམ་རྒྱུད་ཅིག་སྟེ། ཟ་མ་དཀའ་ཞིང་མུ་གེ་རྒྱུན་ཆད་མེད་པའི་ལོ་དེ་དག་གི་རིང་ལ། ཟ་མའི་ཡན་ན་རིན་པོ་ཆེ་ཞིག་ཡོད་མི་སྲིད། ཕག་ཤ་འགྲངས་ཐག་ཆོད་པ་ཞིག་ཟོས་པའི་གཏམ་རྒྱུད་དེ་ནི་ད་དུང་ཡང་སེམས་ཀྱི་གཏིང་ཞིག་ཏུ་ཀྲིག་ཀྲིག་ཏུ་འགུལ་བཞིན་འདུག་ཟེར། སྤོ་བོ་ནི་བལྟས་ན་གྱད་མི་ཞིག་དང་མཚུངས་ཀྱང་། སྲོག་གཅོད་པའི་ཐད་དུ་བྱིའུ་ཞིག་གསོད་པར་ཡང་སྙིང་རྩ་འདར་བའི་མི་ཞིག་ཡིན། ལོ་རབས་དེའི་ནང་དུ་བྱིའུ་བསད་དེ་བསྲེགས་ནས་ཟ་མཁན་ཡང་མང་པོ་ཡོད། ཡིན་ནའང་ཁྱེད་ཀྱི་སྤོ་བོས་དེ་ཙམ་ཡང་མི་ནུས། མཚན་མོ་དེར་སྤོ་བོ་འཇབ་ཀྱིན་འཇབ་ཀྱིན་ཁྱིམ་ལ་བསླེབས་དུས། ནམ་གུང་སྔར་ནས་ཡོལ་འདུག་ཅིང་ནམ་ལངས་པར་དུས་ཡུན་རིང་བོ་མེད། ཁོའི་ལག་ཏུ་དཀར་རྡོག་སེ་འདུག་པའི་དངོས་པོ་ཞིག་བཟུང་འདུག་ཅིང་། ཟླ་འོད་ཤིན་ཏུ་གསལ་བས་དཀར་རྡོག་སེ་འདུག་པའི་དངོས་པོ་དེ་ནི་མིག་ལམ་དུ་འོད་ཀྲིག་ཀྲིག་བྱེད་ཟེར། རྨོ་མོས་དེ་ལྟར་བཤད་དུས། གདོང་ལ་དགའ་སྐྱོ་ཟུང་འབྲེལ་གྱི་རྣམ་པ་ཞིག་ཀུན་ནས་ཤར་འདུག རྨོ་མོས་སྤོ་བོར་ཁྱེད་ཀྱི་ལག་གི་དེ་ཅི་ཡིན་ཞེས་འདྲི་དུས། སྤོ་བོས་སྐད་མགོ་ཧ་ཅང་དམའ་མོས་ངང“འདི་ཕག་ཤ་ཡིན། ངས་ཕག་ཕྲུག་ཅིག་བསད་པ་ཡིན”ཟེར། སྤོ་བོས་སྐད་ཆ་དེ་བཤད་དུས་ཁོང་གི་སྐད་མངོན་གསལ་གྱིས་འདར་གྱིན་འདུག་ཟེར། གཏམ་དེ་ནི་འགད་རྫས་ཤིག་དང་འདྲ་བར་ཟླ་འོད་ཀྱི་བཀྲགས་མདངས་བརྒྱུད་དེ་རྨོ་མོའི་རྣ་ལམ་དུ་ལྷུང་དུས། མོ་ནི་སྐྲག་ཅིང་དངངས་ཏེ་ཏབ་ཅིག་ལ་ཁ་ཤ་འགུལ་ཙམ་འགུལ་ཙམ་བྱེད་པ་ལས་ཁ་ནས་ཚིག་གཅིག་ཀྱང་སྒོར་འབྱིན་མ་ཐུབ་ཟེར། རྨོ་མོས་རང་ཁྱིམ་གྱི་གྲུ་ག་སོ་སོར་བསམ་བཞིན་དང་བསམ་བཞིན་མ་ཡིན་པར་མིག་ཉུལ་ཞིག་བྱས་རྗེས“མྱུར་དུ་ཁྱིམ་ལ་འཛུལ་རོགས”ཞེས་སྤོ་བོར་བསྐུལ་བ་ན་ཐོ་ཡོར་བཞིན་འགྲེངས་པའི་སྤོ་བོའང་གློ་བུར་སད་པ་བཞིན་ཡང་ཡང་རང་གི་རྗེས་ལ་ཕྱི་མིག་སློག་བཞིན་ཁྱིམ་དུ་འཛུལ། མཚན་མོ་དེའི་ཟླ་འོད་ནི་དུས་རྒྱུན་ལས་ཀྱང་གསལ་གྱི་ལེར་འཕྲོས་ཡོད་པས། སྤོ་བོ་དང་རྨོ་མོ་གཉིས་ཀྱིས་མཚན་མོ་དེའི་ནམ་མཁའ་ནས་སྤྲིན་ནག་གིས་གར་སྟབས་ལང་ལོང་བསྒྱུར་པར་རེ་སྒུག་གི་མིག་ཟུང་ཆེས་ཆེར་བགྲད་ཀྱང་། ནམ་མཁའི་མདངས་ནི་ཇེ་གསལ་ནས་ཇེ་གསལ་དུ་གྱུར་ཏེ་མཐའ་མར་ནམ་ལངས་སོང་ཟེར། སྤོ་བོར་སྤྲིན་ནག་གི་འདུ་འགོད་དཀྲུགས་པའི་འཇོན་ཐང་ལྡན་ནའང་། སྤོ་བོར་སྤྲིན་ནག་གི་འདུ་འགོད་མཁའ་ལ་བསུ་བའི་ནུས་པ་རྩ་ནས་མི་འདུག་ཅེས་རྨོ་མོས་འཁང་ར་ལྟ་བུ་ཞིག་བྱས་སོང་། རྨོ་མོས“ཟླ་འོད་གསལ་བའི་མཚན་མོར་ཐབ་ཁུང་དུ་མེ་བུས་ཚེ། དུ་ཁུང་ལས་དུ་བ་རྨུ་ཐག་བཞིན་མཁའ་ལ་འཐེན་སྲིད་ཅིང། མཚན་མོའི་གྲུ་ག་སོ་སོར་འུག་པ་བཞིན་མིག་ཟུང་ཧྲིག་གེར་སྡོད་པའི་ཧུར་ཐག་པ་མང་པོ་ཡོད། མཚན་མོར་མེ་འབུད་པ་ནི་དགྲ་བོར་གཡབ་མོ་བྱེད་པ་དང་འདྲ”ཟེར། མཐའ་མར་ཐབས་ཟད་དེ་སྤོ་བོས་ ཕག་ཕྲུག་ཆུང་ཆུང་དེའི་ཤ་ལབ་དོང་གི་གཏིང་དུ་མི་སྦས་ཀ་མེད་བྱུང་།
ཕྱི་ཉིན་གྱི་དོན་དག་ནི་བདག་གི་གདོང་ལ་བབས་པའི་མངལ་རྟགས་གོར་གོར་དེ་དང་འབྲེལ་བ་ཡོད་པ་རེད། ཧུར་ཐག་པ་ཚེ་འབུམ་ཁ་ཆེ་ཡིས་རྟ་ལྕག་གིས་སྤོ་བོའི་གདོང་ལ་འབྲབ་བཞིན། ཕག་ཕྲུག་ཅིག་གློ་བུར་བོར་སོང་ཟེར་ན་སུ་རྣར་འགྲོ། གཤོག་པ་ཡོད་ན་མཁའ་ལ་འཕུར་སོང་ཟེར། སྡེར་མོ་ཡོད་ན་ས་ལ་འཛུལ་སོང་ཟེར་ཞེས་ཁ་རྒྱ་སྒོ་ལྟ་བུའི་ནང་ནས་ཚིག་མདའ་མོ་བཞིན་འཕེན་གྱིན། རྟ་ལྕག་གིས་ཡང་བསྐྱར་སྤོ་བོའི་གདོང་ལ་ཤུགས་ཀྱིས་འབྲབ་དུས། སྤོ་བོས་ན་ཟུག་བཟོད་ཅི་ཐུབ་ཀྱིས་མི་ངན་ཚེ་འབུམ་ལ་ཞུ་འབོད་ཀྱི་ཚིག་གཅིག་ཀྱང་མ་བཤད། སྤོ་བོའི་ཨམ་གཙིགས་བསྡམས་ཏེ་ཁ་ནས་ཡང་ཡང་བསྐྱར་ཟློས་ཀྱིས་ཚིག་གཉིས་བཤད་པ་ནི། “ངས་མི་ཤེས། ” “ ངས་ངོ་མ་མི་ཤེས”ཞེས་པ་གཉིས་ཡིན་ཟེར།
“ཁྱོད་ཀྱིས་མི་ཤེས་སམ།”
“མི་ཤེས།”
“ཁྱོད་ཀྱིས་ངོ་མ་མི་ཤེས་སམ།”
“ངས་ངོ་མ་མི་ཤེས།”
ཚེ་འབུམ་ཁ་ཆེ་ཡིས་སྤོ་བོའི་གདོང་ལ་རྟ་ལྕག་གིས་ཚ་བེར་བེར་ཞིག་བྲབས་པ་དེས། སྤོ་བོའི་གདོང་གི་ཤ་སྐྱི་གཉིས་ཀ་འདར་ཙམ་བྱས་ཤིང་། དེ་ནས་གདོང་དུ་ཁྲག་གི་ལྟེང་ཀ་ཆུང་ཆུང་ཞིག་དལ་བུར་འཛུམ་བྱུང་། སྤོ་བོའི་ན་ཟུག་གིས་གཙེས་པའི་གདོང་ནི་རྩ་འཐེན་བྱུང་བ་ལྟར་འགུལ་ཙམ་འགུལ་ཙམ་བྱས་བྱུང་། ཚེ་འབུམ་ཁ་ཆེ་མི་མང་གི་སྔུན་ནས་ཕར་འགྲོ་ཚུར་འགྲོ་ལན་འགའ་བྱས་རྗེས་སླར་ཡང་སྤོ་བོའི་མདུན་དུ་ཡོང་སྟེ། སྤོ་བོའི་ཁྲག་གིས་སྦགས་པའི་གདོང་ལ་མཛུབ་མོ་ཀེར་ཏེ“ངས་ཁྱོད་ལ་མཐའ་མཇུག་གི་དྲི་བ་ཞིག་འདྲི”ཟེར་མོད། དོན་དུ་དྲི་བ་ལྷག་མ་ཅི་ཡང་མ་བཏོན། ཡང་བསྐྱར་གོང་གི་དྲི་བ་དེ་གཉིས་བསྐྱར་ཟློས་ཤིག་བྱས།
“ཁྱོད་ཀྱིས་མི་ཤེས་སམ།”
“མི་ཤེས།”
ཁྱོད་ཀྱིས་ངོ་མ་མི་ཤེས་སམ།
“ངས་ངོ་མ་མི་ཤེས།”
སྤོ་བོའི་ཚིག་དེ་གཉིས་ཀྱིས་ཚེ་འབུམ་ཁ་ཆེའི་ཐབས་བཀོད་བརྒྱ་དང་བརྒྱད་པོ་གཡང་དུ་བརྫངས་ཞིང་། སྤོ་བོའི་ཚིག་དེ་གཉིས་ཀྱིས་ངེད་ཚང་གི་བཟའ་མི་གང་བོས་ཕག་ཤ་རྒྱགས་ཆད་པ་ཞིག་ཟོས་པ་དང་། སྣུམ་གྱིས་བཏང་བའི་ཕོ་བ་དང་རྒྱུ་མ་རྣམས་ཡང་བསྐྱར་སྣུམ་ཤིག་གེར་བཏང་བ་རེད། ཚེ་འབུམ་ཁ་ཆེ་མཇུག་མཐར་ཅི་བྱ་གཏོལ་མེད་དུ་གྱུར་ཏེ“ ད་ནས་བཟུང་ཁྱོད་ཕག་གསོ་ར་བར་གཏན་ནས་སོང་མི་ཆོག”ཟེར། བྱ་བ་དེ་ཡང་རྗེས་སུ་དེ་ལྟར་མཚམས་བསྐྱུར་སོང་།
ཆུང་དུས་སུ། ང་རང་སྡེ་བའི་རྩིབས་ལོགས་ཀྱི་སྡོང་ར་དེར་སོང་བ་རྨོ་མོས་ཤེས་རྗེས།“ སྐལ་བཟང་། སྡོང་རའི་ནང་དུ་འགྲོ་མི་ཉན། ས་དེ་ནི་གཏན་ནས་མི་གཙང། དེ་རུ་དོན་དག་ཡ་མཚན་ཅི་འདྲ་མང་པོ་ཞིག་བྱུང་ཡོད་པ་ཁྱོད་ཀྱིས་ག་ལ་ཤེས”ཟེར། རྨོ་མོས་དེ་ལྟར་བཤད་པ་དེས་ང་རང་ལྷག་ཏུ་སྡོང་རའི་ནང་འགྲོ་འདོད་ཀྱི་འདུན་པ་ཞིག་འགོག་མེད་དུ་སྐྱེས་སུ་བཅུག
དེ་ནི་རྨི་ལམ་ཞིག་ཅིས་ཀྱང་ཡིན་མི་སྲིད།
ཀུན་ལ་བཤད་ཚེ་རྣར་མི་འགྲོ་བ་ལྟ་བུ་ཞིག་ཡིན་མོད། ཐེངས་ཤིག་ང་རང་དངོས་སུ་དོན་དག་ཡ་མཚན་ཞིག་ལ་འཕྲད་བྱུང་། ངའི་སྣང་ངོར་མི་ཆེན་རྟ་རྒན་འདྲ་བ་ཞིག་གིས་ཕག་ཕྲུག་འགའ་དེད་ནས་སྡོང་རའི་ནང་ཕར་འགྲོ་ཚུར་འགྲོ་བྱེད་པའི་སྣང་བརྙན་ཞིག་འཁོར་ཡོང་། ངས་ཀྱང་རྟོག་བཟོའི་ཚུལ་དུ་ཕག་པ་འགའ་མིག་ལམ་དུ་མངོན་པར་བྱས་པ་ན། སྡོང་རའི་ནང་ཕར་འགྲོ་ཚུར་འགྲོ་བྱེད་པའི་མི་ཆེན་དེ་དང་ངེད་གཉིས་ངོ་བོ་གཅིག་ཏུ་འདྲེས་ཤིང་། རྟོག་བཟོ་ནི་དེ་མ་ཉིད་དུ་མངོན་སུམ་དུ་གྱུར་ཅིང་། མངོན་སུམ་གྱི་བྱུང་བ་མཐའ་དག་ངའི་མིག་ལམ་དུ་ཤར་བྱུང་།
……
ཟླ་འོད་རབ་ཏུ་འཚེར་བའི་མཚན་མོ་དེར་ཕག་ཕྲུག་དེ་བསད་པའི་རྣམ་པ་དག་ཀྱང་ཁ་སང་བྱུང་བ་བཞིན་ཡིད་ངོགས་ནས་མིག་ལམ་དུ་འཕོས་འོངས་ཏེ། ཕག་རའི་ནང་གི་མི་རྣམས་རང་ཡུལ་དུ་ལོག་ཤུལ་དུ། ཕག་ར་ནི་སྟོང་ཞིང་འཇགས་པས་ངས་སྒྲོལ་མ་ཚར་འགའ་ཁོག་འདོན་བྱེད་ཀྱིན་ཕག་རའི་ནང་དུ་ཡར་ལྟ་མར་ལྟ་བྱས་ནས་སྡོད་དུས། གློ་བུར་ཕག་ཕྲུག་ཅིག་གིས་ཙིར་སྒྲ་བར་མེད་དུ་བསྒྲགས་བྱུང་། ཕག་ཕྲུག་གིས་ཙིར་སྒྲ་བསྒྲགས་པ་དེས་ང་ལ་འཚབ་སྣང་འགོག་མེད་ཅིག་སྦྱིན་པར་བྱེད། ངས་ཅི་ཡིན་འདི་ཡིན་སྙམ་ནས་མདུན་དུ་ཕྱིན་དུས། ཕག་ཕྲུག་དེས་ཡང་བསྐྱར་ང་ལ་བལྟས་ནས་ཙིར་སྒྲ་བསྒྲགས་བྱུང་། འཚབ་སྣང་ནི་སྐད་ཅིག་ཉིད་ལ་སྡང་སེམས་དུ་གྱུར་དུས། ངས་ཐང་ནས་རྡོ་ཞིག་བླངས་ཏེ་ལག་ཏུ་བཅངས་འདུག སྐབས་དེར་ང་ལ་དྲན་ཚུལ་དེ་འདྲ་ཞིག་ཇི་ལྟར་སྐྱེས་པ་བཤད་རྒྱུ་མེད་ཀྱང་། གང་ལྟར་ཕག་ཕྲུག་དེའི་མགོ་ལ་ལག་ཏུ་བཅངས་པའི་རྡོ་དེས་སྐག་སེ་བརྒྱབ་པ་ན། ང་ལ་འགྲན་སློང་བ་ལྟ་བུའི་ཕག་ཕྲུག་གི་ཙིར་སྒྲ་ནི་སའི་གོ་ལ་རིལ་མོའི་སྒང་ནས་ཤུལ་མེད་རྗེས་མེད་དུ་གྱུར་སོང་། དེའི་ཚབ་ཏུ་རང་ཚུགས་མེད་པར་ཐང་ལ་འགྱེལ་བའི་ཕག་ཕྲུག་དེའི་བེམ་རོ་དང་། ངའི་ལྟིག་ལྟིག་ཏུ་ལྡིང་བར་བྱེད་པའི་སྙིང་གི་འཕར་ལྡིང་གཉིས་རེད།
ལྷིང་འཇགས་ཀྱི་མཚན་མོ་དེར། ལྷིང་འཇགས་ཀྱི་ཁོང་ནས་སྨིན་པའི་འགྱོད་སྣང་དང་སྐྲག་སྣང་གཉིས། ངའི་སེམས་ཁོང་དུ་བང་གིས་རྒྱུག་པའི་རྟ་ཕོ་ཆ་ཞིག་དང་འདྲ་བར་སུ་མགྱོགས་འགྲན་པར་བྱེད་པས། ང་ནི་ཡུན་རིང་བོ་ཞིག་ལ་གྲག་མེད་དུ་འཇིམ་སྐུ་བཞིན་འགུལ་བ་མེད་པར་ལུས། ང་རང་རང་ཉིད་ལས་ཐར་དུས་དུས་ཚོད་ཅི་ཙམ་འགོར་བ་སུས་ཤེས། གློ་བུར་གློ་བུར་བྱུང་བའི་དྲན་ཚུལ་དག་ནི་མཚམས་རེར་དེ་འདྲའི་བློ་གྲོས་དང་ལྡན་པ་ཞིག་སྟེ། ངས་ཕག་ཕྲུག་དེ་ཕག་ལྟོ་བཟོ་བར་གྲ་སྒྲིག་བྱས་པའི་ཆུ་རྒོད་སླ་ང་ཆེན་པོ་གང་ཡོད་པ་དེའི་ནང་དུ་སྦངས་ཤིང་། བདར་རྡོས་སྤུ་རྣམས་བདར་ཅིང་དྲད་དེ་གཙང་དག་ཏུ་བཀྲུས་ཚར་དུས་ནམ་ཕྱེད་ཡོལ་ཟིན……
རྗེས་ཀྱི་བྱ་བ་རྣམས་ནི་ང་ལ་དྲན་རྒྱུ་ཅི་ཡང་མི་འདུག དེ་ནི་ཉིན་གསུམ་འགོར་རྗེས་ཀྱི་མཚན་མོ་ཞིག་ཡིན་ཟེར། རྨོ་མོས་བཤད་པའི་ཕག་ཤ་ཟ་སྐབས་ཀྱི་དགའ་སྣང་དང་སྐྲག་སྣང་དག་ང་ལ་དྲན་རྒྱུ་མི་འདུག རྨོ་མོས་བཤད་ན“ངས་བཟའ་མི་གང་བོར་ཕག་ཤ་བགོ་བཤའ་བརྒྱབ་རྗེས། ང་རང་ཁང་ཐོག་ཏུ་ཡིབས་ནས་སོ་ལྟ་བྱས་པ་རེད”ཟེར། རྨོ་མོས་ད་དུང“ལས་ལེགས་པ་ཞིག་ལ་མཚན་མོ་དེར་ཟླ་ནག་ཆུ་ནག་ཅིག་ཡིན་པས། དུ་ཁུང་ནས་འཕྱུར་བའི་དུ་བ་དང་མཚན་སྨག་གཉིས་གཞིག་གཅིག་ཏུ་འདྲེས་ཏེ་སོ་སོའི་དབྱེ་བ་གཏན་ནས་འབྱེད་དཀའ”ཟེར། གལ་ཏེ་དེ་ལྟར་མིན་ཚེ། རྗེས་ཀྱི་ཕག་ཤ་ཟོས་པའི་དོན་དག་ཀྱང་གླེང་ཐབས་ཡོད་མི་སྲིད། རྨོ་མོས་མུ་མཐུད་དུ་མོའི་ཕྲུ་གུ་དག་ནི་སྤྱང་ཕྲུག་ཅིག་སྤྱང་མའི་མཐའ་ལ་རུབ་པ་བཞིན་མོའི་མཐའ་ལ་རུབ་སྟེ། ཕག་ཤར་སོ་འདེབས་པའི་རྣམ་པ་དེ་ད་དུང་དྲན་ན་ཡིད་འགུལ་ཐེབས་པ་ཞིག་རེད་ཟེར། ཡིན་ནའང་ང་ལ་དེ་དག་དངོས་གནས་ཅི་ཡང་དྲན་རྒྱུ་མི་འདུག
སྤོ་བོ་གྲོངས་པའི་ཕྱི་ལོ་སྟེ། ཡང་ན་ང་རང་འཇིག་རྟེན་མི་ཡུལ་དུ་ཡོང་བའི་ནམ་གུང་དེར་ཟླ་འོད་ཤིན་ཏུ་གསལ་བས། ཨ་ཕས་དེ་ནི་རྟེན་འབྲེལ་ལེགས་པ་ཞིག་ཏུ་བརྩི་ནའང་། རྨོ་མོའི་སེམས་ཀྱི་གཏིང་རིམ་ཞིག་ཏུ་ཟླ་འོད་ནི་མི་ལ་སྐྲག་སློང་སྤྱད་ལྟ་བུ་ཞིག་ཏུ་ཆགས་ཚར་འདུག་པས། ཟླ་འོད་གསལ་བའི་མཚན་མོར་མོ་ལ་ཁྱིམ་གྱི་གྲུ་ག་སོ་སོར་མིག་ཉུལ་བྱེད་པའི་སྲོལ་ཞིག་རྒྱུན་འབྱམས་སུ་གྱུར་ཡོད་པར་བཤད། མཚན་མོ་དེར་ང་འཇིག་རྟེན་མི་ཡུལ་དུ་ཐོག་མར་ཡོང་དུས་ཀྱང་། རྨོ་མོས་མཉམ་བཞག་མ་བཞག་གི་མཚམས་ནས་ཁྱིམ་གྱི་གྲུ་ཁ་སོ་སོར་མིག་ཉུལ་ཞིག་བྱས་སོང་ཟེར། དེ་ནི་ང་ལ་ཨ་ཕས་བཤད་པ་ཡིན། ཟླ་འོད་ལ་སྐྲག་སྣང་གི་སེམས་པ་འཛིན་པའི་རྨོ་མོས་ངས་གདོང་གི་མངལ་རྟགས་གོར་གོར་དེ་ལ་ཞིབ་ལྟ་ཞིག་རྗེས “ རེད། འཆུག་མེད། འདི་ནི་སྐལ་བཟང་རེད” ཅེས་ངའི་སྤོ་བོ་མཐོ་རིས་པོའི་མིང་ནས་ང་ལ་ཐེངས་ཤིག་བོས་པས། ངས་ད་གཟོད་མི་ཡུལ་གྱི་ཆེས་ཐོག་མའི་ངུ་སྐད་དེ་ངེད་ཚང་གི་ཐབ་ཚང་རྙིང་པ་དེའི་ནང་ནས་བསྒྲགས་པ་རེད། ངུ་སྐད་དེ་ནི་ང་རང་འཇིག་རྟེན་མི་ཡུལ་དུ་ཡོང་བའི་མཚོན་རྟགས་ཀྱང་ཡིན་ནོ།།
དེ་ནས་བཟུང་ང་དང་ངའི་སྐྱེས་པ་སྔོན་མ་གཉིས་ནི་མི་གཅིག་དང་མིང་གཅིག་གི་བདག་ཉིད་དུ་གྱུར་སོང་། རྗེས་སུ་ཨ་ཕས་རྨོ་མོ་ལ་ང་ཚོ་དགོན་པའི་བླ་མའི་མདུན་དུ་ཕྱིན་ནས་ང་ལ་མིང་ཞིག་སློང་བའི་གྲོས་མགོ་བཏོན་པ་ན། རྨོ་མོས“ཕྲུ་གུར་མིང་ཡོད་པ་མིན་ནམ”ཞེས་བཤད་ཞོར། མོའི་པང་དུ་ཡོད་པའི་ང་ལ་བལྟས་ནས“སྐལ་བཟང་། སྐལ་བཟང”ཞེས་འབོད་པར་བྱེད་ཟེར། ཨ་ཕས་ད་དུང་ང་ལ། ཁོང་གིས་དུས་ཡུན་རིང་བོ་ཞིག་ལ་ཁོང་གི་ཕའི་མིང་ནས་ངའི་མིང་ལ་འབོད་པ་དེ་གང་ཞིག་ནས་མི་ནུས་པར་འདུག་པས། དེ་ལ་ཁོང་གིས་ངའི་མིང་ལ“སྐལ་བྷ”ཞེས་གཅེས་མིང་ཞིག་བཏགས་ཀྱང་། ང་གོམ་པ་སྤོ་ཤེས་པ་ཙམ་མམ་སྐད་ཆ་བཤད་ཤེས་པ་ཙམ་ནས“ང་ནི་སྐལ་བྷ་མིན། ང་ནི་སྐལ་བཟང་ཡིན”ཞེས་གལ་ཏེ་སུ་ཞིག་གིས་ང་ལ“སྐལ་བྷ”ཞེས་བོས་ཚེ་གཏན་ནས་ཨ་ལན་མི་སྟེར་ཟེར།
རྨོ་མོ་འདས་པའི་ལོ་དེར་ང་རང་ཕོ་ལོ་བཅོ་བརྒྱད་ཡིན། ལོ་དེར་ང་རང་རྒྱང་རིང་ནང་ལོགས་ཀྱི་གྲོང་ཁྱེར་ཞིག་ཏུ་སློབ་ཆེན་འགྲིམ་བཞིན་ཡོད། ཨ་ཕས་མལ་ཁང་དུ་ཁ་པར་བཏང་ཡོང་ནས་ང་ལ་རྨོ་མོ་འདས་སོང་ཞེས་བརྡ་སྤྲོད་པའི་མཚན་མོ་དེར། ང་ནི་གྲོགས་མོ་དང་མཉམ་དུ་སློབ་གྲྭའི་ར་སྐོར་ནང་འཆམ་འཆམ་དུ་ཕྱིན་ཅིང་། གྱེས་ཁར་ད་དུང་ཕན་ཚུན་དམ་པོར་བསྡམས་ཤིང་མཆུ་སྒྲོས་ལས་ཀ་ར་གཞིབས་པ་བཞིན་ཡུན་རིང་འཇིབ་འཇིབ་ནས་ཕྱིར་ལོག་མ་ཐག་ཡིན། ཨ་ཕས་ཁ་པར་བཏང་ཡོང་དུས། ངས་གསང་སྤྱོད་ཁང་དུ་ལུས་ཕུང་བཀྲུ་བཞིན་པའི་སྒང་ཡིན། ངས་ཀྱང་ཁ་པར་གྱི་སིང་སྒྲ་གསལ་བོར་ཐོས་བྱུང་། དེ་དུས་མལ་ཁང་གི་སྒོ་བརྒྱབ་མེད་པས། ཁ་པར་གྱི་སིང་སྒྲ་ནི་ཁྱམས་རིང་བརྒྱུད་དེ་ངའི་རྣ་ལམ་དུ་ལྷུང་ཡོང་། དེར་མཐུད་ནས་ང་དང་མལ་ཁང་གཅིག་ཡིན་པའི་མིག་དམར་གྱིས“སྐལ་བཟང་། སྐལ་བཟང”ཞེས་ངའི་མིང་ནས་བོས་བྱུང་། ངས་ཁ་པར་གྱི་ཉན་ཆས་རྣ་རྩར་བླངས་པ་ན། ཨ་ཕས“རྨོ་མོ་དེ་རིང་ཕྱི་དྲོ་མ་བདེ་ཐལ། ཁྱེད་རང་འདས་མཆོད་བསྒྲུབ་པར་ཡོང་མི་དགོས། རྨོ་མོའི་རྗེས་སུ་མ་ཎི་ཚར་འགའ་ཐོན་དང་དེ་ལས་བཟང་བ་མེད”ཟེར་དུས་སྐད་ཆའི་གདངས་ལ་བབས་ཆགས་པའི་བཟོ་ལྟ་ཞིག་ཡོངས་སུ་མངོན་འདུག
མི་ཡི་ཚེ་ཐག་ལྟར་ན། རྨོ་མོ་ནི་རབ་ཏུ་སྨིན་ཏེ་སིལ་ཏོག་བཞིན་ལྗོན་རྩེ་ནས་ལྟིག་སེ་སར་ལྷུང་བ་ལས། སུ་དང་གང་གིས་བཏོག་སྟེ་ལྷུང་བ་དང་གཏན་ནས་མི་འདྲ། རྨོ་མོ་ནི་ལོ་དེར་དགུང་ལོ་བརྒྱད་ཅུ་གྱ་དགུ་ལ་བསླེབས་ཟིན་པས། ད་ལོ་གཅིག་ལ་བསྡད་ན་དགུང་ལོ་དགུ་ཅུ་རེད། ང་ཚོའི་ཡུལ་ཕྱོགས་སུ་དགུང་ལོ་དེ་འདྲའི་མཐོན་པོར་བསྡད་པའི་མི་ཞིག་ད་སྔ་ཡན་ཆོད་དུ་བྱུང་མྱོང་བ་སུ་ལའང་ལབ་རྒྱུ་མེད། མིའི་ཚེ་ཚད་ཀྱི་ངོས་ནས་བཤད་ཀྱང་། རྨོ་མོ་ཚེ་ཕྱི་མར་འགྲོ་རན་འདུག་པ་ནི་སྨོས་སུ་མེད་མོད། “རྨོ་མོ་མ་བདེ་ཐལ”ཞེས་བཤད་དུས་ངས་རང་གི་སེམས་འགྱུར་ཚོད་འཛིན་བྱེད་ཐབས་བྲལ། ངའི་སེམས་པ་ནི་གློ་བུར་འཁྱགས་སིབ་སིབ་ཏུ་གྱུར་ཅིང་། མིག་ལས་མཆི་མ་ཤ་ར་ར་བབས་བྱུང་། ནང་སེམས་ཀྱི་ཅི་ཞིག་ཁ་པར་ནང་གི་གཏམ་དེས་ཕྱི་ལ་བཏོན་པ་དང་འདྲ་སྟེ། ངའི་ལུས་སེམས་གཉིས་ཀ་སྟོང་ཧང་ཧང་དུ་གྱུར་སོང་།
རྨོ་མོ་འདས་པའི་ལོ་དེ་ནི་ངེད་ཚང་ལ་མཚོན་ནས་བཤད་ན་སྐྱིད་སྡུག་མཉམ་བྱུང་གི་ལོ་ཞིག་ཡིན་ཏེ། ངའི་སྲིང་ཆུང་མ་ལྷ་མོ་གནས་ལ་བྱིན་ནས་རིང་བོ་མ་འགོར་བར་རྨོ་མོ་ཚེ་ལས་འདས་པས། ཨ་ཕས་སྲིང་མོ་གནས་ལ་བྱིན་ཚར་ནའང་སྟོན་མོའི་ཆོ་ག་རྗེས་སུ་བསྣུར་དགོས་བྱུང་། རྨོ་མོ་གཤེགས་པའི་མཚན་མོ་དེ་ནི་ལུགས་རྙིང་གི་ཚེས་པ་བཅོ་ལྔར་འཁེལ་ཡོད། རྒྱང་རིང་གི་ནང་ལོགས་ཀྱི་གྲོང་ཁྱེར་དེ་ནས་ངའི་མཁའ་དབྱིངས་སུ་ལྟ་དུས། ནང་ལོགས་ཀྱི་གྲོང་ཁྱེར་དེའི་མཁའ་དབྱིངས་ཀྱི་བཅོ་ལྔའི་དུང་ཟླ་ནི་ཕ་ཡུལ་མཐོ་སྒང་དང་བསྡུར་ཐབས་བྲལ་ཀྱང་། འོད་མག་མོག་ཅིག་སྤྲོ་བར་བྱེད་པའི་ཟླ་འོད་ནི་གློག་ཞུན་གྱིས་གསལ་བར་བཏང་བའི་མཁའ་དབྱིངས་ནས་ལྷོད་གྱིག་གེར་བཞུགས་འདུག ཟླ་འོད་ལ་ཞེད་པའི་རྨོ་མོ་ནི་ཟླ་འོད་གསལ་བའི་མཚན་མོ་དེར་ཁེར་རྐྱང་ངང་བདེ་ལྡན་གྱི་ཞིང་དེར་ཆས་དགོས། རྨོ་མོ་ནི་ཚེ་གང་བོར་ཟླ་འོད་དང་འབྲེལ་ཐག་གཅོད་མི་ཐུབ་པའི་མི་ཞིག་ཡིན་པ་འདྲ། ངས་མ་ཎི་ཚར་འགའ་ཁོག་འདོན་བྱས་ནས་རིང་བོ་མ་འགོར་བར། ངོ་མཚར་བ་ཞིག་ལ་ནམ་མཁའི་ངོ་གདོང་ངང་གིས་འགྱུར་ཅིང་མཐའ་མར་ཆར་བ་ཟམ་ཟིམ་ཞིག་མཚན་ཀློང་ནས་དལ་བུར་བབས་བྱུང་སྟེ། ངའི་མིག་ལ་ལེ་དབར་བརྒྱ་ཕྲག་མང་པོའི་ཕ་རོལ་གྱི་མཐོ་སྒང་གི་གྲོང་ཚོ་དེའི་ནམ་མཁར་ཡང་། སྤྲིན་པོ་སྲབ་མོ་ཞིག་ཕར་གཡོ་ཚུར་གཡོ་བྱེད་ཅིང་ཟླ་འོད་ཀྱི་མདངས་གཉོམ་ནས་གཉོམ་དུ་གྱུར་པའི་བརྙན་རིས་ཤིག་ག་ལེ་ག་ལེར་མངོན་བྱུང་། སྣང་བ་ཞིག་ལ་རྨོ་མོས་མུན་ནག་གི་ཀློང་ནས་ང་ལ་ཅེ་རེར་བལྟས་འདུག འཛུལ་དམུལ་དམུལ་ངང་བལྟས་འདུག
རེད་དེ། རྨོ་མོས་གདོང་ལ་འཛུམ་མདངས་བསྣམས་ནས་བདེ་ལྡན་གྱི་ཞིང་གང་དེར་ཆས་སོང་།
སྲིང་ཆུང་མ་ལྷ་མོ་གནས་ལ་ཕྱིན་པའི་ཕྱི་ལོར་མོར་མངལ་འཁོར་ཞིང་བུ་མོ་སྙིང་རྗེ་བོ་ཞིག་སྐྱེས། རྟགས་དང་མཚན་མའི་སྟེང་ནས་སྒྲུབ་བྱེད་དུ་འགྲོ་བ་ཅི་ཡང་བགྲང་རྒྱུ་མེད་མོད། ལོ་སར་གྱི་སྐབས་སུ་སྲིང་མོས་བུ་མོ་འཁུར་ཏེ་རང་གི་ཕ་ཁྱིམ་ལ་ཕྱག་འཚལ་དུ་ཡོང་དུས། ཨ་ཕས་ཚ་མོའི་གདོང་ལ་ཡང་ཡང་འོ་བྱེད་བཞིན། སྲིང་ཆུང་མར“འདི་ནི་ཁྱོད་ཀྱི་རྨོ་མོ་ཡིན་ཁོ་ཐག་ཡིན། བུ་མོ་འདི་སྐྱེས་པའི་མཚན་མོ་དེར་ང་ལ་རྨི་ལམ་ཞིག་རྨིས་བྱུང་། རྨི་ལམ་དུ་མེ་ཏོག་ཁྲ་ལམ་མེར་བཞད་པའི་རྩྭ་ཐང་ཞིག་ཏུ་རྨོ་མོས་ཁྱོད་ཀྱི་ལག་པ་ནས་འཇུས་ཏེ་འགྲོ་བཞིན་འདུག”ཟེར། དེ་དུས་ཁ་གྲག་རྒྱུར་མི་དགའ་བའི་ཨ་མ་ཡང་ང་ཚོའི་ཁ་བརྡའི་ཁྲོད་དུ་བསྲེས་ནས“བུ་མོ་འདི་མ་སྐྱེས་པའི་སྔོན་དུ་ང་ལའང་རྨི་ལམ་ཞིག་རྨིས་བྱུང་སྟེ། རྨི་ལམ་དུ་རྨོ་མོས་ངའི་ལག་ཏུ་མེ་ཏོག་ཁྲ་ལམ་མེར་བཞད་པ་ཞིག་བཞག་ནས། འདི་ལྷ་མོར་བྱིན་ཞེས་བཤད་རྗེས་མི་སྣང་བར་ཡལ་སོང”ཟེར། ངས་སྲིང་མོའི་བུ་མོ་སྟེ་ཚ་མོ་པང་ནས་ཁ་སློང་དུས་མོས་ང་ལ་བལྟས་ནས་མིག་གཉིས་རིག་རིག་ཏུ་འགུལ་བར་བྱེད་ཅིང་། ལག་པས་ཡང་ཡང་ངའི་སྐེ་ལ་བཏགས་ཡོད་པའི་བ་སོའི་ཕྲེང་བ་དེར་རེག་ཡོང་། བ་སོའི་ཕྲེང་བ་དེ་ནི་རྨོ་མོས་ང་ལ་བསྐྱུར་པ་རེད། བ་སོའི་ཕྲེང་བ་དེ་ངའི་སྐེ་རུ་བཏགས་བཏགས་ལ་ཡོད། བ་སོའི་ཕྲེང་བ་དེ་སྐེ་ལ་བཏགས་ཚེ་རྨོ་མོ་ནམ་ཡང་ང་དང་ཁ་བྲལ་མེད་པའི་སྣང་བ་ཞིག་སྦྱིན་པར་བྱེད། སྲིང་མོ་དང་ཚ་མོ་གཉིས་ཕྱིར་ལོག་སྐབས་ངས་རང་གི་སྐེ་ཡི་བ་སོའི་ཕྲེང་བ་དེ་ཚ་མོའི་སྐེ་ལ་བསྐོན་ནས“དེ་རིང་ནས་བཟུང་ཁྱེད་ཀྱི་ཕྲེང་བ་ཕྱིར་ཁྱེད་ལ་སྤྲད་པ་ཡིན”ཞེས་བཤད་དུས། ཚ་མོའི་ཞོ་ཤ་ཆགས་པའི་བཞིན་ལ་འཛུམ་ཞིག་ལངས་འདུག་ཅིང་། ང་ལ་ཡང་ཡང་ཕྱི་མིག་སློག་པའི་རྣམ་འགྱུར་ལ་བལྟས་ན་ཤིན་ཏུ་འབྲལ་མི་འདོད་པ་ཞིག་དང་འདྲ་བས། ང་དང་ཨ་མ་གཉིས་ཀྱིས་སྲིང་མོ་དང་ཚ་མོ་གཉིས་ཀ་སྡེ་འདབས་བར་དུ་བསྐྱལ་བ་ཡིན། ངས་སྲིང་མོ་དང་ཚ་མོ་གཉིས་ཀྱི་འགུལ་ཙམ་འགུལ་ཙམ་བྱེད་པའི་རྒྱབ་གཟུགས་ལ་ཅེར་སྡོད་དུས། གློ་བུར་སེམས་པའི་མཐོངས་སུ་དཀར་ཁུང་ཞིག་བཏོད་པ་དང་འདྲ་བར་འོད་ལམ་མེར་གྱུར་པ་མ་ཟད། བག་ཕེབས་པའི་ཚོར་བ་ཞིག་གིས་ང་རང་བདེ་འབོལ་ལེར་བཏང་སོང་།
ཨ་ཕས་རྗེས་སུ་སྤོ་བོའི་ཕུང་བོ་ཞུགས་ལ་འབུལ་དུས་ཀྱི་ཞོགས་པ་དེའི་རྣམ་པ་བཤད་སྐབས། ཕྱིར་དྲན་གྱིས་ཚུལ་དུ། ཞོགས་པ་དེར་ནམ་གསལ་མ་གསལ་གྱི་མཚམས་སུ། ཕ་མཐོ་རིས་པོའི་ཕུང་བོ་ཁོས་ལོ་མང་པོར་སྒྲུབ་སྦྱོང་བྱས་མྱོང་བའི་མཚམས་ཁང་དེའི་གཡས་ལོགས་སུ་མེ་ལ་བསྒྲོན་པ་རེད། ཐབ་ཁུང་ལས་མཆེད་པའི་དུ་བ་མགོ་མ་ནི་རླུང་དང་བསེར་བུ་གང་གི་རམ་འདེགས་ལ་མ་བརྟེན་པར། དེ་ལྟར་རང་ཁྱིམ་གྱི་ཕྱོགས་སུ་དེངས་ནས་ཐལ། རྨོ་མོས་དེ་ནི་ལྟས་བཟང་ཞིག་ཡིན། ཁྱེད་ཀྱི་ཕ་རྒན་སླར་ཡང་རང་ཁྱིམ་ནས་སྐྱེ་རྒྱུ་ཡིན་པའི་རྟགས་རེད་ཅེས་མིག་ནས་མཆི་མ་ཉིལ་ལེར་བྱེད་ཟེར། ང་ནར་སོན་དུས་ཀྱང་རྨོ་མོས་མཆི་མ་ཉིལ་ལེར་ཞོགས་པ་དེའི་དྲན་ཚུལ་གླེང་བྱུང། རྨོ་མོ་དང་ཨ་ཕས་བཤད་པའི་ཞོགས་པ་དེའི་རྣམ་པ་གཉིས་བར་ཡིག་འབྲུ་གཅིག་གིས་མི་མང་ལ་གཅིག་གིས་མི་ཉུང་བས། རྨོ་མོའི་རྒས་གཉེར་གྱི་ཟབ་ས་རུ་ཞོགས་པ་དེའི་མཁའ་དབུགས་ལ་ཚོར་རྟོགས་བྱེད་ཐབས་བྲལ་ཀྱང་། རྨོ་མོས་སྐད་ཆ་དེའི་བཤད་སྐབས་ཀྱི་རྣམ་འགྱུར་དང་སེམས་ཀྱི་འགྱུ་བ་ནི་ད་དུང་ཞོགས་པ་དེའི་མཁའ་དབུགས་ཁྲོད་ལུས་འདུག་པ་ཚོར་ཐུབ།
རྨོ་མོས་ངའི་གདོང་ལ་གཅེས་པའི་འོ་བྱེད་ཀྱིན་ལག་པས་མགོར་བྱིལ་བྱིལ་གཏོང་དུས། ངས“རྨོ་མོ། རྨོ་མོ། དེས་ན་ཁྱོད་སུའི་རྣམ་ཤེས་ཡིན”ཞེས་དྲིས་པ་ཡིན།
རྨོ་མོས་ང་ལ་རྒྱང་རིང་གི་རི་བོ་མཐོ་རྒྱུ་མེད་པ་དེ་བསྟན་ནས“ང་ནི་གན་གི་ཕར་ནང་ནས་ཡོང་བ་ཡིན”ཟེར།
“ཁྱོད་ཀྱིས་ཇི་ལྟར་ཤེས་པ་ཡིན།”
“ངའི་ཕ་མཐོ་རིས་པོས་ང་ཆུང་དུས་སུ‘ཁྱོད་གང་ནས་ཡོང་བ་ཡིན’ ཞེས་འདྲི་དུས། ངས་རི་བོ་གན་བསྟན་ནས། ང་ནི་རི་བོ་གན་གི་ཕར་ནང་ནས་ཡོང་བ་ཡིན”ཟེར་ཞེས་བཤད།
“དེས་ན་ཁྱོད་རང་རི་བོ་གན་གི་ཕར་ནང་འདིར་ཅི་བྱེད་དུ་ཡོང་བ་ཡིན་ནམ།”
“དེ་ནི་སྐྱེས་པ་སྔོན་མའི་ཚོགས་གསོག་རེད། ཡང་ན་ངས་ཡུལ་འདི་ཞིག་ལ་སྨོན་ལམ་བརྒྱབ་ཡོད་ཀྱང་སྲིད།”
“རྨོ་མོ། ཚོགས་གསོག་ཟེར་བ་ཅི་རེད།”
“དགེ་བ་བསྒྲུབས་པ་ལ་ཟེར།”
“དགེ་བ་བསྒྲུབས་པ་ཟེར་བ་ཅི་རེད།”
“དགེ་བ་བསྒྲུབས་པ་ནི་ལས་ངན་པ་སྤངས་ཤིང་། ལས་བཟང་བོ་བསྒྲུབས་པ་ལ་ཟེར།”
“དེས་ན་རྨོ་མོས་ལས་ངན་པ་བསྒྲུབས་མྱོང་ངམ།”
“མུན་ནག་གི་དུས་སྐབས་དེའི་ནང་ལས་ངན་པ་གཅིག་ཀྱང་བསྒྲུབས་མ་མྱོང་མཁན་ཞིག་ག་ལ་ཡོད།”
“ཁྱོད་ཀྱིས་ལས་ངན་པ་ཅི་ཞིག་བསྒྲུབས་མྱོང་།”
“གཞུང་གི་མཛོད་ཁང་ནས་གྲོ་སྒྱེ་མོ་ཆུང་ཆུང་གང་བརྐུས་མྱོང་། ད་དུང་ཁ་རོག་གེར་ཞིང་ནང་ནས་ཞོག་ཁོག་སླེ་བོ་གང་བསློགས་མྱོང་།”
“དེ་ཡང་ལས་ངན་པ་ཡིན་ནམ།”
“ལོས་ཡིན།”
“……”
ཕྱིར་དྲན་ཞིག་བྱས་ན། རྨོ་མོ་ནི་སུན་སྣང་གིས་སྟོངས་པའི་མི་ཞིག་ཡིན། ངས་རྨོ་མོར་ཅི་དྲིས་ཀྱང་མོས་དལ་བྲེལ་མེད་པར་རེ་རེ་བཞིན་ལན་འདེབས་པར་བྱེད་ཅིང་། ད་དུང་མཚམས་རེར་དྲིས་ལན་ཞིག་ལས་འཕྲོས་ཏེ་གཏམ་རྒྱུད་རེ་ཡང་བཤད་འོངས། རྨོ་མོས་ང་ལ་ཚེ་འབུམ་ཁ་ཆེ་ཡི་གཏམ་རྒྱུད་བཤད་པ་དེ་ངས་ད་དུང་དྲན་བཞིན་འདུག་སྟེ།
……ཚེ་འབུམ་ཁ་ཆེ་ནི་ཆུང་དུས་སུ་མི་དབུལ་བོ་དབུལ་ནག་ཅིག་ཡིན་ལ། ཕ་མ་གཉིས་འདས་རྗེས་ཁྱོད་ཀྱི་སྤོ་བོ་མཐོ་རིས་པོའི་ཕ་རྒན་མཐོ་རིས་པོས་བདག་སྐྱོང་བྱས་པ་རེད། དེ་དུས་ང་དང་ཁྱོད་ཀྱི་སྤོ་བོ་མཐོ་རིས་པོ། ད་དུང་ཚེ་འབུམ་ཁ་ཆེ་བཅས་ང་ཚོའི་ན་ཚོད་ལ་ཆེ་ཆུང་ཆེན་པོ་མི་རྒྱུག་པས་རྩེད་ར་གཅིག་གི་རྩེ་གྲོགས་ཡིན། ཚེ་འབུམ་ཁ་ཆེ་ནི་དེ་དུས་ནས་བྱིས་པ་བསམ་ནག་ཅིག་ཡིན་ཅེས་བཤད་ཆོག ཁོས་ང་ལ་བརྙས་བཅོས་ཐེངས་མང་བྱས་མྱོང་། ཁོས་ང་ལ་བརྙས་བཅོས་ཐེངས་བྱེད་ཐེངས་རེར་ཁྱོད་ཀྱིས་སྤོ་བོ་ངའི་རྒྱབ་རྩར་ལངས་ཏེ་ཁོ་ལ་ཁུ་ཚུར་རེའམ་འགྲམ་ལྕག་རེ་སྦྱིན་སྲིད། རྨོ་མོས་དེ་ལྟར་བཤད་དུས། ངའི་མིག་ལམ་དུ་ངས་ཚེ་འབུམ་ཁ་ཆེ་ཟེར་བའི་བྱིས་པ་ཞིག་ལ་འགྲམ་ལྕག་གིས་གཞུས་པའི་སྣང་བརྙན་ཞིག་མངོན་བྱུང་། རྨོ་མོས་ཁྱོད་ཀྱི་སྤོ་བོའི་ཕ་མཐོ་རིས་པོ་ཡང་སྔགས་རྒན་ཞིག་ཡིན་པས། ཆུང་ངུའི་དུས་སུ་ཁོ་གཉིས་ལ་མཉམ་དུ་རྒྱུན་སྤྱོད་ཀྱི་ཞལ་འདོན་རིགས་བསླབས་མོད། ཚེ་འབུམ་ཁ་ཆེ་ཡིས་རང་གིས་འདོན་མི་ཤེས་པ་མ་ཟད་ད་དུང་ཁྱོད་ཀྱི་སྤོ་བོའི་ཁ་གཅོལ་ནས་སྒྲ་ལོག་དོན་ལོག་ཏག་ཏག་འདོན་པས། ཁྱོད་ཀྱི་སྤོ་བོའི་ཕ་མཐོ་རིས་པོ་ཡང་ཐབས་ཟད་དེ་ཁྱོད་ཀྱི་སྤོ་བོ་ལ་མུ་མཐུད་དུ་ཆོས་ལུགས་ཆོ་ག་སྣ་ཚོགས་དཔྱིས་ཕྱིན་པ་ཞིག་ཁྲིད་ཀྱང་། ཚེ་འབུམ་ཁ་ཆེ་ར་རྫིར་མི་མངགས་ཀ་མེད་བྱུང་། དྲང་མོར་བཤད་ན་ཁྱོད་ཀྱི་སྤོ་བོ་དང་ཚེ་འབུམ་ཁ་ཆེ་གཉིས་ཁྱིམ་གཅིག་ནས་སྐྱེས་པ་ཡིན་པས། ཁོས་ཁྱོད་ལ་མི་མང་ཚོགས་སར་དེ་ལྟར་རྟ་ལྕག་གིས་འབྲབ་དོན་མེད། རྨོ་མོས་དེ་ལྟར་བཤད་ཞོར་བདག་གི་གདོང་གི་མངལ་རྟགས་གོར་གོར་དེར་ལག་པས་རེག་ཙམ་བྱས་སོང་།
རྨོ་མོས་མུ་མཐུད་དུ། ཚེ་འབུམ་ཁ་ཆེ་ཡིས་རྗེས་སུ་སྟོན་སྐུ་ཞིག་སྐུབས་སྟེགས་བྱས་ཤིང་། དཔེ་ཆ་སྣ་རིང་ཞིག་གིས་སྣབས་ཕྱིས་བཞིན། ང་ལ་ཆོས་སློབ་མི་འདོད་ཀྱང་ཁོའི་ཕ་རྒན་གྱིས་བཙན་གྱིས་འཁྲིད་པ་རེད། ངས་དེ་དུས་ནས་དེ་ནི་རྨོངས་དད་ཡིན་པ་རྟོགས་ནས་དང་ལེན་མ་བྱས། ད་ལྟ་ཡིན་ནའང་དེ་རེད། སུ་ཞིག་གིས་རྨོངས་དད་བྱས་ན་དེ་རང་ཕམ་པར་བརྒྱག་དགོས་ཞེས་བཙན་ངར་གྱིས་བཤད་ཅིང་། ཚེ་འབུམ་ཁ་ཆེ་ཡིས་ད་དུང་ང་འདི་བ་ཚང་གིས་གཡོག་ལ་བཀོལ་ནས་ར་རྫི་བྱས་པ་རེད། ད་ནི་སྐྱིན་པ་ལེན་དགོས་ཞེས་ཁྱོད་ཀྱི་སྤོ་བོའི་སྐེ་ལ་ཞོན་ནས་ཡར་འདེད་མར་འདེད་བྱས་པ་རེད། རྨོ་མོས་དེ་ལྟར་བཤད་དུས། ཡང་ངའི་མཐོང་ལམ་དུ་ཚེ་འབུམ་ཁ་ཆེ་ཟེར་བའི་མི་ངན་དེས་ངའི་སྐེ་ལ་ཞོན་ནས་རྫིག་རྫིག་རྔམ་རྔམ་བྱེད་པའི་བཟོ་ལྟ་ཞིག་ཝ་ལེར་ཤར་ཡོང་།
བདག་གི་ཨ་མས་བཤད་ན་རྗེས་སུ་བྱུང་བའི་དོན་དག་དེ་རྣམས་ནི་རྣམ་སྨིན་རེད་ཟེར། ཚེ་འབུམ་ཁ་ཆེའི་བུ་ཆེ་བ་དགུན་ཁ་ཞིག་ལ་སྡེ་འདབས་ཀྱི་གྲམ་ཆུར་ལྷུང་སྟེ་འཁྱག་ཤི་ཐེབས་པ་དང་། དེ་ནས་ལོ་གཅིག་མ་འགོར་བར། ཚེ་འབུམ་ཁ་ཆེའི་བུ་ཆུང་བ་ཡང་རྟ་རྒན་ཞིག་གིས་གཡང་ལ་བརྫངས་སོང་། གསར་བརྗེ་སྐྱིད་ཟེར་བའི་སྨྱོན་པ་དེ་ལོས་ཤེས། ངག་ལྐུགས་ཤིང་རྣ་འོན་ནས་ཕལ་ཆེར་ལོ་བཞི་བཅུ་འགོར་ཟིན་པ་དེ་རེད། ཨ་མས་དེ་ལྟར་བཤད་དུས་ཤུགས་རིང་ཞིག་འབྱིན་བཞིན་མི་ལ་སྣོག་རྒྱུ་གཏན་ནས་མང་མི་ཉན་ཟེར། དེ་ནི་ཁ་གྲག་རྒྱུར་མི་དགའ་བའི་ངའི་མ་རྒན་གྱིས་རྒྱུན་པར་ཁ་ལ་འཕྲེད་ཀྱིས་བཟུང་ཡོད་པའི་གདམ་ངག་ཀྱང་ཡིན།
……
ལོ་མང་པོ་འགོར་བའི་དེ་རིང་། ང་རང་ཡང་བསྐྱར་ཕ་ཡུལ་དུ་ལོག་ཅིང་། སྤོ་བོ་སོང་མྱོང་བའི་རྐང་ལམ་དེད་ནས་སྡེ་འདབས་ཀྱི་མཚམས་ཁང་རྙིང་རལ་དེའི་འགྲམ་དུ་ཕྱིན་པ་ཡིན། མཚམས་ཁང་དེ་ནི་ད་དུང་ཡང་ལོ་རྒྱུས་ཀྱི་དོད་དུ་འགྱེལ་མ་ལངས་ཤིག་བྱས་ནས་ཁུ་སིམ་མེར་བསྡད་འདུག ངས་མཚམས་ཁང་གི་རྩིགས་པར་རྒྱབ་བསྙེས་ཏེ་བསམ་གཞིག་གི་གཤོག་པ་མཐར་ཇི་ལྟར་བཅད་ཀྱང་། སྐྱེ་བ་སྔོན་མའི་འདས་རྐྱེན་ནི་ཡིད་ལ་རབ་རིབ་ཙམ་ཡང་འཁོར་རྒྱུ་མ་བྱུང་། ཡིན་ཀྱང་ང་ལ་གློ་བུར་བསམ་ཚུལ་ཞིག་སྐྱེས་པ་ནི། སྤོ་བོའི་ཤི་རྐྱེན་ནི་དོན་དུ་ཁོང་གིས་ཕུང་བོ་ཞིག་བརྗེས་འདོད་པ་ལས་རྒྱུ་རྐྱེན་གཞན་གང་ཡང་མེད་ཀྱང་སྲིད་ཅེས་པ་དེའོ།། ངས་དེ་ལྟར་དྲན་པ་ན་ལྗིད་ཏིག་གེའི་ཁུར་བོ་ཞིག་ཐང་ལ་ཕོག་པ་དང་འདྲ་བར། ལུས་སེམས་གཉིས་ཀ་ངང་ངམ་ཤུགས་ཀྱིས་ཡང་ཟོར་རེར་བུད་སོང་། ང་རང་རྣང་ཞིང་གི་ཐེམ་པ་བརྒལ་ཏེ་མདུན་དུ་ཕྱིན་ཅིང་། ལག་གཡས་དཔྲལ་ངོས་སུ་བཙུགས་ཏེ་མེ་ཕུང་ཞིག་དང་མཚུངས་པའི་ཉིན་བྱེད་ལ་ཡུན་རིང་ཅེར། མིག་ལ་གཙེས་པའི་ཉིན་བྱེད་ཀྱིས་ཀྱང་ང་ལ་འགུལ་མེད་དུ་ཅེར་འདུག དེ་ནས་ངས་མིག་ཟུང་ཟུམ་ཙམ་ཟུམ་ཙམ་བྱས་རྗེས། མཐོང་ལམ་དུ་སྔོ་ལྟེམ་སེར་ཡོད་པའི་ལོ་ཏོག་གི་ཚོགས་ལ་མིག་གཡེང་ཞིག་བྱས། དེ་དུས་གར་ཡོང་ཆ་མེད་ཀྱི་རླུང་བུ་ལྡོམ་པོ་ཞིག་བསིལ་བསིལ་དུ་ལྡང་བ་ན། སེར་ལམ་ལམ་བྱེད་པའི་ལོ་ཏོག་གི་ཚོགས་ཟླ་དྲུག་པའི་ཞིང་ཐང་དུ་རྒྱ་མཚོའི་རླབས་བཞིན་ཤིག་ཤིག་ཏུ་གཡོས་བྱུང་།
རྩོམ་སྒྲིག་པ། དོ་རྒྱ་དོན་གྲུབ་ཚེ་བརྟན།


text:
སྐུ་ཞབས་ལཀ་ཤི་མི་ཌས་ལགས་ཀྱིས་དེང་སྐབས་འགྲོ་བ་མིའི་རིགས་དང་འཛམ་གླིང་སྲུང་སྐྱོབ་བྱེད་མཁན་ཞིག་ཡོད་ན་དེ་ནི་༧གོང་ས་ཏཱ་ལའི་བླ་མ་མཆོག་ཁོ་ན་རེད་བསམ་གྱི་འདུག་ཅེས་གསུངས་སོང་།
དེ་རིང་སྔ་དྲོའི་ཆུ་ཚོད་༩།༤༠ སྟེང་བཞུགས་སྒར་དྷ་རམ་ས་ལའི་ཉེ་འཁྲིས་ཀྱི་ཧི་མ་ཅལ་མངའ་སྡེ་གཞུང་གི་གཙུག་ལག་སློབ་གཉེར་ཁང་ (Central University of Himachal Pradesh) གི་ཚོགས་ཁང་དུ། ཧི་མ་ཅལ་མངའ་སྡེ་གཞུང་གི་གཙུག་ལག་སློབ་གཉེར་ཁང་དང་རྒྱལ་ས་ལྡི་ལིར་ཡོད་པའི་གྷན་དྷི་ཨེས་མྲི་ཏི་ (Gandhi Smriti) ཚོགས་པ་གཉིས་ཐུན་མོང་གི་གོ་སྒྲིག་འོག སྟོན་པ་བཅོམ་ལྡན་འདས་དང་བདག་ཉིད་ཆེན་པོ་གྷན་དྷིའི་ལྟ་གྲུབ་སྐོར་གྱི་ཉིན་གསུམ་བགྲོ་གླེང་ཚོགས་འདུ་དབུ་འབྱེད་ཀྱི་མཛད་སྒོ་ཚོགས་སོང་བ་དང་། མཛད་སྒོའི་ཐོག་སྐུ་མགྲོན་གཙོ་བོར་༧གོང་ས་རྒྱལ་བ་རིན་པོ་ཆེ་མཆོག་དང་༧སྐྱབས་རྗེ་ཟམ་གདོང་རིན་པོ་ཆེ་མཆོག གཙུག་ལག་སློབ་གཉེར་ཁང་དེའི་ཉེ་བའི་རིགས་བདག་སྐུ་ཞབས་ཀུལ་དིབ་ཅན་ཌ(Prof. Kuldeep Chand Agnihotri)དང་། གྷན་དྷིའི་ཨེས་མྲི་ཏི་ཚོགས་པའི་རྒྱུན་ལས་སྐུ་ཞབས་ཝེ་ཌ་བྷ་ཡས་ཀུན་ཌུ་ (Dr. Vedabyas Kundu)། ལཀ་ཤི་མི་ཌས(Dr. Laxmi Dass)། དེ་བཞིན་གཙུག་ལག་སློབ་གཉེར་ཁང་དེའི་དགེ་སློབ་དང་ཉེ་འཁྲིས་ཀྱི་སློབ་གྲྭ་ཁག་གི་སློབ་མ་བཅས་འཛོམས་འདུག
མཛད་སྒོའི་ཐོག་མར་སྤྱི་ནོར་༧གོང་ས་རྒྱལ་བ་རིན་པོ་ཆེ་མཆོག་གིས་མར་མེ་ཞལ་ཕྱེས་གནང་བ་དང་འབྲེལ། མཱ་ན་ལི་(Manali)སློབ་གྲྭ་ཞིག་གི་སློབ་མ་བཞི་ཡིས་ཧིན་རྡུའི་ཆོས་ལུགས་ཀྱི་བསྟོད་གླུ་དང་ནང་པའི་སྐྱབས་འགྲོ་ལེགས་སྦྱར་སྐད་དུ་བཏོན་པ་དང་། དེའི་རྗེས་༧གོང་ས་མཆོག་གིས་གྷན་དྷིའི་ལྟ་གྲུབ་དང་སྐུ་ཚེའི་སྐོར་ཀྱི་དཔེ་དེབ་གསར་པ་འགའ་དབུ་འབྱེད་གནང་སོང་།
གྷན་དྷིའི་ཨེས་མྲི་ཏི་ཚོགས་པའི་སྐུ་ཞབས་ཝེ་ཌ་བྷ་ཡས་ཀྱིས་ཕེབས་བསུའི་གཏམ་བཤད་གནང་སྐབས། ང་ཚོས་ཉིན་གསུམ་རིང་སྟོན་པ་བཅོམ་ལྡན་འདས་དང་བདག་ཉིད་ཆེན་མོ་གྷན་དྷིའི་ལྟ་གྲུབ་སྐོར་ལ་བགྲོ་གླེང་དང་། ལྟ་གྲུབ་དེ་དག་ཉིན་རེའི་འཚོ་བའི་ཁྲོད་ལག་བསྟར་བྱས་ཏེ་འཛམ་གླིང་སྒང་འདིར་ཞི་བདེ་ལྷིང་འཇགས་ཡོང་ཆེད་ག་རེ་བྱེད་དགོས་མིན་ཐད་གོ་བསྡུར་བྱ་རྒྱུ་ཡིན། ཞེས་བརྗོད་སོང་།
སྐུ་ཞབས་ཀུལ་དིབ་ཅན་ཌ་ལགས་ཀྱིས་བརྗོད་དོན། ང་ཚོ་ཚང་མས་ཆོས་ཞེས་པ་དེ་ག་རེ་ཡིན་པ་ཤེས་ཀྱི་ཡོད་ཀྱང་། ང་ཚོའི་སེམས་ཀྱིས་ཆོས་ཚུལ་བཞིན་དུ་ལག་བསྟར་བྱེད་པར་འདོད་ཀྱི་མེད། དེ་བཞིན་ང་ཚོས་ཆོས་མིན་གྱི་ལས་ག་རེ་ཡིན་པའང་ཤེས་ཀྱི་ཡོད། འོན་ཀྱང་ང་ཚོའི་སེམས་ཀྱིས་ཚུལ་མིན་གྱི་ལས་ལ་རང་བཞིན་གྱིས་འཇུག་གི་ཡོད། གལ་སྲིད་ང་ཚོས་ཆོས་ཚུལ་བཞིན་དུ་ལག་བསྟར་བྱས་ན་འཛམ་གླིང་སྒང་འདིར་ཞི་བདེ་ལྷིང་འཇགས་ཡོང་གི་རེད། དེར་བརྟེན་སྟོན་པ་བཅོམ་ལྡན་འདས་དང་གྷན་དྷི་མཆོག་གིས་རྒྱུན་དུ་ཆོས་བྱེད་དགོས་ཞེས་གསུངས་པ་རེད། ཅེས་ཟེར།
སྐུ་ཞབས་ལཀ་ཤི་མི་ཌས་ལགས་ཀྱིས། དེང་སྐབས་རྒྱལ་ཁབ་མང་པོ་ཞིག་གིས་འགྲོ་བ་མིའི་རིགས་སྲུང་སྐྱོབ་ལ་ཁ་གཡར་ནས་མཚོན་ཆ་མང་པོ་བཟོ་སྐྲུན་བྱེད་བཞིན་འདུག འོན་ཀྱང་བསམ་བློ་ལེགས་པོར་བཏང་ན། མཚོན་ཆས་མིའི་རིགས་ལ་སྲུང་སྐྱོབ་ལས་ཉེན་ཁ་ཆེ་རུ་གཏོང་གི་ཡོད། དེར་བརྟེན་ང་ཚོས་མཚོན་ཆའི་དཀའ་རྙོག་མ་སེལ་བར་དུ་མིའི་རིགས་སྲུང་སྐྱོབ་བྱེད་ཐུབ་ཀྱི་མ་རེད་བསམ་གྱི་འདུག མཚོན་ཆ་བཟོ་སྐྲུན་བྱེད་བཞིན་པ་དེ་ལ་བསམ་བློ་བཏང་ན། དེའི་དམིགས་ཡུལ་གཙོ་བོ་ཚོང་དང་སོ་སོའི་སྲིད་དབང་སྲ་བརྟན་དུ་གཏང་འདོད་པ་ཞིག་ཡིན་པ་ལས་སྤྱི་སེམས་ཤིག་མ་རེད། རང་གི་ཁེ་བཟང་གི་ཆེད་དུ་གོ་མཚོན་དེ་དག་བཟོས་ནས་འཛམ་གླིང་གི་མི་སྡེ་ཡོངས་ལ་ཉེན་ཁ་བཟོ་ཡི་ཡོད་པ་རེད། ད་ལྟ་ང་ཚོའི་འཇིག་རྟེན་དུ་སྟོན་པ་བཅོམ་ལྡན་འདས་དང་བདག་ཉིད་ཆེན་པོ་གྷན་དྷི་བཞུགས་ཡོད་པ་མ་རེད། དེང་སྐབས་འགྲོ་བ་མིའི་རིགས་དང་འཛམ་གླིང་སྲུང་སྐྱོབ་བྱེད་མཁན་ཞིག་ཡོད་ན། དེ་ནི་༧གོང་ས་ཏཱ་ལའི་བླ་མ་མཆོག་ཁོ་ན་རེད་བསམ་གྱི་འདུག ༧ཁོང་གིས་ཞི་བདེ་ཡི་ནུས་པ་དང་ཞི་བདེ་ཡི་མོས་པ་སྐྲུན་ཐུབ་ཀྱི་ཡོད། ༧གོང་ས་ཏཱ་ལའི་བླ་མ་མཆོག་གིས་ད་ལྟའི་བར་འཛམ་གླིང་ཞི་བདེ་ཆེད་དུ་སྐུ་ལས་བསྐྱོན་པ་རེད། གལ་ཏེ་འཛམ་གླིང་གི་མི་ཚང་མས་ཁོང་གི་ལམ་སྟོན་འོག་ཤར་སྐྱོད་བྱས་ན། དེ་རིང་འཛམ་གླིང་འདི་བདེ་སྐྱིད་དང་ལྷིང་འཇགས་ལྡན་པ་ཞིག་མ་འགྱུར་ཡང་། ཉིན་ཞིག་ཏན་ཏན་ཆགས་རྒྱུ་ཡིན་པར་ང་ལ་ཡིད་ཆེས་ཡོད། དེར་བརྟེན་དེ་རིང་ནས་མགོ་བཙུགས་ཏེ་ཚང་མ་མཉམ་རུབ་ཐོག་སྟོན་པ་བཅོམ་ལྡན་འདས་དང་བདག་ཉིད་ཆེན་པོ་གྷན་དྷི། དེ་བཞིན་༧གོང་ས་ཏཱ་ལའི་བླ་མ་མཆོག་གིས་ལམ་སྟོན་ཇི་ལྟར་གནང་བ་དེ་ལྟར་ལག་ལེན་བསྟར་ཐབས་སུ་འབད་བརྩོན་བྱེད་དགོས། ཞེས་བརྗོད་སོང་།
༧སྐྱབས་རྗེ་ཟམ་གདོང་རིན་པོ་ཆེ་མཆོག་གིས། དེ་རིང་ཚོགས་འདུ་འདིར་ཆེད་དུ་ཕེབས་པའི་ཚོགས་བཅར་བ་རྣམས་ནི་བདག་ཉིད་ཆེན་པོ་གྷན་དྷིའི་ལྟ་གྲུབ་ཤེས་པ་ཙམ་མིན་པར། ཉིན་རེའི་འཚོ་བའི་ཁྲོད་དངོས་སུ་ལག་བསྟར་གནང་མཁན་དེ་འདྲ་རེད་ལ། ༧གོང་ས་མཆོག་ལ་ཆ་བཞག་ན། དུས་རབས་༢༠ དང་༢༡ པའི་དབུ་འཁྲིད་འཚེ་མེད་ཞི་བའི་ལམ་ལ་དངོས་སུ་འཇུག་མཁན་གཅིག་པུ་དེ་ཆགས་ཡོད། དེར་བརྟེན་དེ་རིང་གི་ཉིན་མོ་འདི་གལ་ཆེན་པོ་ཞིག་ཆགས་ཡོད་ལ། ཚོགས་འདུའི་སྐབས་ཀྱི་བགྲོ་གླེང་འདིས་བཟང་ཕྱོགས་ཀྱི་ནུས་པ་དང་འགྱུར་བ་ཞིག་ཡོང་གི་རེད་བསམ་གྱི་འདུག ཅེས་དང་། ཡང་ཁོང་གིས། ཕྱི་ལོ་༡༩༥༩ ནས་མགོ་བཙུགས་ཏེ་བོད་པ་ཚོ་བོད་ཀྱི་རྩ་དོན་འཐབ་རྩོད་ཁྲོད་འཚེ་མེད་ཞི་བའི་ལམ་ཁོ་ནར་ཕྱིན་པ་མ་ཡིན་པར། དྲག་པོའི་ལམ་ལ་འགྲོ་མཁན་ཡང་བྱུང་ཡོད་པ་རེད་དེ། ༧གོང་ས་མཆོག་གི་བཀའ་སློབ་ལམ་སྟོན་དང་ཐུགས་རྗེ་བཀའ་དྲིན་ལ་བརྟེན་ནས། བོད་མི་ས་ཡ་དྲུག་གི་བོད་ཀྱི་རྩ་དོན་འཐབ་རྩོད་དེ་འཚེ་མེད་ཞི་བའི་ལམ་དུ་ཕྱིན་པ་རེད། དེར་བརྟེན་འཛམ་གླིང་སྟེང་ད་ལྟའི་བར་བོད་ཕྱི་ནང་གཉིས་ནས་བོད་ཀྱི་རྩ་དོན་འཐབ་རྩོད་ཆེད་དྲག་པོའི་ལམ་ལ་ཞུགས་པའི་གནས་ཚུལ་དེ་འདྲ་གོ་རྒྱུ་ཡོད་པ་མ་རེད། ༧གོང་ས་མཆོག་གི་དགོངས་གཞི་ཆེན་པོ་གསུམ་ནི། འཛམ་གླིང་སྒང་འདིར་ཞི་བདེ་ལ་དགའ་མཁན་ཚོའི་སེམས་ཤུགས་འཕར་གཞི་ཞིག་ཆགས་ཡོད། དེའི་ནང་ཆོས་ལུགས་ལ་མ་བརྟེན་པར་འཇིག་རྟེན་ཀུན་ཁྱབ་བཟང་སྤྱོད་སྐོར་ཡང་ཡོད་པ་རེད། དེས་འཛམ་གླིང་ནང་ཇི་ལྟར་ཞི་བདེ་སྐྲུན་ཐབས་དང་སྡུག་བསྔལ་སེལ་ཐབས་སྐོར་ལམ་སྟོན་གནང་ཡོད་སྟབས། དེ་ནི་བདེ་སྐྱིད་ཀྱི་ལྟ་གྲུབ་དང་བསྟན་བཅོས་ལྟ་བུ་ཆགས་ཀྱི་ཡོད་པ་རེད། ཆོས་ལུགས་ལ་མ་བརྟེན་པའི་བཟང་སྤྱོད་སྐོར་ལ་དེང་སྐབས་དོ་སྣང་བྱེད་མཁན་མང་དུ་འགྲོ་ཡི་ཡོད་པ་དང་། དེའི་སྐོར་ཤེས་ཡོན་གྱི་སྡེ་མང་པོ་ཞིག་གི་ནང་སློབ་འཁྲིད་གནང་རྒྱུར་འབད་བརྩོན་བྱེད་ཡོད་སྟབས། དེ་ལ་བརྟེན་ནས་མ་འོངས་པར་བཟང་ཕྱོགས་ཀྱི་འགྱུར་བ་ཞིག་ཡོང་བའི་རེ་བ་བྱེད་ཀྱི་ཡོད། ཅེས་སོགས་གསུངས་སོང་།
ཡ་༧གོང་ས་རྒྱལ་བ་རིན་པོ་མཆོག་གིས། གལ་ཏེ་ང་ཚོར་སྟོན་པ་བཅོམ་ལྡན་འདས་དང་། སྟོན་པ་ཡི་ཤུ། དེ་བཞིན་ཁ་ཆེའི་སྟོན་པར་མཇལ་བ་ཡིན་ན། ང་ཚོས་ཁོང་རྣམས་ལ་འཇིག་རྟེན་གྱི་དཀའ་རྙོག་སེལ་ནས་ཞི་བདེ་ལྷིང་འཇགས་ཤིག་བསྐྲུན་རོགས་གནང་ཞུས་ན། ཁོང་རྣམ་པས་ཕལ་ཆེར་འཇིག་རྟེན་གྱི་རྙོག་དྲ་དེ་སུས་བསྐྲུན་པ་རེད་དམ་ཞེས་ཚུར་ལ་ལྗགས་ལན་གནང་གི་རེད། འཛམ་གླིང་སྒང་གི་རྙོག་དྲ་དེ་ང་ཚོ་མིས་བཟོས་པ་ཞིག་ཡིན་སྟབས། དཀའ་ངལ་དེ་དག་སེལ་བའི་འགན་ཚང་མ་ང་ཚོར་ཡོད་པ་ཞིག་རེད། སྨོན་ལམ་བརྒྱབས་པ་ཙམ་གྱིས་དཀའ་ངལ་མེད་པ་ཆགས་ཀྱི་མ་རེད། ང་ཚོས་ལོ་ངོ་སྟོང་ཕྲག་ཁ་ཤས་རིང་སྨོན་ལམ་བརྒྱབས་བསྡད་པ་རེད། གལ་ཏེ་སྨོན་ལམ་བརྒྱབས་པ་ཙམ་གྱིས་འགྲིག་གི་ཡོད་ན། ཕལ་ཆེར་དཀའ་ངལ་རྣམས་སྔོན་མ་ནས་སེལ་ཡོད་ཀྱི་རེད།
དེ་རིང་ནས་བརྩི་བའི་ལོ་ངོ་བཅུའམ་བཅོ་ལྔའི་རྗེས་སུ་ང་ཚོ་མི་རྒན་པ་རྣམས་འཛམ་གླིང་འདིར་ཡོད་པ་མ་རེད། དེར་བརྟེན་མ་འོངས་པར་འཛམ་གླིང་འདི་ད་ལྟའི་གནས་སྟངས་དང་མི་འདྲ་བར་ཞི་བདེ་ལྷིང་འཇགས་ལྡན་པ་ཞིག་མཐོང་བར་འདོད་ན། དུས་རབས་༢༡ པའི་ན་གཞོན་ཁྱོད་ཚོར་འགན་དང་འགྱུར་བ་གཏོང་བའི་གོ་སྐབས་ཡོད་པ་རེད། དེ་ནི་སྨོན་ལམ་བརྒྱབས་ནས་ཡོང་གི་མ་རེད། ཁྱོད་ཚོས་དངོས་སུ་ཞི་བདེ་ལྷིང་འཇགས་ཡོང་བར་འབད་བརྩོན་བྱེད་དགོས། འབད་བརྩོན་བྱེད་པར་ཐོག་མར་རང་གི་ལུས་སེམས་ཞི་བ་ཡོང་དགོས། ཁོང་ཁྲོ་དང་གནོད་སེམས། བརྣག་སེམས། འགྲན་སེམས་ཀྱི་ཐོག་ནས་འགྱུར་བ་དང་ཞི་བདེ་ནམ་ཡང་བསྐྲུན་ཐུབ་ཀྱི་མ་རེད། ཆོས་ཁས་ལེན་དང་མི་ལེན་གང་ལྟར་ཡང་ནང་སེམས་ལ་ཞི་བ་ཡོང་དགོས་པ་གལ་ཆེན་པོ་རེད། ཅེས་གསུངས་སོང་།
ཡང་མགོན་པོ་གང་ཉིད་མཆོག་གིས། དུས་རབས་གསར་པའི་རྒྱ་གར་བ་ཚོས་དེང་སྐབས་ཀྱི་འཕྲུལ་ཆས་རིག་པར་ཤུགས་ཆེན་པོ་རྒྱག་གི་འདུག དེ་ཡག་པོ་རེད། འོན་ཀྱང་རྒྱ་གར་རང་གི་གནའ་བོའི་ཤེས་ཡོན་ལ་དོ་སྣང་དེ་ཙམ་སྤྲོད་ཀྱི་མི་འདུག སྟབས་ལེགས་པ་རེད་ཟེར་དགོས་པ་རེད་དམ། ཡང་ན་མ་ལེགས་པ་རེད་ཟེར་དགོས་མིན་མི་ཤེས། གང་ལྟར་ང་ཚོ་བོད་པ་ཚོས་རྒྱ་གར་གྱི་སློབ་ཕྲུག་བྱས་ཏེ་གནའ་བོའི་ཤེས་རིག་ལེགས་པོར་ཉར་ཚགས་བྱེད་ཀྱི་ཡོད། ངོས་ཀྱིས་སྟབས་མ་ལེགས་པ་རེད་ཟེར་དོན་ནི། དགེ་རྒན་གྱིས་བསླབས་གནང་བའི་ཤེས་ཡོན་དེ་བོད་པས་ལེགས་པར་ཉར་ཚགས་བྱས་ཏེ། རྒྱ་གར་གྱི་གནའ་བོའི་ཤེས་རིག་གི་ཤེས་ཚད་ནི་དགེ་རྒན་ལས་སློབ་ཕྲུག་ལ་མཐོ་བ་ཡོད་པ་རེད།
བདག་ཉིད་ཆེན་པོ་གྷན་དྷི་དང་སྟོན་པ་བཅོམ་ལྡན་འདས་ལ་བསྟོད་བསྔགས་བྱེད་སྐབས། ང་ཚོས་ལོ་ངོ་སྟོང་ཕྲག་ལྷག་ཕྱིན་པའི་རྒྱ་གར་གྱི་གནའ་བོའི་ཤེས་རིག་དེ་དྲན་གསོ་དགོས་པ་རེད། རྒྱ་གར་གྱི་གནའ་བོའི་ཤེས་རིག་གིས་མི་བཟང་པོ་གསོ་སྐྱོང་བྱེད་ཐུབ་ཀྱི་འདུག དེར་བརྟེན་རྒྱ་གར་བ་ཚོས་འབད་བརྩོན་བྱས་ཏེ་བདག་ཉིད་ཆེན་པོ་གྷན་དྷི་དང་སྟོན་པ་བཅོན་ལྡན་འདས་ལྟ་བུའི་སྐྱེས་ཆེན་དམ་པ་མང་དུ་སྐྱེད་སྲིང་བྱེད་དགོས་པ་རེད། གནའ་བོའི་རྒྱ་གར་གྱི་ཤེས་རིག་དེས་སྔོན་མར་སྐྱེས་ཆེན་དམ་པ་སྐྱེད་སྲིང་བྱས་ཐུབ་ཡོད་པ་དང་། ད་ལྟ་མི་ཐུབ་པ་གང་ཡང་ཡོད་མ་རེད། སྔ་མོར་རྒྱ་གར་དབྱིན་ཇིའི་མངའ་འོག་ཏུ་ཡོད་སྐབས་དབྱིན་ཇིའི་འཕྲུལ་ཆས་རིག་པའི་ཡར་ཐོན་མཐོང་སྟེ། རྒྱ་གར་གྱི་གནའ་བོའི་ཤེས་རིག་ལ་མཐོང་ཆུང་གི་ལྟ་སྟངས་ཤིག་ཆགས་ཡོད་པ་འདྲ་བོ་འདུག དེར་བརྟེན་དེང་དུས་ཀྱི་རྒྱ་གར་བས་གདེང་ཚོད་དང་སྤོབས་པའི་ཐོག་ནས་གནའ་བོའི་ཤེས་རིག་ལ་སྦྱང་བརྩོན་བྱེད་དགོས། གང་ཡིན་ཟེར་ན། སེམས་ཀྱི་སྐོར་ལ་འགྲེལ་བཤད་རྒྱག་དགོས་ན་གནའ་བོའི་རྒྱ་གར་གྱི་ཤེས་རིག་ལས་ལྷག་པ་ཞིག་ད་ལྟ་འཛམ་གླིང་སྒང་འདིའི་ཤེས་རིག་གཞན་གྱི་ནང་ཡོད་པ་མ་རེད། ཅེས་གསུངས་སོང་།
གསར་འགོད་པ། ཉི་མ་ཚེ་རིང་།


text:
About Tibet in the Western World
ནུབ་གླིང་གི་བོད
བོད་ཡིག་འདི་ས་སྒང་ཟླུམ་པོ་འདིའི་ཐོག་མི་མངོན་པར་འགྱུར་
བར་མ་བཟོད་སྟབས། བོད་ཀྱི་ཡི་གེ་སྲུང་སྐྱོབ་དང་དར་སྤེལ།
བོད་ཡིག་བེད་སྤྱོད་ཀྱི་ཁྱབ་རྒྱ་ཆེ་རུ་གཏོང་ཐབས་ཆེད། ནུབ་
གླིང་ནང་གནས་སྡོད་བྱེད་པའི་བོད་མའི་གནས་ཚུལ་དང་། བོད་ཀྱི་
རིག་གཞུང་བསྟི་གནས། བོད་དང་འབྲེལ་བ་ཡོད་པའི་གལ་གནད་ཁག བོད་
མིའི་འཚོ་བའི་སྐོར་སོགས། བོད་ཕྱི་ནང་གཉིས་སུ་ངོ་སྤྲོད་བྱ་
རྒྱུ་དམིགས་ཡུལ་བཅངས་ནས་ ༼ནུབ་གླིང་གི་བོད་༽ཅེས་པའི་གསར་
འཕྲིན་འདི་འགྲེམ་སྤེལ་བྱེད་བཞིན་ཡོད།
སྤྱི་ལོ་༢༠༡༠་ཟླ་གསུམ་པ་ནས་ཟླ་བདུན་པ་བར་ངོ་མཚར་ལྡན་པའི་བོད་ཀྱི་སངས་རྒྱས་ཆོས་ལུགས་ཀྱི་མཆོད་ཁང་ཞིག་ཨ་རིའི་རྒྱལ་ས་ཝ་ཞིན་ཊོན་དུ་ཡོད་པའི་སྙན་གྲགས་ཆེ་བའི་སི་མེ་ཐི་སོ་ནེའུ་འགྲེམས་སྟོན་ཁང་Smithsonian’s Sackler Gallery གི་སཱ་ཁ་ལེར་དངོས་བཤམས་ཁང་ནང་གཟིགས་འབུལ་བྱས་ཡོད་པ་དང་། མཆོད་ཁང་དེ་༧གོང་ས་སྐྱབས་མགོན་ཏཱ་ལའི་བླ་མ་མཆོག་གིས་རབ་གནས་དང་བྱིན་རླབས་བསྩལ་ཡོད་པ་རེད། བོད་ཀྱི་མཆོད་ཁང་འདིའི་ནང་གི་ཅ་དངོས་རྣམས་ཨ་ལེ་སུ་ ཁཱན་སྒྲེལ་ Alice s. Kandellསྒེར་ངོས་ཀྱིས་ལོ་ངོ་ལྔ་བཅུ་ཙམ་ལ་བསྡུ་རུབ་ཉར་ཚགས་གནང་བ་དང་། མཆོད་ཁང་ནང་སངས་རྒྱས་བཅོམ་ལྡན་འདས་ཀྱི་སྐུ་འདྲ་དང་། ཐང་ག གོས་རྒྱན། ཆོས་དཔེ། མཆོད་རྟེན། དུང་། རོལ་ཆ། མཆོད་མེ། ཁྲི། མདུན་ཅོག་སོགས་བོད་ཀྱི་སངས་རྒྱས་ཆོས་ལུགས་ཀྱི་ཅ་དངོས་དང་ཡོ་བྱད་༢༢༠་ཙམ་འདུག སྤྱི་ལོ་༢༠༡༠་ནང་ལྕམ་ཨ་ལེ་སུ་ཡིས་བསྡུ་རུབ་ཉར་ཚགས་གནང་བའི་བོད་ཀྱི་མཆོད་ཁང་འདི་ནེའུ་ཡོག་ནང་ཡོད་པའི་མོའི་སྡོད་ཁྱིམ་ནས་རྒྱལ་ས་ཝ་ཞིན་ཊོན་ཏུ་སི་མེ་ཐི་སོ་ནེའུ་འགྲེམས་སྟོན་ཁང་ནང་དངོས་བཤམས་གཟིགས་འབུལ་ཆེད་གནས་སྤོ་བྱས་པ་དང་། སྐབས་དེར། འགྲེམས་སྟོན་ཁང་འདིར་བོད་ཀྱི་མཆོད་ཁང་འདི་དངོས་བཤམས་གཟིགས་སྟོན་གནང་བའི་ཟླ་ངོ་བཞིའི་སྐབས་རིང་ལྟ་སྐོར་བ་འབུམ་གསུམ་ཙམ་སླེབས་འདུག དེ་མིན། བོད་ཀྱི་མཆོད་ཁང་འགྲེམས་སྟོན་གནང་བ་ནི་སྒྱུ་རྩལ་འགྲེམས་སྟོན་ཁང་གིས་འདས་པའི་ལོ་ངོ་དགུ་རིང་འགྲེམས་སྟོན་བྱས་པའི་ཁྲོད་ཆེས་སྙན་གྲགས་ཆེ་བ་བཞིའི་ནང་གི་གཅིག་ཀྱང་རེད་འདུག སྤྱི་ལོ་༢༠༡༠་ཟླ་བ་༧་ཚེས་༡༦་ཉིན་ལྕམ་ཨ་ལེ་སི་ཁཱན་སྒྲེལ་གྱིས་བོད་ཀྱི་མཆོད་ཁང་འདི་སི་མེ་ཐི་སོ་ནེའུ་འགྲེམས་སྟོན་ལྷན་ཁང་ལ་ཞལ་འདེབས་སུ་ཕུལ་རྒྱུ་ཞལ་བཞེས་གནང་བ་དང་། སྐབས་དེར་༧གོང་ས་ཏཱ་ལའི་བླ་མ་མཆོག་ཆེད་ཕེབས་གནང་འདུག ༧གོང་ས་ཏཱ་ལའི་བླ་མ་མཆོག་གིས་གསུང་བཤད་གནང་དོན། “ཁྱེད་རང་གི་ཀུན་སློང་ཧ་ཅང་ཡག་པོ་འདུག བོད་ཀྱི་སྒྱུ་རྩལ་འགྲེམས་སྟོན་དང་འགྲེལ་བརྗོད་གནང་རྒྱུ་གལ་ཆེན་པོ་རེད།མི་མང་བོ་ལ་སངས་རྒྱས་ཆོས་ལུགས་ཀྱི་སྙིང་རྗེ་དང་ཞི་བདེའི་ལྟ་བ་གོ་རྟོགས་ཟབ་མོ་ཐོབ་པར་ཕན་ངེས་རེད་” ཅེས་གསུངས། ལྕམ་ཨ་ལེ་སུ་ཡིས་བོད་ཀྱི་མཆོད་ཁང་འདི་འགྲེམས་སྟོན་ལྷན་ཁང་ལ་ཞལ་འདེབས་གནང་སྐབས།“བོད་ཀྱི་མཆོད་ཁང་འདི་དད་གུས་དང་གཅེས་ཉར་ཡག་པོ་གནང་ས་ཞིག་ཏུ་ཕུལ་བ་ཡིན།སི་མེ་ཐི་སོ་ནེའུ་ལྷན་ཁང་གིས་བོད་ཀྱི་ལུགས་སྲོལ་ལྟར་སྒྲིག་པའི་མཆོད་ཁང་འདི་གཅེས་ཉར་བྱེད་རྒྱུ་ཁས་ལེན་བྱས་པ་དང་།ཅ་དངོས་ཡོ་བྱད་རྣམས་ལྷན་གཅིག་ཏུ་སྒྲིག་ཏེ་བོད་ཀྱི་འབྱོར་ལྡན་ཁྱིམ་ཚང་ཞིག་གི་ནང་ཡོད་པའི་མཆོད་ཁང་ལྟར་གཟིགས་མོར་བཤམས་སྟོན་གནང་རྒྱུ་རེད།” ཞེས་གསུངས། སི་མེ་ཐི་སོ་ནེའུ་འགྲེམས་སྟོན་ཁང་ནི་ཨ་རིའི་རྒྱལ་ས་ཝ་ཞིན་ཊོན་ནང་ཡོད་པའི་ཆེས་སྙན་གྲགས་ཆེ་བའི་འགྲེམས་སྟོན་ཁང་ཞིག་རེད། བོད་ཀྱི་མཆོད་ཁང་འགྲེམས་སྟོན་བྱེད་ས་ནི་ཨར་ཐུར་སཱ་ཁ་ལེར་ Arthur M. Sackler Gallery སྒྱུ་རྩལ་བཤམས་སྟོན་ཁང་ཡིན་པ་དང་།བཤམས་སྟོན་ཁང་འདི་ནི་སི་མེ་ཐི་སོ་ནེའུ་འགྲེམས་སྟོན་ཁང་གི་ཆ་ཤས་ཤིག་རེད། … → མུ་མཐུད་ཀློག
སྤྱི་ལོ་༢༠༡༡་ཟླ་༡༢་ཚེས་༩་ནས་ཚེས་༡༤་བར་རྒྱལ་སྤྱིའི་བོད་ཀྱི་སྐད་ཡིག་བགྲོ་གླེང་ཚོགས་འདུ་ཐེངས་གསུམ་པ་དེ་ཨ་རིའི་གྲོང་ཁྱེར་ནེའུ་ཡོག་ཏུ་ཡོད་པའི་ཀོ་ལོམ་སྤི་ཡ་སློབ་གྲྭ་ཆེན་མོའི་ནང་འཚོགས་འདུག བོད་ཀྱི་སྐད་ཡིག་བགྲོ་གླེང་ཚོགས་འདུ་དེ་ཀོ་ལོམ་སྤི་ཡ་སློབ་གྲྭ་ཆེན་མོ་དང་། ཀུན་ཕན་ཐེབས་རྩ་ཚོགས་པ། ཞང་ཞུང་སློབ་གཉེར་ཁང་། བོད་ཀྱི་ནང་བསྟན་དཔེ་ཚོགས་ལྟེ་གནས་བཅས་ཀྱིས་མཉམ་རུབ་ཐོག་བཀོད་སྒྲིག་བྱས་པ་ཞིག་རེད། བོད་ཀྱི་སྐད་ཡིག་བགྲོ་གླེང་ཚོགས་འདུ་འདི་ལ་བོད་ཕྱི་ནང་གི་སློབ་གྲྭ་ཆེན་མོའི་སློབ་དཔོན། རྩོམ་སྒྲིག་པ། དཔེ་རྙིང་སྲུང་སྐྱོབ་མཁན། ཚན་རིག་ལག་རྩལ་ཐོག་བོད་ཡིག་བཟོ་བཀོད་པ་སོགས་བོད་ཀྱི་སྐད་ཡིག་དང་རྩོམ་ཡིག རིག་གནས་ཆེད་མཁས་པ་མང་བོ་ཞིག་འདུ་འཛོམས་བྱུང་བ་དང་། རྒྱལ་སྤྱིའི་བོད་ཀྱི་སྐད་ཡིག་ཚོགས་འདུའི་གཙོ་འཛིན་ཆོས་རྒྱལ་ནམ་མཁའི་ནོར་བས་ཚོགས་ཞུགས་ཚོ་ལ་བཀྲ་ཤིས་བདེ་ལེགས་ཀྱི་གསུང་འཕྲིན་ཞིག་གནང་ཡོད་པ་དེའི་ནང་། “ད་ལྟའི་དུས་འདིར་འཛམ་གླིང་འདི་འགྱུར་ལྡོག་ཆེན་པོ་བྱུང་ཡོད་པ་དང་། དེ་ནི་རྒྱལ་སྤྱིའི་རང་བཞིན་གྱི་དཔལ་འབྱོར་དང་། དེ་བཞིན་རྒྱུ་རྐྱེན་སྣ་ཚོགས་དབང་གིས་སྐད་ཡིག་མི་འདྲ་བའི་གྲངས་འབོར་དེ་ཇེ་ཉུང་དུ་འགྲོ་བཞིན་ཡོད་པས། གྲངས་ཉུང་མི་རིགས་ཀྱི་སྐད་ཡིག་གི་གསོན་ཤུགས་དེ་ཡང་ཉམས་དམས་སུ་འགྲོ་བཞིན་ཡོད། མིག་སྔར་བོད་ཀྱི་སྐད་ཡིག་ནི་ཉེན་ཁ་ཅན་གྱི་སྐད་ཡིག་ཅིག་ཏུ་གྱུར་མེད་མོད། ཡིན་ནའང་ང་ཚོས་གོ་ལ་གཅིག་གྱུར་ཅན་དུ་འགྱུར་བཞིན་པའི་བརྒྱུད་རིམ་ཇེ་མགྱོགས་སུ་འགྲོ་བཞིན་པ་འདི་མ་ཚོར་བའམ། དེ་དང་འབྲེལ་མཐུད་ཀྱི་མཉམ་ལས་བྱེད་མ་ཐུབ་ཚེ་བོད་ཀྱི་སྐད་ཡིག་ཀྱང་ཉེན་ཁ་ཅན་གྱི་སྐད་ཡིག་ཅིག་ཏུ་འགྱུར་སྲིད། ཚོགས་འདུ་འདི་ནི་མཉམ་ལས་ཀྱི་སྙིང་སྟོབས་དང་ཕན་ཚུན་བརྩི་བཀུར་གྱི་རྨང་གཞིའི་ཐོག་རྩ་འཛུགས་བྱས་པ་ཞིག་ཡིན་ཞིང་། དེའི་དམིགས་ཡུལ་ནི་གོ་ལ་གཅིག་འགྱུར་གྱི་གོ་རིམ་ཁྲོད་གྲངས་ཉུང་མི་རིགས་ཀྱི་སྐད་ཡིག་ཏེ། བོད་སྐད་དེ་འདྲ་མཉམ་ངང་འཛམ་གླིང་གི་འཕེལ་རིམ་ནང་དུ་ཞུགས་ཐུབ་རྒྱུ་དེ་ཡིན། འདིར་ངས་ཁྱེད་རྣམས་ལ་བྱ་བ་ལམ་འགྲོ་ཡོང་བ་དང་ཚོགས་འདུའི་གྲུབ་འབྲས་ཕུན་སུམ་ཚོགས་པའི་སྨོན་ལམ་འདེབས་བཞིན་ཡོད།” ཅེས་བཀོད་འདུག ད་ཐེངས་ཀྱི་རྒྱལ་སྤྱིའི་བོད་ཀྱི་སྐད་ཡིག་བགྲོ་གླེང་ཚོགས་འདུ་དེ་ཚོགས་ཆུང་ཁག་རེ་རེ་དགོས་ཏེ་དུས་ཚོད་བཟོས་འདུག ཚོགས་ཆུང་དེ་དག་ནི། སྐད་ཡིག་བེད་སྤྱོད་ཀྱི་ཁྱབ་ཁོངས་དང་། སྐད་ཡིག་ཕན་ཚུན་བར་གྱི་ཤུགས་རྐྱེན། ཐ་སྙད་གསར་པ་གཅིག་འགྱུར་བཟོ་རྒྱུའི་སྐོར། ཚན་རིག་ལག་རྩལ་གསར་བའི་སྐོར། དཔེ་རྙིང་སྲུང་སྐྱོབ། བོད་ཡིག་ཕ་སྐད་མ་ཡིན་པ་ཚོར་སློབ་ཁྲིད་བྱེད་པ། རྩོམ་སྒྲིག ཚིག་མཛོད། བརྡ་སྤྲོད་བཅས་ལ་དབྱེ་འདུག སྐད་ཡིག་བེད་སྤྱོད་ཀྱི་ཁྱབ་ཁོངས་སྐོར་ལ་བགྲོ་གླེང་བྱེད་མཁན་གྱི་ཚོགས་ཆུང་གིས་བོད་ཡིག་བཀོལ་ཡུལ་གྱི་ས་གནས་དང་དུས་ཚོད་གཙིགས་སུ་བཟུང་ནས་བོད་ཡིག་བེད་སྤྱོད་བྱེད་སའི་ཁྱབ་ཁོངས་བརྟན་པོ་ཞིག་འཛུགས་ཐུབ་རྒྱུ་ནི་སྐད་ཡིག་འདི་གསོན་གནས་ཐུབ་པའི་ཆ་རྐྱེན་གལ་ཆེན་ཞིག་དང་། མ་འོངས་པར་བོད་ཀྱི་སྐད་ཡིག་གི་ཁྱབ་ཁོངས་རྒྱ་ཆེར་རུ་གཏོང་ཐབས་སྐོར་ལ་བགྲོ་གླེང་བྱས། སྐད་ཡིག་ཕན་ཚུན་བར་གྱི་ཤུགས་རྐྱེན་སྐོར་ལ་བགྲོ་གླེང་གནང་མཁན་གྱི་ཚོགས་ཆུང་གིས་བོད་དང་འདབས་འབྲེལ་གྱི་རྒྱལ་ཁབ་དབར་ལ་ཕན་ཚུན་སྐད་ཡིག་དང་རིག་གནས་བརྗེ་རེས་ཀྱི་འབྲེལ་བ་རྒྱུན་མི་ཆད་པར་བྱུང་ནས་སྐད་ཡིག་ལ་ཤུགས་རྐྱེན་ཐེབས་ཡོད་པ་དང་། ལོ་རྒྱུས་རིག་པ་དང་། སྐད་བརྡ་རིག་པའི་གཞུང་ལུགས་ཀྱི་སྒྲོམ་གཞི་ཐོག་ནས། བོད་སྐད་ཀྱི་ལོ་རྒྱུས་དང་། … → མུ་མཐུད་ཀློག
སྤྱི་ལོ་༢༠༡༡་ཟླ་༡༡་ནང་བཀའ་བློན་ཁྲི་བ་བློ་བཟང་སེང་གེ་དང་ཀིརྟི་རིན་པོ་ཆེ་གཉིས་ཨ་རིའི་རྒྱལ་ས་ཝ་ཞིན་ཊོན་ཏུ་ཕེབས་པ་དང་། རྒྱལ་སའི་མངའ་ཁུལ་བོད་རིགས་མཐུན་ཚོགས་ཀྱིས་རྣམ་པ་གཉིས་ལ་གསོལ་ཚུགས་ཤིག་དྲངས། གསོལ་ཚིགས་འདིའི་ཐོག་དམིགས་བསལ་སྐུ་ཚབ་རྒྱ་རི་བློ་གྲོས་རྒྱལ་མཚན་དང་ནེའུ་ཡོག་ཏུ་ཡོད་པའི་སྐུ་ཚབ་དོན་གཅོད་བློ་བཟང་སྙནགྲགས་རྣམས་གཉིས་ཀྱང་ཕེབས་འདུག གསོལ་ཚུགས་འདི་ནི་ནུབ་གླིང་ནང་གནས་སྡོད་བོད་མིས་བཀའ་བློན་ཁྲི་བ་དང་ཀིརྟི་རིན་པོ་ཆེ་གཉིས་ལ་གཞུང་འབྲེལ་ཐོག་ཨ་རིའི་གྲོས་ཚོགས་ནང་བོད་དོན་ཉན་ཞིབ་ཏུ་ཕེབས་པར་ཆེ་བསྟོད་དང་འཚམས་འདྲི་ཆེད་ཕུལ་བ་ཞིག་རེད། གསོལ་ཚུགས་སྐབས་ཚོགས་གཙོ་སྐལ་ལྡན་བློ་གྲོས་ཀྱིས་རྣམ་པ་གཉིས་ལ་འཚམས་འདྲི་བཀྲ་ཤིས་བདེ་ལེགས་དང་ཁ་བཏགས་ཕུལ། ཁོང་གིས་ཨ་རིའི་རྒྱལ་སའི་མངའ་ཁུལ་གྱི་བོད་རིགས་མཐུན་ཚོགས་ཀྱིས་བོད་དོན་འཐབ་རྩོད་ཆེད་ནུས་པ་གང་ཡོད་འདོན་པ་དང་། བོད་ཀྱི་གོམས་སྲོལ་རྒྱུན་འཛིན་བྱེད་པ། བོད་མིའི་དམ་ཚིག་རྡོག་རྩ་ཆིག་སྒྲིལ། བོད་ཀྱི་སྐད་ཡིག་སྲུང་སྐྱོབ་ཆེད་འདིར་འཚར་ལོངས་འབྱུང་བའི་བྱིས་པ་ཚོ་བོད་ཡིག་གི་འཛིན་གྲྭ་ཚོགས་པ་སོགས་ལས་འཆར་རྣམས་བཀའ་ཁྲི་མཆོག་དང་ཀིརྟི་རིན་པོ་ཆེ་གཉིས་ལ་ངོ་སྤྲོད་གནང་། བཀའ་ཁྲི་བློ་བཟང་སེང་གེ་ཡིས་གསོལ་ཚུགས་ཐོག་ཕེབས་པའི་བོད་མི་ཚོ་གཏམ་བཤད་གནང་དོན། ད་ཐེངས་གཞུང་འབྲེལ་ཐོག་ཨ་རིའི་ནང་ཡོང་བ་ཐོག་མ་ཡིན་ལ། གྲོས་ཚོགས་ནང་བོད་དོན་ཉན་ཞིབ་དང་། བོད་དོན་ཐོག་ཨ་རི་གཞུང་ངོས་ནས་རྒྱབ་སྐྱོར་གནང་དགོས་པར་ནན་བརྗོད་བྱས་ཡོད། དེ་མིན་གྲོས་ཚོགས་ཚོགས་མི་གསར་བ་ཁ་ཤས་ཡང་ཐུག་འཕྲད་ཀྱིས་བོད་དོན་ཆེད་འབྲེལ་མཐུད་ཡོང་བར་བཟོས་ཡོད། གང་ལྟར་མཛད་རིམ་རྣམས་ལམ་ལྷོང་བྱུང་ཡོད་པ་སོགས་དང་། འཛམ་གླིང་གང་སར་གནས་པའི་བོད་མི་ཚོས་ང་རང་བཀའ་བློ་ཁྲི་བ་ལངས་སྐབས་རྒྱབ་སྐྱོར་བྱས་ཡོད་ལ། དེ་བཞིན་རང་ཉིད་ཀྱིས་ལྷག་བསམ་རྣམ་དག་གིས་བོད་བསྟན་པ་ཆབ་སྲིད་དོན་དུ་ཧུར་ཐག་བྱེད་རྒྱུ་དམ་ཅ་ཕུལ་བ་ལྟར་མུ་མཐུད་དུ་འབད་པ་བྱེད་རྒྱུ་ཆོད་སེམས་ཡོད། བོད་ཀྱི་འཐབ་རྩོད་ནི་མི་གཅིག་གིས་སེལ་དཀའ་བ་ཞིག་མིན་སྟབས། ཚང་མས་མཉམ་རུབ་དང་རྒྱབ་སྐྱོར་གནང་རོགས་ཞེས་འབོད་སྐུལ་གནང་།
ཚེ་རིང་དོན་གྲུབ། ཉིན་ཞིག་ལ་ཨ་རིའི་རྒྱལ་ས་ཝ་ཞིན་ཊོན་ནང་ཁྱི་ཚོང་འདུས་ཀྱི་བྱེད་སྒོའམ་འདུ་འཛོམས་ཤིག་ཏུ་སོང་བ་ཡིན། མཛད་སྒོ་དེའི་ཐོག་ཁྱི་བདག་མང་པོ་ཞིག་གིས་རང་ཉིད་ཀྱི་ཁྱི་ལ་མཛེས་ཆས་སྤྲས་པ་དང་བཟོ་ལྟ་དོད་པ། གཙང་སྦྲ་ཡག་པོ་བྱས་ཏེ་དཔྱིད་ཀྱི་གནམ་གཤིས་དྲོད་འཇམ་འདིའི་འོག་ཡར་འགྲོ་མར་འགྲོ་བྱེད་བཞིན་འདུག དེ་གར་བང་རིམ་ལྟར་སྒྲིག་པའི་གུར་ཆུང་དེ་དག་གི་ནང་ཁྱི་ཡི་རྒྱན་ཆ་དང༌། ཁྱི་ཡི་འདོགས་ཐག ཁ་ཟས། སྨན། རྩེད་ཆས། གདན། ཁང་པ། ཁྱི་ཡི་སྐོར་ལ་དཔེ་དེབ་སོགས་བཙོང་བ་དང༌། བཟོ་གྲྭའི་མི་ཚབ་དང༌། ལག་ཤེས་པ་མི་སྒེར། ཁྱི་ཡི་སྨན་པ། ཁྱི་ལ་སྦྱོང་བརྡར་སྤྲོད་མཁན་རྣམས་ཀྱིས་རང་ལ་གང་ཡོད་དང་རང་ཉིད་ཀྱིས་ཁྱི་ཡི་སྐོར་གང་ཤེས་པ་རྣམས་འགྲེལ་བརྗོད་ཀྱིས་ངོ་སྤྲོད་བྱེད་པ་དང་གཟིགས་སྟོན་གནང་བཞིན་འདུག སྤྱིར་ནུབ་གླིང་འདིར་མིའི་རིན་ཐང་ལ་བརྩི་འཇོག་དང་འགྲོ་བ་མིའི་ཐོབ་ཐང་བརྩི་སྲུང༌། རང་དབང་དང་དམངས་གཙོ་ནི་ཡོངས་ཁྱབ་ཀྱིས་སྤྱོད་བཞིན་པ་ཞིག་ཡིན་མོད། ནུབ་ཕྱོགས་པ་འདི་ཚོས་དུད་འགྲོ་ཁྱི་ལའང་རིན་ཐང་འདི་འདྲ་ཞིག་སྤྲོད་པ་དང༌། དོ་སྣང་ཆེ་ལ་མཁྱེན་རྒྱ་ཡངས་པ་འདི་དག་མཐོང་ཡོང་དུས། རང་ཉིད་སྐྱེས་སའི་གངས་ཅན་ཁ་བའི་ལྗོངས་ཏེ། བོད་ཀྱི་སྲང་ལམ་དང་འབྲོག་པའི་རྩྭ་ཐང་སོགས་སུ་བདག་མེད་ངང་འཁྱམས་པའི་ཁྱི་དང༌། དབྱར་ཁའི་ཚ་འོག་དང་དགུན་ཁའི་གྲང་ངར་ཁྲོད་གངས་ལྗོངས་བོད་ཀྱི་མཐོ་སྒང་དུ་འཚོ་སྡོད་བྱེད་པའི་བོད་ཀྱི་སེམས་ཅན་འབྲོག་ཁྱི་རྣམས་ཡིད་ལ་རང་དབང་མེད་པར་དྲན་ཞིང་སེམས་ལ་འཁོར་བ་ན། བོད་ཀྱི་ཁྱི་ཡི་སྐོར་ལ་བྲིས་བའི་རྩོམ་ཡིག་ཁ་ཤས་བཀླགས་ཏེ་ཞིབ་འཇུག་གི་ཚུལ་དུ་ཕྱོགས་བསྒྲིགས་བྱས་པ་ཡིན། བོད་ཀྱི་འབྲོག་ཁྱི་ནི་གཟུགས་ཕུང་ཆེ་ལ་དཀྱིལ་ཤར་ཨེ་ཤ་ཡའི་ས་སྒང་དང༌། རི་བོ། ཐང་གཤོངས། རི་བོ་ཧི་མ་ལ་ཡའི་འདབས་རོལ་གྱི་མཐོ་སྒང་མི་མང་དང་མཉམ་དུ་འཚོ་སྡོད་བྱེད་བཞིན་ཡོད་ལ། འབྲོག་ཁྱི་འདིའི་རིགས་རྒྱུད་ནི་ཁྱི་ཡི་རིགས་གང་ཞིག་ནས་མཆེད་པའི་གཞི་འཛིན་གྱི་ཡིག་ཆ་ཡིད་ཆེས་རུང་བ་ཞིག་མི་འདུག སྤྱིར་ཡིག་ཆ་ཁ་ཤས་ནང་གསལ་བ་ནི་”གནའ་བོའི་བོད་ཀྱི་འབྲོག་ཁྱི་ནི་སྤྱི་ལོ་སྔོན་གྱི་ལོ་ ༡༡༠༠ ཙམ་ནས་འཚོ་སྡོད་བྱས་ཡོད་པ་ཞིག་རེད”ཅེས་བརྗོད་འདུག་ལ། ལྷག་པར་དུ་གངས་ཅན་ཁ་བའི་ལྗོངས་ནི་དུས་རབས་མང་པོའི་རིང་ལ་ཁེར་རྐྱང་དུ་གནས་པའི་རྒྱལ་ཁབ་ཅིག་ཡིན་སྟབས། བོད་ཀྱི་འབྲོག་ཁྱི་ནི་ཧི་མ་ལ་ཡ་དང་བོད་ཀྱི་མཐོ་སྒང་གི་བརྒྱུད་དུ་ལྷག་སྟེ་འཚོ་སྡོད་བྱས་པ་ལས། འཛམ་གླིང་གི་ཡུལ་གྲུ་ཀུན་ཏུ་ཁྱབ་ཐུབ་མེད་པ་གསལ་པོ་གསལ་རྐྱང་རེད་འདུག བོད་ཀྱི་འབྲོག་ཁྱི་ལ་དམིགས་བསལ་གྱི་ས་ཆ་ཞིག་ཡོད་པ་ནི་ལོ་རྒྱུས་ཀྱིས་བདེན་དཔང་བྱས་ཡོད། དེ་ནི་རི་བོ་ཧི་མ་ལ་ཡའི་འདབས་འབྲེལ་གྱི་ས་ཁུལ་བལ་ཡུལ་དང་འབྲུག གངས་ལྗོངས་མདོ་དབུས་མཐོ་སྒང་བཅས་རེད། བོད་ས་མཐོ་རུ་འཚོ་བའི་འབྲོག་པ་རྣམས་ཀྱིས་འབྲོག་ཁྱི་འདི་སྦྲ་ཁྱིམ་དང་དགོན་སྡེ་སྲུང་ཆེད་སྒོ་འགྲམ་དུ་འདོགས་སྲོལ་ཡོད་ལ། འབྲོག་པ་མང་པོས་ཉིན་དཀར་ལྕགས་ཐག་དང་ཀོ་ཐག་གིས་བཏགས་ནས་མཚན་མོ་གློད་ཀྱི་ཡོད། … → མུ་མཐུད་ཀློག
སྤྱི་ལོ་ ༢༠༡༡ ཟླ་ ༡༡ ཚེས་ ༣ ཉིན་བཀའ་བློན་ཁྲི་པ་བློ་བཟང་སེངྒེ་དང་བཀའ་ཟུར་ཀིརྟི་རིན་པོ་ཆེ་རྣམ་པ་གཉིས་ཨ་རིའི་གྲོས་ཚོགས་ནང་ཕེབས་ཏེ་ཊོམ་ལཱན་ཊོ་སིའི་འགྲོ་བ་མིའི་ཐོབ་ཐང་ལྷན་ཚོགས་སུ་བོད་དོན་ཉན་ཞིབ་གནང་བ་དང༌། སྐབས་དེར་བཀའ་བློན་ཁྲི་པ་བློ་བཟང་སེངྒེ་ཡིས་གསུང་བཤད་གནང་དོན། བྱབྱཊོམ་ལཱན་ཊོ་སིའི་འགྲོ་བ་མིའི་ཐོབ་ཐང་ལྷན་ཚོགས་ནང་བོད་དོན་ཉན་ཞིབ་ཀྱི་གོ་སྐབས་སྤྲད་པར་ཐུགས་རྗེ་ཆེ་ཞུ་རྒྱུ། འདི་ནི་ངས་བཀའ་བློན་ཁྲི་པའི་ཆབ་སྲིད་ཀྱི་ལས་ཁུར་བླངས་ནས་བཟུང༌། ཝ་ཞིན་ཊོན་དུ་ཡོང་བ་ཐོག་མ་དེ་ཡིན། ཊོམ་ལཱན་ཊོ་སིའི་ནི་ྋགོང་ས་ཏཱ་ལའི་བླ་མ་མཆོག་གི་བློ་ཐག་ཉེ་བའི་གྲོགས་པོ་ཞིག་དང་བོད་མི་དམངས་ཀྱི་སེམས་ནང་གི་དམིགས་བསལ་ཅན་གྱི་མི་སྣ་ཞིག་རེདབྱབྱ ཅེས་དང༌། རྒྱ་ནག་གཞུང་གིས་བོད་ནང་ཆོས་དད་རང་དབང་དང་བཙན་གནོན་སྐོར་ལ་གསུང་དོན། བྱབྱསྤྱི་ལོ་ ༢༠༠༨ ནང་བོད་མདོ་དབུས་ཁམས་གསུམ་ནས་རྒྱ་ནག་གཞུང་གི་སྲིད་བྱུས་ལ་ངོ་རྒོལ་སྐད་འབོད་གཞི་རྒྱ་ཆེན་པོ་བྱས་ཡོད་པ་དེ་ལ། རྒྱ་ནག་གཞུང་གིས་བོད་མིར་འོས་འཚམས་ཀྱི་སྲིད་ཇུས་ཤིག་སྤྲོད་རྒྱུའི་ཚབ་ལ་དྲག་གནོན་དང་དམ་དྲག་ཆེ་རུ་བཏང་སྟེ་བོད་མི་རྣམས་འུ་ཐུག་ཐབས་ཟད་ཀྱི་གནས་སུ་ལྷུང་ཡོད། བོད་ནང་ཆབ་སྲིད་ཀྱི་དྲག་གནོན་འོག་བོད་མིའི་སྲོལ་རྒྱུན་དང་སྐད་ཡིག ཁོར་ཡུག་སོགས་ལ་གཏོར་བཅོམ་དང༌། གཉའ་གནོན་མུ་མཐུད་དུ་བྱེད་བཞིན་ཡོདབྱབྱ ཅེས་དང༌། ད་དུང་བཀའ་ཁྲི་ཡིས་བོད་དོན་ཆེད་ཨ་རིའི་གཞུང་ནས་མུ་མཐུད་རྒྱབ་སྐྱོར་གནང་རྒྱུ་འབོད་སྐུལ་ཞུས་ཡོད། དེ་མིན་ྋགོང་ས་ྋསྐྱབས་མགོན་ཏཱ་ལའི་བླ་མ་མཆོག་གི་སྐུའི་ཡང་སྲིད་སྐོར་དང༌། ད་ལྟའི་བོད་ནང་གི་ཛ་དྲག་གི་གནས་སྟངས། བཙན་བྱོལ་བོད་མིའི་དམངས་གཙོའི་འཕེལ་རིམ་སོགས་ལ་འགྲེལ་བཤད་གནང༌། དེ་བཞིན་ཨ་རིའི་གཞུང་དམངས་གཉིས་ནས་བོད་མི་ཚོར་ད་བར་སེམས་ཐག་ཉེ་བོས་རྒྱབ་སྐྱོར་གནང་བར་བོད་མི་ཡོངས་ཀྱི་ཚབ་བྱས་ནས་བཀའ་དྲིན་ཆེ་ཞུས། ཐེངས་འདིའི་ཨ་རིའི་གྲོས་ཚོགས་ནང་འགྲོ་བ་མིའི་ཐོབ་ཐང་ལྷན་ཚོགས་སུ་ཀིརྟི་རིན་པོ་ཆེས་བོད་དོན་ཉན་ཞིབ་གནང་སྐབས་གསུང་དོན། ད་ལྟ་བོད་མི་གཞོན་སྐྱེས་ཚོས་རང་ལུས་མེར་བསྲེགས་བཏང་སྟེ་རྒྱ་ནག་གཞུང་ལ་ངོ་རྒོལ་བྱེད་དགོས་པ་དེ་ནི། རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱིས་བོད་ནང་བཙན་འཛུལ་བྱས་པ་ནས་བཟུང་བོད་མི་སྤྱི་དང་ལྷག་པར་བོད་མདོ་སྨད་རྔ་བ་ཁུལ་དུ་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱིས་སྤྱི་ལོ་ ༡༩༣༥ ལོར་དམར་དམག་རྒྱང་བསྐྱོད་ཆེན་མོའི་སྐབས་རྔ་བ་ཁུལ་དུ་སླེབས་ཏེ་བོད་མིའི་དགོན་སྡེ་ཁག་གཏོར་བཤིག་བཏང་བ་མ་ཟད། བོད་མི་མང་པོ་དམར་གསོད་བཏང་བ་སོགས་ཀྱི་བྱ་སྤྱོད་ལ་བརྟེན། བོད་མིའི་སེམས་ནང་རྨ་ཁ་ཆེན་པོ་བཟོས་ཡོད། དེ་རྗེས་རྔ་བ་ཁུལ་དུ་སྤྱི་ལོ་ ༡༩༥༨ ལོར་དམངས་གཙོ་བཅོས་བསྒྱུར་ཟེར་བ་དང༌། སྤྱི་ལོ་ ༡༩༦༦ ལོར་རིག་གནས་གསར་བརྗེ་སྐབས་རྔ་བ་ཁུལ་དུ་བོད་མི་མང་པོ་དམར་གསོད་བཏང་བ་དང༌། … → མུ་མཐུད་ཀློག


text:
ཟླ་12ཚེས་4ཉིན་ནི་རྒྱལ་ཡོངས་ཀྱི“རྒྱལ་ཁབ་ཀྱི་རྩ་ཁྲིམས་ཉིན་མོ”ཐེངས་བཞི་པ་ཡིན་ཞིང་། དེ་ཉིན་རང་ལྗོངས་ཀྱིས་ལྗོངས(ཀྲུང་དབྱང)ཐད་གཏོགས་ཚན་པ་དང་། ལྷ་ས་གྲོང་ཁྱེར། ཁྲེང་ཀོན་ཆུས་བཅས་ཀྱི་འབྲེལ་ཡོད་ཚན་པ་སྒྲིག་འཛུགས་བྱས་ནས་ལྷ་ས་གྲོང་ཁྱེར་གཡུ་ཐོག་ལམ་དུ“ཁྲིམས་སྐྱོང་ཁྲོམ་གཞུང་གཅིག”གི་གཅིག་སྡུད་དྲིལ་བསྒྲགས་བྱེད་སྒོ་སྤེལ་བ་རེད།
འདི་ལོའི་རང་ལྗོངས་ཀྱི“རྒྱལ་ཁབ་ཀྱི་རྩ་ཁྲིམས་ཉིན་མོའི”དྲིལ་བསྒྲགས་བྱེད་སྒོའི་བརྗོད་དོན་གཙོ་བོ་ནི“ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་ལག་བསྟར་བྱེད་པ་དང་། རྩ་ཁྲིམས་ཀྱི་དགོངས་དོན་དར་སྤེལ་བཏང་ནས་མཉམ་དུ་ཁྲིམས་སྐྱོང་བོད་ལྗོངས་སྐྲུན”ཞེས་པ་དེ་ཡིན། བྱེད་སྒོའི་ནང་གཏན་འཁེལ་བྱས་པའི་ཕྱོགས་བདུན་གྱི་དྲིལ་བསྒྲགས་ནང་དོན་ལ་ཏང་གི་ཚོགས་ཆེན་བཅུ་དགུ་པའི་དགོངས་དོན་དང་ལྷག་དོན་དུ་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་ཕྱོགས་ཡོངས་ནས་ལག་ལེན་བསྟར་ཡོད་ལ། རྩ་ཁྲིམས་ནི་རྒྱལ་ཁབ་ཀྱི་རྩ་བའི་ཁྲིམས་ཆེ་མོ་ཞིག་དང་། དེ་ནི་རྒྱལ་སྐྱོང་བདེ་འགོད་ཀྱི་སྤྱིའི་སྒྲིག་ཡིག་གི་དོན་སྙིང་གལ་ཆེན་ཞིག་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་མཐའ་སྐྱོང་བོད་བརྟན་གྱི་འཐབ་ཇུས་དགོངས་པ་གལ་ཆེན་གྱི་ཞིབ་ཕྲའི་མངོན་ཚུལ་བཅས་ཡིན་པ་མངོན་པ་བྱས་ཡོད་པས། སྤྱི་དམངས་ཀྱི་རྩ་ཁྲིམས་ཀྱི་འདུ་ཤེས་ཟབ་ཏུ་བཏང་ནས་ལྗོངས་ཡོངས་སུ་ཁྲིམས་བཀུར་དང་། ཁྲིམས་སྦྱོང་། ཁྲིམས་སྲུང་། ཁྲིམས་སྤྱོད་བཅས་ཀྱི་རྣམ་པ་བཟང་པོ་གཏོད་རྒྱུར་དགེ་མཚན་ལྡན་པའི་སྐུལ་འདེད་ཀྱི་ནུས་པ་ཐོན་ཡོད་ལ། ཁྲིམས་བཞིན་བོད་སྐྱོང་ལ་སྐུལ་འདེད་གཏོང་བའི་བརྒྱུད་རིམ་ནང་ཤུགས་རྐྱེན་བཟང་པོའང་ཐོན་ཡོད་པ་རེད།


text:
༄༅། ། དཔལ་ལྡན་བོད་མི་མང་སྤྱི་འཐུས་ཚོགས་གཞོན་ཨཅཱརྱ་ཡེ་ཤེས་ཕུན་ཚོགས་མཆོག་རྒྱ་གར་རྒྱལ་ས་ལྡི་ལིར་ལས་དོན་གལ་ཆེའི་ཐོག་གནད་ཡོད་མི་སྣ་ཁག་ཅིག་མཇལ་འཕྲད་གནང་རྒྱུའི་ཆེད་གཞུང་འབྲེལ་ཕྱོགས་ཕེབས་གནང་གཏན་འཁེལ་ཡོད།
དེའི་སྐབས་དཔལ་ལྡན་ཚོགས་གཞོན་མཆོག་ནས་བོད་དོན་ཐོག་ཡུན་རིང་རྒྱབ་སྐྱོར་གནང་མཁན་དང་། རྒྱ་གར་གསར་འགོད་ལྷན་ཚོགས་ཀྱི་འགན་འཛིན་ཟུར་པ་སྐུ་ཞབས་དམ་པ་ (Dr Nand Kishore Trikha) མཆོག་གི་མྱ་ངན་གུས་འདུད་ཀྱི་ལས་རིམ་ཐོག་མཉམ་ཞུགས་གནང་རྒྱུ་ཡིན་འདུག
དེ་ཡང་དཔལ་ལྡན་ཚོགས་གཞོན་མཆོག་ཕྱི་ཟླ་ ༢ ཚེས་ ༣ ཉིན་གྱི་སྔ་དྲོ་རྡ་ས་ནས་ལྡི་ལིར་ཕེབས་ཐོན་གནང་རྒྱུ་དང་། ཕྱི་ཚེས་ ༨ ཉིན་རྡ་སར་ཕྱིར་ཕེབས་གནང་རྒྱུ་ཡིན།


text:
ཉེ་ཆར་མཚོ་སྔོན་ཞིང་ཆེན་གྱིས་ཤང་གྲོང་(ཁྲོམ་གཞུང)དང་། གྲོང་ཚོ་(སྡེ་ཁུལ)རིམ་པ་གཉིས་ཀྱི་གཞི་རིམ་རྩ་འཛུགས་ཀྱིས་བྲིས་པའི་མང་ཚོགས་ཀྱི་ལས་སྒྲུབ་ལས་གཏོད་དང་འབྲེལ་བའི་དཔང་ཡིག་སྐོར་གྱི་དོན་གནད་ཁག་177མེད་པ་བཟོས་པ་རེད།
མང་ཚོགས་ལ་དཀའ་རྙོག་བཟོ་བའི“ཁྱད་མཚར་བའི”དཔང་ཡིག་དང་། རེས་འཁོར་དཔང་ཡིག བསྐྱར་ཟློས་དཔང་ཡིག་སོགས་ཀྱི་གནད་དོན་ཐག་གཅོད་བྱ་ཆེད། མཚོ་སྔོན་ཞིང་ཆེན་གྱིས་“དཔང་ཡིག་སྤྲོད་ཉུང་དུ་གཏོང་བའི་དམངས་ཕན”བྱ་སྤྱོད་སྤེལ་བ་རེད། ད་ཐེངས་དཔང་ཡིག་སྐོར་གྱི་དོན་གནད་ཁག་177མེད་པ་བཟོས་པའི་ཁྲོད་ནས་གཞི་བཅོལ་ས་མེད་པ་དང་གཉེར་ལུགས་སྟབས་བདེའི་དཔང་ཡིག་ཁག་90མེད་པ་བཟོས་པ་དཔེར་ན། མཐོ་རྒྱུགས་ནང་ཞུགས་པའི་དཔང་ཡིག་དང་། རྒྱུན་སྡོད་མི་སྣའི་དཔང་ཡིག ལུས་ཕྱིར་རྨས་སྐྱོན་བྱུང་བའི་དཔང་ཡིག་སོགས་རེད། དེའི་ནང་ནས་ཁག་5ནི་སྡེ་ཁུལ་དང་། གྲོང་ཚོ་ཨུ་ཡོན་ལྷན་ཁང་(གྲོང་ཚོ)གིས་འབྲི་ཐབས་མེད་པ་ནི་དཔེར་ན། སྤྱི་ཚོགས་འགན་བཅོལ་ནང་ཞུགས་པའི་གྲོན་དངུལ་སྐྱེལ་བའི་དཔང་ཡིག་དང་། རྒན་གསོ་འགན་བཅོལ་ནང་ཞུགས་པའི་ཐོ་འགོད་དཔང་ཡིག་བཅས་ཡིན་པས་དེ་དག་སྤྱི་ཚོགས་འགན་བཅོལ་ཅུས་སུ་འབྲི་བར་བསྐྱོད་རྒྱུར་ལེགས་སྒྲིག་བྱས་ཡོད། དེའི་ནང་ནས་ཁག་19ནི་སྡེ་ཚན་ནང་ཁུལ་གྱིས་བརྟག་དཔྱད་བྱེད་པའམ་ཡང་ན་ཆ་འཕྲིན་མཉམ་སྤྱོད་ཀྱི་ཐབས་ལམ་བརྒྱུད་ནས་གཉེར་ཆོག་པ་དཔེར་ན། གཞིས་ལུས་བྱིས་པའི་དཔང་ཡིག་དང་། གཉེན་སྒྲིག་བསྐྱར་མའི་དཔང་ཡིག བུ་ཕྲུག་མེད་པའི་དཔང་ཡིག་སོགས་ཡིན་པས་དེ་དག་འབྲེལ་ཡོད་སྡེ་ཚན་གྱི་ཆ་འཕྲིན་མ་ལག་ནང་རྩད་ཞིབ་དང་ཡང་ན་སྡེ་ཚན་རང་ངོས་ཀྱིས་བརྟག་དཔྱད་བྱ་རྒྱུར་ལེགས་སྒྲིག་བྱས་ཡོད། དེའི་ནང་ནས་ཁག་63ནི་འདུན་ཞུ་འབུལ་མཁན་གྱིས་མཁོ་འདོན་བྱས་པའི་ནུས་ལྡན་དཔང་ཡིག་དང་དཔང་འཛིན་ལ་གཞིགས་ནས་གཉེར་ཆོག་པ་དཔེར་ན། སློབ་ཞུགས་དཔང་ཡིག་དང་། ཁྱིམ་ཚང་དབུལ་པོའི་དཔང་ཡིག སློབ་མའི་སློབ་སྐྱོར་རོགས་དངུལ་འདུན་ཞུའི་དཔང་ཡིག་སོགས་རེད།
མཚོ་སྔོན་ཞིང་ཆེན་སྲིད་འཛིན་ཞིབ་མཆན་ལམ་ལུགས་སྒྱུར་བཅོས་གཞུང་ལས་ཁང་གི་ལས་དོན་མི་སྣས་ངོ་སྤྲོད་བྱས་པར་གཞིགས་ན། དེ་སྔོན“དཔང་ཡིག་སྤྲོད་ཉུང་དུ་གཏོང་བའི་དམངས་ཕན”གྱི་འབྲེལ་ཡོད་བརྟག་ཞིབ་བྱེད་སྐབས་སྡེ་ཁུལ་གཅིག་གིས་ལོ་རེར་ཆ་སྙོམས་དཔང་ཡིག་700ལྷག་ཙམ་སྤྲོད་དགོས་ཀྱི་ཡོད། དེའི་ཁྲོད་ལུགས་དང་མ་མཐུན་པའི་དཔང་ཡིག་ཁག་གཅིག་ཡོད་པ་ནི་དཔེར་ན། “ང་ནི་ང་ཡིན་པ”དང་། “‘དཔང་ཡིག’ནི་དཔང་ཡིག”ངོ་མ་ཡིན་པ”“ཡིད་གཟབ་མ་བྱས་རྐྱེན་ཁྱིམ་དུ་རྨས་སྐྱོན་བྱུང་བ”སོགས་ཀྱི་གནས་ཚུལ“ཁྱད་མཚར་བའི”དཔང་ཡིག་འབྲི་དགོས་པ་ཤེས་རྟོགས་བྱུང་ཡོད། “དཔང་ཡིག་སྤྲོད་ཉུང་དུ་གཏོང་བའི་དམངས་ཕན”བྱ་སྤྱོད་ཀྱིས་མང་ཚོགས་ཀྱི་ལས་སྒྲུབ་ཐད་སྟབས་བདེ་སྐྲུན་པ་མ་ཟད། གྲོང་ལྷན་དང་སྡེ་ཁུལ་གྱི་ཁུར་པོ་ཡང་ཡང་དུ་འགྲོ་ཐུབ་པ་བྱུང་ཡོད།


text:
ཕྱི་ལོ་༢༠༡༦ཟླ་༡༡ཚེས་༢༥ཉིན། རྒྱ་ནག་དབང་སྒྱུར་གྲལ་རིམ་གྱི་བོད་ས་བཅད་བགོས་ལྟར་ན། ད་ལྟའི་དཀར་མཛེས་བོད་རིགས་རང་སྐྱོང་ཁུལ་གསེར་རྟ་རྫོང་། ཞོ་མར་ཡུལ་ཚོ། ཨོན་ཟ་སྡེ་བ་ནས་ཡིན་པའི་བོད་མི་ཤེར་འཕེལ་ལགས་རྒྱའི་བཙོན་ཁང་ནས་ལོ་བཞི་དང་ཟླ་ངོ་༡༠བཙོན་འཇུག་གིས་ཉེ་འཆར་གློད་གྲོལ་གྱི་ཚུར་ཁྱིམ་དུ་འབྱོར་འདུག་ཅིང་། ཕ་ཡུལ་གྱི་ཡུལ་མི་དང་ནང་མིས་ཁོང་ལ་ཁ་བཏགས་སྒྲོན་ནས་སྣེ་ལེན་བྱས་ཤིང་། སྣེ་ལེན་པའི་གྲས་སུ་སྔར་ལོའི་ཕྱི་ཟླ་༨ནང་གློད་གྲོལ་བྱུང་བའི་བོད་མི་ཆབ་སྲིད་བཙོན་ཟུར་བསམ་གྲུབ་ཀྱང་འདུག
ཤེར་འཕེལ་ལགས་ནི་དེ་སྔ་ཕྱི་ལོ་༢༠༡༢ཟླ་༡ཚེས་༢༣དང་༢༤བཅས་བསྟུད་མར་ཉིན་གཉིས་ལ། གསེར་རྟ་དང་བྲག་མགོ་རྫོང་ཐོག་ནས། བོད་མི་༣༠༠ལྷག་གིས་རྒྱ་གཞུང་ལ་གཞི་རྒྱ་ཆེ་བའི་ངོ་རྒོལ་དང་བསྟུན། གོང་ས་མཆོག་ཁྲི་ལོར་བརྟན་པོར་ཤོག བོད་ལ་རང་དབང་དགོས་སོགས་སྐད་འབོད་རྒྱབ་པ་ལ་བརྟེན་ནས། ཉེན་རྟོག་པས་བོད་མི་ཞི་རྒོལ་བའི་སྟེང་མེ་མདའ་རྒྱབ་ནས་དྲག་གནོན་དང་རྡུང་རྡེག་བྱས་པ་མ་ཟད། གང་བྱུང་འཇུ་བཟུང་བཙན་འཁྲིད་བྱས་པའི་གྲས་ཀྱི་གཅིག་ཡིན་འདུག་ཀྱང་། ད་དུང་ཡང་ཁོང་ལ་ནག་ཉེས་ཅི་ཞིག་བཙུགས་ཡོད་མེད་ཀྱི་གནས་ཚུལ་གསལ་ཁ་བྱུང་མེད།
འདི་ག་ལྟེ་གནས་ཁང་གིས་དེ་སྔ་གནས་ཚུལ་བཏོན་པ་ལྟར་ན། གསེར་རྟ་དང་བྲག་མགོ་རྫོང་གི་བོད་མི་ཞི་རྒོལ་བའི་སྟེང་དྲག་མཚོན་བེད་སྤྱོད་བྱས་པ་བརྒྱུད། བོད་མི་གཉིས་ཙམ་རྐྱེན་ཤི་ཐེབས་པ་དང་། བོད་མི་༡༠་་རྨས་སྐྱོན་འཚབ་ཆེན་བཟོས་ཡོད་འདུག་པ་གསལ་ཞིང་། ཡང་ས་ཁུལ་དེ་གཉིས་ནས་བོད་མི་གང་མང་འཇུ་བཟུང་བཙན་འཁྲིད་བྱས་ཁྲོད་དུ། བྲག་མགོ་རྫོང་མི་དམངས་ཁྲིམས་ཁང་གིས་སྐབས་དེར་འཇུ་བཟུང་བྱས་པའི་བོད་མི་༧ལ། “སྤྱི་ཚོགས་བདེ་འཇགས་ལ་འཁྲུག་རྐྱེན་སློང་བ་དང་། སྤྱི་བའི་ཅ་ལོག་གཏོར་བཅོམས་“གཏོང་བའི་ཉེས་འཛུགས་འོག ཁྲིམས་ཆད་ལོ་༡༠ནས་༡༣་བཅས་འདྲ་བ་བཅད་ནས་བཙོན་འཇུག་བྱས་ཡོད་འདུག་ལ། ཡང་གསེར་རྟ་མི་དམངས་ཁྲིམས་ཁང་ཞེས་པས་གསེར་ལྟའི་བོད་མི་༤ལ། “རྒྱལ་ཁབ་ཀྱི་བྱ་བཞག་ལ་བར་ཆད་བཟོས་པ་“ཞེས་པའི་ཉེས་འཛུགས་འོག ཁྲིམས་ཆད་ལོ་༣ནས་༧བར་བཅད་ཡོད་འདུག
རྒྱ་གཞུང་གི་ལྟ་རྟོག་དོ་ནན་གྱི་དབང་གིས། ཤེར་འཕེལ་ལགས་ཀྱི་ད་ལྟའི་གཟུགས་གཞིའི་གནས་བབ་སོགས་ཞིབ་ཆའི་གནས་ཚུལ་ཤེས་རྟོགས་མ་བྱུང་བར་ལྷག་ཡོད།


text:
པདྨ་ཚེ་བརྟན་ལ་འགྱུར་ལྡོག་གཅིག་བྱུང་ཡོད། དེ་གང་རེད།
དགུ་རོང་སྤུན་གྲོལ། (རྒྱང་མིག་གིས་འོས་སྦྱོར་བྱས།)
སྐུ་ཞབས་པདྨ་ཚེ་བརྟན་ལགས་ནི་རྒྱ་ནང་ལ་ཕྱིན་ཏེ་རྒྱའི་སྐད་ཡིག་ཐོག་ནས་གློག་བརྙན་ལས་རིགས་སྦྱངས་རྗེས། ཕ་སྐད་གློག་བརྙན་བཟོ་སྐྲུན་གྱི་ལས་སུ་གཞོལ། ཡིན་ནའང་། ཁོང་གིས་བྲིས་པའི་འཁྲབ་གཞུང་དང་བརྩམས་སྒྲུང་གི་སྐད་ཆའི་སྒྱུ་རྩལ་ནི་ཚེ་རིང་དོན་གྲུབ་ཀྱི་བརྩམས་སྒྲུང་ནང་གི་སྐད་ཆའི་སྒྱུ་རྩལ་བཞིན་སོར་གནས་ལས་ཡར་རྒྱས་ཕྱིན་ཡོད་པའི་ཚོར་སྣང་བདག་ལ་བྱུང་མ་སོང་།  >འཁྲབ་ཚིག་དང་བརྩམས་སྒྲུང >གཉིས་ལྟ་བུའོ།།
བདག་ཉིད་ཀྱིས་རྩོམ་རིག་གི་སྐད་ཆ་གསར་སྐྲུན་བྱེད་པའི་རིག་རྩལ་ལ་དབང་འབྱོར་བའི་བོད་ཀྱི་རྩོམ་པ་པོ་ཞིག་ཡུན་རིང་འཚོལ་ཞིབ་བྱས་མོད། འོན་ཀྱང། ཡིད་སྐྱོ་བ་ཞིག་ནི་ད་ལྟའི་ཚུན་ལ་རྙེད་མ་བྱུང་། དེང་སྐབས་བྲིས་པའི་བརྩམས་སྒྲུང་ཕལ་མོ་ཆེ་ཞིག་ནི་ཇི་བཞིན་དུ་ལྷུག་པོར་བརྗོད་པ་ཤས་ཆེ་བར་གཏོགས་ཀྱི་རྩོམ་མཁན་རང་ཉིད་ཀྱི་སེམས་ཀྱི་སྣང་སྐྱེད་ནུས་པས་གསར་སྐྲུན་བགྱིས་པའི་བརྗོད་ཚུལ་ཁྱད་པར་ཅན་ཞིག་མཐོང་དཀོན། ངས་པདྨ་ཚེ་བརྟན་ལ་དོ་སྣང་བྱེད་དོན་ནི་ཁ་གསག་དང་དམོད་ཟོར་འཕེན་བསམ་པ་ཞིག་ལར་ནས་མིན། འོ་ན་གང་ཡིན་ཅེ་ན། ཞོགས་དུང་གི་སྐད་ཆ་ཞིག་གི་སྣེ་དྲངས་ཚེ། བོད་འདི་བླུན་པོ་ཆུ་སྣ་གར་ཁྲིད་ལྟ་བུ་ཞིག་རེད་པས། ཁོང་དང་ཁོང་ལྟ་བུ་དག་གིས་ཆུ་སྣ་འཁྲིད་སྐབས་མི་རིགས་འདིའི་མ་འོངས་པའི་མདུན་ལམ་དྲང་ཕྱོགས་སུ་ཁྲིད་ན་སྙམ་པའི་རེ་འདུན་གྱིས་ཁེངས་པས་ཡིན།
འོ་ཅག་གིས་ལོ་རབས་བརྒྱད་ཅུ་པར་ཕྱིར་ལྟ་ཞིག་བགྱིས་ཚེ། ཡིད་ཀྱི་མེ་ལོང་ངོས་སུ་གསལ་ལེར་འཆར་འོངས་པ་ནི་ལམ་མེད་སར་ལམ་བཏོད་མཁན་གྱི་མི་སྣ་དེ་དག་རེད། སྐུ་ཞབས་རང་གྲོལ་གྱིས་རང་མོས་སྙན་ངག་གམ་རང་དབང་སྙན་ངག་ཅིག་བྲིས་རྗེས་ཤེས་མི་ཤེས་གཉིས་ཀྱིས་རང་མོས་སྙན་ངག་བྲིས་ཏེ་འོངས་པ་རེད། སྐུ་ཞབས་ཞོགས་དུང་གིས་འབོལ་རྩོམ་ཞིག་བྲིས་རྗེས་ཤེས་མི་ཤེས་གཉིས་ཀྱིས་འབོལ་རྩོམ་བྲིས་ཏེ་འོངས་པ་རེད། སྐུ་ཞབས་པདྨ་ཚེ་བརྟན་གྱིས་ཕ་སྐད་གློག་བརྙན་ཞིག་བཟོས་རྗེས་ཤེས་མི་ཤེས་གཉིས་ཀྱིས་གློག་བརྙན་བཟོ་བཞིན་ཡོད་པའི་སྣང་བ་ཞིག་འབྱུང་གིན་འདུག ཡིན་ནའང་། ལེགས་གྲུབ་བྱུང་ཡོད་པ་ནི་སྔར་བཞིན་ལམ་བཏོད་མཁན་དེ་དག་ཁོ་ན་རེད། ཁོང་ཅག་གསུམ་གས་རྒྱ་ཡིག་སྦྱངས་ཤིང་དེ་ཉིད་རྨང་རྟེན་བགྱིས་ནས་རང་ཉིད་ཀྱི་རིག་པའི་རྩལ་མངོན་པར་འདྲ་ཡང་། ཁོང་ཅག་མི་འདྲ་བའི་ཟུར་གཅིག་ནི་བོད་ཡིག་ཏུ་བྲིས་པའི་སྐད་ཆའི་བརྗོད་པ་དང་ཡི་གེའི་རྩལ་འདོན་སྟངས་དེ་རེད། རང་གྲོལ་དང་ཞོགས་དུང་གཉིས་ཀྱི་བོད་ཡིག་གི་སྐད་ཆའི་བརྗོད་སྟངས་ནི་བོད་ཡིག་གི་བརྡ་སྤྲོད་སྟངས་ཀྱི་ཆོས་ཉིད་དང་འགལ་ཡོད་པ་ཞིག་བཙལ་ཀྱང་རྙེད་དུ་མེད་པའི་ཚོད་ཡིན། པདྨ་ཚེ་བརྟན་གྱི་བོད་ཡིག་གི་སྐད་ཆའི་བརྗོད་སྟངས་ནི་རྒྱ་ཡིག་གི་བརྗོད་སྟངས་ཀྱི་དབང་དུ་གྱུར་པ་མང་དུ་མཐོང་། འདིའི་ན་ཚ་འདི་ཇི་ལྟར་བྱུང་བ་རེད་ཟེར་ན། བོད་ཡིག་གི་དེབ་མང་པོར་བལྟས་དང་མ་བལྟས་གྱི་མཚམས་ནས་བྱུང་བར་སེམས།
བོད་ཀྱི་རྩོམ་པ་པོ་ཞིག་གི་དཔེ་སྒྲོམ་ནང་དུ་བོད་ཡིག་གི་དེབ་ཀྱིས་བརྒྱ་ཆའི་བདུན་ཅུ་ཟིན་ཡོད་ཚེ། གང་དེེས་བྲིས་པའི་རྩོམ་ཡིག་ལ་རྒྱ་ཡིག་གི་བརྗོད་སྟངས་ཀྱི་ཤན་འཇུག་དཀའ་བ་ནི་ཆོས་ཉིད་རེད། ངས་ཚོད་དཔག་བྱས་པ་འདི་ནོར་མེད་ཚེ། ཧ་ལམ་འདི་འདྲ་ཞིག་རེད་སྙམ་སྟེ། བོད་ཀྱི་རྩོམ་པ་པོ་ཞིག་གི་བརྩམས་ཆོས་ཀྱི་སྐད་ཆའི་བརྗོད་སྟངས་དེ་གཞན་སྐད་ཀྱི་དབང་དུ་གྱུར་ཡོད་ཚེ། གང་དེས་རྩོམ་གྱི་སྒྲིག་གཞི་ཐོག་མར་བཟོ་སྐབས་རྒྱ་ཡིག་གི་ལམ་ནས་མནོ་བསམ་བཏང་རྗེས་དེ་དག་གཞི་ནས་བོད་ཡིག་ཏུ་བཅོས་ཏེ་བྱུང་བར་སྙམ། མདོར་དྲིལ་ན། དུས་རྒྱུན་བོད་ཡིག་གི་དེབ་ལྟ་ཀློག་བྱེད་ཀྱིན་མེད་པ་དང་བོད་ཡིག་གི་ལམ་ནས་རྩོམ་གྱི་སྒྲིག་གཞིའི་རྨང་འདིང་གིན་མེད་པ་ཨེ་ཡིན་སྙམ་གྱིན་ཡོད། ན་ཚ་འདི་འགོས་ཡོད་མཁན་ནི་པདྨ་ཚེ་བརྟན་ཁོང་གཅིག་པུ་མ་ཡིན་ཏེ། སློབ་གྲྭར་ཕྱིན་མྱོང་བའི་རྩོམ་པ་པོ་མང་ཤོས་དེ་འདྲ་རེད། འདི་ནི་ཁོང་ཚོར་གོམས་འདྲིས་སུ་གྱུར་ཡོད་པས་ན་ཚ་ཞིག་ཡིན་པར་བསམ་གྱིན་མེད་ལ། དེ་ན་ཚ་ཞིག་རེད་བསྙད་ནའང་འཕྲལ་མུར་ཁྲོ་སྡང་སྐྱེ་སྲིད།
ལར། པདྨ་ཚེ་བརྟན་ཁོང་གིས་པོད་ཕྲན་དང་སྐད་འཕྲིན་དུ་བོད་ཡིག་བྲིས་ཡོད་པ་མཐོང་དཀོན། རེད། ཁོང་རྒྱ་ནང་ལ་ཕྱིན་ཏེ་རྒྱའི་ངོ་ཤེས་མང་པོ་ཡོད་སྲིད། ཡིན་ནའང་། འོ་ཅག་གིས་ཤེས་དགོས་པ་དེ་ནི། མཐོ་རིམ་གྱི་ཚད་དུ་སླེབས་པའི་རྒྱའི་འཁྲབ་ཁྲིད་པ་དག་ཕྱི་རྒྱལ་དུ་ཕྱིན་ཏེ་ཕྱི་གླིང་གི་ངོ་ཤེས་མང་པོ་ཡོད་སྲིད་མོད། འོན་ཀྱང་། ཁོ་ཚོས་པོད་ཕྲན་དང་སྐད་འཕྲིན་དུ་དུས་རྒྱུན་ཕྱི་ཡིག་འབྲི་བཞིན་མེད་པ་དེའོ།། ཁོ་ཚོས་ཅིའི་ཕྱིར་ཕྱི་ཡིག་མ་བྲིས་པ་རེད། ཁྱོད་ཅག་གིས་དེའི་ཐད་ནས་བསམ་བློ་བཏང་མྱོང་ངམ། སྤྱིར། རྒྱ་ནག་ལ་མི་འབོར་མང་བས་ཁོ་ཚོའི་སྐད་ཡིག་ཉམས་པའི་དོགས་སྣང་སུ་ལའང་ཡོད་མ་རེད། དེའི་ཐད་ནས་མནོ་བསམ་རེ་བཏང་ན་ཁོ་ཚོས་རང་ཉིད་ཀྱི་ཤེས་ཚད་ངོམས་ན་འགྲིག་མོད། འོན་ཀྱང་། ཁོ་ཚོས་ངོམས་མེད། ཅིའི་ཕྱིར། དེ་ནི་རང་ཉིད་ལ་རང་ཉིད་ཀྱི་སྐད་དང་ཡི་གེ་ཡོད་པའི་ཁོ་ཚོའི་དྲན་ཤེས་མ་ཉམས་པས་རེད་འདོད། རྒྱ་ནག་གི་གཞས་པ་གཞས་མ་སྐར་ཆེན་དུ་ཁས་འཆེས་པ་དག་ཀྱང་ཕྱི་རྒྱལ་ལ་ཕྱིན་ཡོད་པ་གོར་མ་ཆག་ལ། ཕྱི་རྒྱལ་དུ་ལོ་མང་བསྡད་པ་ཡང་ཡོད། ཁོ་ཚོས་རང་ཉིད་ཀྱི་མི་རིགས་ལ་ཕྱི་སྐད་ཅིའི་ཕྱིར་མ་བཤད་པ་རེད།
རྒྱ་ནག་གི་ཕྱི་འགྲིམ་སློབ་མ་ནི་ལོ་རེར་ཁྲི་ཕྲག་ལྟ་བུ་འབྱུང་བཞིན་ཡོད་ལ་དེ་དག་ཕྱི་རྒྱལ་དུ་ལོ་བཞི་ལྔའི་རིང་བསྡད་ཀྱང་ཁོ་ཚོས་རང་ཉིད་ཀྱི་ཕ་སྐད་བརྗེད་མེད་ལ། དུས་རྒྱུན་འཚོ་བའི་ཁྲོད་ནས་ཀྱང་རང་སྐད་བཤད། འོ་ཅག་གི་སྐར་ཆེན་དུ་ཁས་འཆེས་མཁན་དག་དང་སློབ་ཆེན་འགྲིམ་མཁན་རྣམས་རྒྱ་ནང་དུ་ལོ་ཤས་རིང་བསྡད་རྗེས་འཛམ་གླིང་མཐོང་སོང་སྙམ་པའི་ང་རྒྱལ་ཞིག་གིས་རང་སྐད་མ་སྤྱད་པར་གཞན་སྐད་སྤྱོད་པ་དཔེ་གསར་ཞིག་ལ་ལྟ་བཞིན་ཡོད་པ་འདི་འོ་ཅག་གི་སྐད་ཡིག་འཇིག་པའི་སྔ་ལྟོས་ཤིག་མ་ཡིན་ནམ།
དུས་མཚུངས་སུ།  >ཟེར་བའི་གློག་བརྙན་བོད་ཁུལ་དུ་སྟོན་པའི་བརྡ་ཁྱབ་དེའི་ནང་གླུ་བ་ཡར་དུང་སོགས་ཀྱིས་རྒྱ་སྐད་ཀྱིས་བཤད་པ་འགྲིག་མིན་ཐད་ནས་ཀྱང་འདེམས་ཤོག་འཕེན་གྱིན་འདུག རྒྱ་ནག་གི་གཞས་པ་གྲགས་ཅན་ཞིག་གིས་རྒྱ་རིགས་རྣམས་ཀྱིས་མཐོང་དགོས་པའི་བརྡ་ཁྱབ་ཅིག་ཏུ་དབྱིན་སྐད་དང་ཧྥ་སྐད་ཀྱིས་བཤད་ཚེ་དེ་འགྲིག་མིན་ཐད་ནས་རྒྱ་ནག་ཏུ་འདེམས་ཤོག་འཕེན་སྲིད་དམ། དེས་ན། གླུ་བ་ཡར་དུང་སོགས་ལ་སེམས་ཁམས་དེ་ཇི་ལྟར་སྐྱེས་པ་རེད། ངས་བལྟས་ན། དེ་ནི་དུས་རྒྱུན་འཚོ་བའི་ཁྲོད་ནས་རྒྱུན་གོམས་སུ་ཕྱིན་པའི་རྐྱེན་རེད་སྙམ། མདོར་བཤད་ན། རྒྱ་མི་རིགས་ཟེར་བ་འདི་དྲན་ཤེས་ཉམས་པའི་མི་རིགས་ཤིག་ལར་ནས་མ་རེད་སྙམ། དྲན་ཤེས་ཉམས་པའི་བོད་ཀྱི་གཞས་པ་གཞས་མ་དེ་ཚོ་བོད་ཀྱི་མགྲིན་ཚབ་པ་ཞིག་ཇི་ལྟར་ཆགས་དགོས། བོད་ཡིག་གི་ཐད་ནས་བཤད་ན། གླུ་བ་ཡར་དུང་ལགས་ཀྱང་ཡིག་རྨོངས་པ་ཕྱེད་ཀ་ཞིག་ཡིན། ཁོའི་གཤམ་གྱི་གཞས་པ་གཞས་མ་རྣམས་ཀྱང་ཡིག་རྨོངས་པ་ཕྱེད་ཀ་ཞིག་ཡིན་པས་ཁོ་ཚོ་ནི་བོད་ཀྱི་མགྲིན་ཚབ་པ་ཡིན་ཟེར་ན་ཅི་རེད། དེས་ན། རེབ་གོང་གཅེས་ལོ་བོད་ཀྱི་མགྲིན་ཚབ་པ་ཅི་ལ་མིན་ནམ། གར་སྟེགས་དང་གློག་འོད་ཡོད་མེད་ཙམ་ལས་ཁོ་ཚོའི་རང་བཞིན་གཅིག་པར་སྙམ། སྟབས་བདེའི་ངང་ནས་འབྲས་བུ་ཐོབ་སྙེག་བྱེད་པ་ལྟ་བུའོ།།
གང་ལྟར་ཀྱང་། པདྨ་ཚེ་བརྟན་ཟི་ལིང་གི་གནམ་ཐང་དུ་སྒྲིག་འགལ་གྱིས་ཞག་གཅིག་བཀག་ཉར་བྱས་པའི་སྣང་ཚུལ་བྱུང་བའི་རྗེས་ནས་བཟུང་ཁོང་གིས་སྐད་འཕྲིན་དུ་བོད་རྒྱ་ཟུང་གིས་འབྲི་སྤེལ་བྱེད་པ་ལྟ་བུ་ཞིག་ཆགས་སོང་། ངས་བལྟས་ན་དེ་ནི་ཁོང་གི་འགྱུར་ལྡོག་ཅིག་རེད་འདོད་ཀྱིན་ཡོད། འབའ་ཕུན་དང་པཎ་ཆེན་བཅུ་པ་ལྟ་བུ་སུ་ཡིན་ཀྱང་། བཙོན་ཁང་དུ་ཕྱིན་རྗེས་སུ་ད་གཟོད་མི་རིགས་ཀྱི་སྐད་ཡིག་གལ་འགངས་ཆེ་བའི་འདུ་ཤེས་གསར་དུ་སྐྱེས་པ་རེད། སྔར་པདྨ་ཚེ་བརྟན་ཞག་གཅིག་བཀག་ཉར་བྱས་པའི་སྣང་ཚུལ་ཐད་ནས་བྲིས་པའི་རྩོམ་གྱི་ནང་བདག་གིས་དེ་ནི་རྐྱེན་ངན་གྲོགས་ཤར་དུ་འགྲོ་སྲིད་ཚུལ་བསྙད་ཡོད་ལ་དེ་བཞིན་དུ་ཁོང་ལ་འགྱུར་ལྡོག་གཅིག་བྱུང་སོང་སྙམ་མོ།། འགྱུར་ལྡོག་དེར་བདག་གིས་ཡིད་འཇོག་དང་ཡིད་མགུའི་རྣམ་འགྱུར་སྟོན་གྱིན་ཡོད། དོ་ཞག་ཆུ་སྣ་གར་ཁྲིད་ལྟ་བུའི་བླུན་པོ་ཁག་ཅིག་གིས་དྲ་ལམ་ནས་བོད་པ་རང་ཉིད་ཀྱིས་བོད་ཡིག་སྤྱོད་མིན་ཐད་ནས་འདེམས་ཤོག་འདྲ་འཕེན་གྱིན་ཡོད་པའི་སྣང་ཚུལ་འདུག
འོ་ཅག་གྲངས་ཉུང་མི་རིགས་ཤིག་ཡིན་པའི་ཆ་ནས་མི་རིགས་དེའི་སྐད་ཡིག་སྤྱོད་མིན་ཐད་ལ་གདམ་ཀ་བྱེད་པའི་འོས་བབ་དང་ཐོབ་ཐང་ཡོད་མ་རེད། དེ་ནི་འོ་ཅག་གི་འོས་འགན་རེད། འོས་འགན་དང་ཐོབ་ཐང་གཉིས་གཅིག་པ་མ་རེད། ཐོབ་ཐང་ལ་གདམ་ཀ་ཡོད་ཀྱང་འོས་འགན་ལ་གདམ་ཀ་མེད། ཅིས་ཀྱང་སྒྲུབ་དགོས། དེ་བས། འོས་འགན་ཞིག་གི་ཐད་ནས་འདེམས་ཤོག་འཕེན་དུ་མེད། དེ་བཞིན་དུ། འོ་ཅག་གི་གྲངས་ཉུང་མི་རིགས་འདི་ད་ལྟ་རྒྱལ་ཁོངས་གཅིག་ཏུ་གནས་ཡོད་པས་རྒྱལ་ཁབ་དེའི་གཞུང་སྤྱོད་སྐད་ཡིག་དེ་ཡང་ཤེས་དགོས་པའི་གནས་སྟངས་ཁྲོད་སླེབས་ཡོད། དེར་བརྟེན། བདག་གིས་སྔར་རྩོམ་དུ་བཀོད་ཟིན་པ་ལྟར་གྲངས་ཉུང་མི་རིགས་ཤིག་གི་སྐད་ཡིག་དང་གཞུང་སྤྱོད་སྐད་ཡིག་གཉིས་འདྲ་མཉམ་ཡིན་པས་གཉིས་ཀའི་ཐད་ནས་ཀྱང་གདམ་ཀ་མེད། རང་གི་སྐད་ཡིག་སྦྱངས་ན་འཚོ་གནས་ཀྱི་གནད་དོན་ཐག་གཅོད་ཐུབ་ཀྱིན་མི་འདུག་ཟེར་ནས་རང་གི་སྐད་ཡིག་དེ་འཚོ་གནས་ཀྱི་ལག་ཆ་ལྟ་བུར་བསྒྱུར་ན་ག་ནས་འགྲིག རང་གི་སྐད་ཡིག་ནི་བླ་སྲོག་ཅིག་ཡིན་པའི་སྒང་ལ་ད་དུང་རིག་གནས་ཤིག་ཀྱང་ཡིན། རྒྱུ་མཚན་ནི། མི་རིགས་དེའི་ལོ་རྒྱུས་དང་ཡུལ་སྲོལ་གྱི་གཟུང་ཐག་ནི་སྐད་ཡིག་དང་སྐད་བརྡ་གཉིས་ཡིན་པས་རེད། འདི་ནི་གཞུང་སྒེར་སུ་ཡིན་ཀྱང་ངེས་ཤེས་གསལ་པོར་འདྲོང་དགོས་པའི་ཚོད་ཡིན།
དྲན་ཤེས་ཉམས་པའི་ཁོར་ཡུག་འདི་ནས་དྲི་གཞི་ཆེན་པོ་ཞིག་གིས་བདག་སེམས་ཞི་བར་གནས་སུ་མ་བཅུག་པས། སྐབས་རེར། མི་འབོར་ས་ཡ་དྲུག་ཡོད་ཟེར་བའི་བོད་པ་འདི་མི་འབོར་ས་ཡ་གསུམ་ཡོད་པའི་ཕྱི་སོག་དང་བསྡུར་བ་བྱས་ནི་རེད། ང་ཚོ་ནི་དེ་དང་བསྡུར་ན་ཕྱོགས་གང་ཅིའི་ཐད་ནས་རྗེས་ལུས་རེད། དེ་བས། ང་ཚོར་མི་འབོར་ཉུང་བའི་སྐྱོན་མ་ཡིན་ཏེ་ང་ཚོའི་དྲན་ཤེས་ཉམས་པའི་གནད་ཡིན་པའི་ངེས་པ་བརྙེས། སྐད་ཡིག་གི་རིན་ཐང་ནི་བཀོད་སྤྱོད་ཀྱི་སྟེང་ན་ཡོད། བཀོད་སྤྱོད་མ་བྱས་པར་དེའི་རིན་ཐང་བཤད་པ་ནི་ཤེས་བཞིན་གྱི་ངང་ནས་མི་རིགས་འདི་གཡང་ལ་བརྫངས་པ་དང་ཆ་འདྲའོ།།


text:
གངས་སྐྱིད་ཀྱི་ཨ་ནི་སྙིད་མོ།
ཁང་གསར་རྡོ་རྗེ།
དེང་སང་རྡ་ས་དང་། དེའི་ནང་ནས་ཀྱང་གངས་ཅན་སྐྱིད་གཤོངས་སུ། ཨ་ནི་སྙིད་མོའི་སྐོར་ལབ་གླེང་བྱེད་བཞིན་འདུག །
ཨ་ནི་སྙིད་མོ་ནི་བོད་ཀྱི་གཏམ་བརྒྱུད་གྲགས་ཅན་སྣང་ས་འོད་འབུམ་ནང་གི་བུད་མེད་མི་སྣ་ཞིག་རེད། མོས་རང་གི་ཁེ་ཕན་གྱི་ཆེད་དུ་དཔོན་པོ་སྒྲ་ཆེན་དང་། སྲས་གྲགས་པ་བསམ་གྲུབ། སྣང་ས་འོད་འབུམ་བཅས་ཀྱི་བར་དུ་དབྱེན་སྦྱོར་དང་དཀྲུག་ཤིང་བརྒྱབ་སྟེ་མཐར་སྣང་ས་འཆི་ལམ་དུ་བསྐྱལ་བ་དང་། སྣང་སའི་སྲས་ལྷ་བུ་དར་པོ་ད་ཕྲུག་ཏུ་བསྒྱུར། བོད་མི་ཚོས་གཏམ་བརྒྱུད་འདི་བོད་ལ་དངོས་སུ་བྱུང་བར་ཡིད་ཆེས་བྱེད་པ་མ་ཟད། ཨ་ནི་སྙིད་མོ་ནི་དབྱེན་སྦྱོར་དང་དཀྲུག་ཤིང་ལ་བརྟེན་ནས་བདེ་སྐྱིད་ལྡན་པའི་ཁྱིམ་ཚང་ངམ་སྤྱི་ཚོགས་དཀྲུག་མཁན་གྱི་ཚབ་མཚོན་མི་སྣ་ཞིག་ཏུ་ངོས་འཛིན་བྱེད།
འོ་ན། དེང་སང་མི་ཚོས་གླེང་གིན་པའི་གངས་སྐྱིད་ཀྱི་ཨ་ནི་སྙིད་མོ་དེ་སུ་རེད་དམ་ཟེར་ན། དེ་ནི་གཞན་མ་ཡིན་པར། མི་རིང་བའི་གོང་དུ། བོད་མི་མང་སྤྱི་འཐུས་ལྷན་ཚོགས་དང་། ཆེས་མཐོའི་ཁྲིམས་ཞིབ་ཁང་བཅས་པར་རང་གི་ལོ་གྲངས་མ་ཤེས་ཁུལ་དང་བརྗེད་ཁུལ་བྱས་ཏེ། བཀའ་བློན་གྱི་གོ་གནས་ཉིན་གཅིག་རང་ཐོབ་མྱོང་བའི་བུད་མེད་དེ་རེད།
བུད་མེད་དེས། ད་རེས་ཨ་རིའི་དོན་གཅོད་སྤེན་ཚེ་གནས་དབྱུང་གི་ཐད་དུའང་། ནུས་པ་ཧ་ཅང་ཆེན་པོ་བཏོན་ཡོད། ཇི་ལྟར་བཏོན་ཡོད་ཟེར་ན། མོས་སྲིད་སྐྱོང་གི་མདུན་ལ་བཅར་ཏེ། དོན་གཅོད་སྤེན་པ་ཚེ་རིང་གིས་མོ་རང་ལ་སེམས་ཐག་ཉེ་ཉེའི་ངང་བཤད་པའི་སྐད་ཆ་ཇི་བཞིན་ནམ་ཇི་བཞིན་མ་ཡིན་པར་བརྗོད་དེ། ཁོང་གཉིས་ཀྱི་དབར་དུ་དབྱེན་སྦྱོར་དཀྲུག་ཤིང་བརྒྱབ་ཅིང་། དེ་ནས་གཞན་གྱི་ལག་ཆ་རང་བྱས་ཏེ། བྱང་ཨ་རིའི་དོན་གཅོད་ཀྱིས་སྙན་ཐོ་དུས་ཐོག་མ་ཕུལ་རབས་དང་། བརྩི་འཇོག་མ་བྱས་རབས་སོགས་བཀའ་ཤག་ལ་སྙན་སེང་རིམ་པར་ཞུས། དེའི་འབྲས་བུར་དེ་རིང་གི་གནས་སྟངས་ཏེ། བོད་མིའི་སྤྱི་ཚོགས་ཞོ་ལྟར་ཆགས་བཞིན་པ་དེ་ཁྲག་ལྟར་དཀྲུག་ཅིང་། ད་ཆ་བོད་མིས་བོད་ཀྱི་སྲིད་སྐྱོང་ལ་ངོ་རྒོལ་སྐད་འབོད་བྱེད་དགོས་པའི་གནས་སྟངས་ཡ་ང་བ་འདི་བྱུང་བ་རེད། འདི་ཆ་ཚང་མོ་གཅིག་པུར་ཐུག་པ་ཞིག་མིན་རུང་། དེའི་ཁྲོད་དུ་མོས་སུ་གང་གིས་ཀྱང་འདོན་ཐུབ་མི་སྲིད་པའི་ནུས་པ་བཏོན་ཡོད་རེད།
སྲིད་སྐྱོང་གི་ངོས་ནས་ཨ་ནི་སྙིད་མོ་ལ་དོན་དུ་སེམས་ཁུར་དང་གཅེས་སྐྱོང་གནང་གི་ཡོད་མེད་ནི། ད་རེས་བཀའ་ཤག་གི་གསལ་བཤད་ནང་། ཨ་ནི་སྙིད་མོས་དཀྲུག་ཤིང་བརྒྱབ་པ་དེ་མངོན་གསལ་གྱིས་བརྗོད་དགོས་དོན་རྩ་བ་ནས་མེད་ཀྱང་། བཀའ་ཤག་ལ་བཤད་རྒྱུའི་རྒྱུ་མཚན་གྱིས་ཕོངས་པ་ལྟ་བུས་ཆེད་མངགས་”བཀའ་བློན་འོས་མི་བུད་མེད་ཅིག་ལ་”ཞེས་ནོར་ས་དང་འཁྲུལ་ས་ཅི་ཡང་མེད་པར་མང་ཚོགས་ལ་མོ་རྩིས་སྤྲད་པ་དེ་ནས་མཐོང་ཐུབ།
མི་ཚོས་ད་རེས་སྲིད་སྐྱོང་གིས་དེ་ལྟར་གནང་བའི་རྒྱུ་མཚན་ནི། མདའ་གཅིག་གིས་རི་བོང་གཉིས་བསད་པ་སྟེ། མ་འོངས་པར། སྲིད་སྐྱོང་གི་འོས་མིར་ལངས་སྲིད་པ་མ་ཟད་ཐོབ་ཀྱང་སྲིད་པའི་མི་སྣ་གཉིས་ཏེ། ཤར་གླིང་ཟླ་སྒྲོན་དང་སྤེན་པ་ཚེ་རིང་གཉིས་ཀ་ནག་པོ་བཟོས་ཏེ། རང་གི་རྗེས་འཛིན་མི་སྣར་ལམ་ཁ་བདེ་བོ་ཞིག་བསྐྲུན་པར་ངོས་འཛིན་བྱེད་ཅིང་མཆིས།
ཞིབ་འདང་རེ་བརྒྱབ་ན། སྤེན་པ་ཚེ་རིང་གིས་མོ་ལ་དོན་དམ་དུ། སྲིད་སྐྱོང་དང་མཉམ་དུ་ལས་ཀ་བྱས་ན་སོ་སོའི་མདུན་ལམ་བརླག་གི་རེད་ཅེས་ཉེན་བརྡ་བཏང་ཡོད་ཀྱང་རུང་མེད་ཀྱང་རུང་། མོ་རང་གིས་ཉེན་བརྡ་བཏང་བྱུང་ཞེས་བཤད་པ་དེ་ཇི་མ་ཇི་བཞིན་བྱུང་ཟིན་པ་མ་ཟད། གང་བྱུང་བའི་གྱོང་གུན་དེ་མོ་རང་གི་ཚེ་གང་འཁྱེར་དགོས་པ་ཞིག་རེད། ཡིན་ནའང་མང་ཚོགས་ཀྱི་མདུན་དུ། ཆུས་འཁྱེར་རྐྱལ་རློམ་ངང་ད་དུང་དཔོན་པོ་སྒྲ་ཆེན་གྱི་ཆེ་མཐོང་དང་བརྩེ་དུང་ཡོད་ཁུལ་གྱི་ཨ་ནི་སྙིད་མོ་ལྟར་མ་བྱས་རང་བྱས་རེད།། །།


text:
སྐྱིད་གྲོང་རྫོང་ནི་གཞིས་ཀ་རྩེའི་ནུབ་རྒྱུད་དང་ཡར་ཀླུང་གཙང་པོའི་ལྷོ་རྒྱུད་དུ་ཆགས་ལ། ཁུལ་དེའི་ནུབ་རྒྱུད་དང་བྱང་རྒྱུད་དུ་ས་དགའ་རྫོང་། འབྲོང་པ་རྫ… ཞིབ་ཏུ་ཀློག →
གསལ་བཤད། མ་རྩོམ་སྤྱི་ལོ་1935ལོའི་《ཨེ་ཤ་ཡའི་སྒྱུ་རྩལ་》དུས་དེབ་དུ་འཁོད་འདུག་ཅིང་། རྩོམ་འདིར་བྱུང་བའི་ས་མིང་མང་པོ་ཞིག་རྩོམ་པ་པོའི་སྒྲ་ཕབ་ལ་ལད་ཟ… ཞིབ་ཏུ་ཀློག →
ངས་དཔེ་ཆ་འདི་ཉོས་ནས་ལས་ཞོར་དུ་ཉིན་གཉིས་ཙམ་ལ་བལྟས་རྗེས་ང་རང་ཉིན་བཞིར་ངལ་གསོས་བ་དང་ཕྱི་ཉིན་མལ་ལས་ལངས་མ་ཐག་དེབ་འདིའི་ཀློག་འཕྲོ་བཀླགས་པ་ཡིན། ཆུ་… ཞིབ་ཏུ་ཀློག →
( གེ་ཀྱན་ཞུང་ནི། ཧྥུ་ཏན་གཙུག་ལག་སློབ་ཆེན་གྱི་དགེ་རྒན་ཆེན་མོ་དང་། དེ་སྔ་ཧྥུ་ཏན་གཙུག་ལག་སློབ་ཆེན་གྱི་ཀྲུང་གོའི་ལོ་རྒྱུས་ས་ཁམས་ཞིབ་འཇུག་སོའུ་དང… ཞིབ་ཏུ་ཀློག →
རྫོས་ཌན་ཡོས་སཱ་ཧྥེ། མཱ་ལཱ་ལཱ་ཨ་ཕའི་གཏམ་བཤད། རྐ་འོད་ཟེར་གྱིས་བསྒྱུར། སྤྱིར་ཕ་རྒྱུད་གཙོ་བའི་སྤྱི་ཚོཊ་དང་རིགས་རྒྱུད་མང་པོའི་ཁྲོད་ཕ་ནི། བུས་གསལ་… ཞིབ་ཏུ་ཀློག →
ནུབ་བྱང་མི་རིགས་སློབ་ཆེན་ནས་བོད་ཀྱི་སྐད་ཡིག་དང་རྩོམ་རིག་གི་རབ་འབྱམས་པའི་བསླབ་གནས་ཐོབ་ཅིང་། ཨ་རིའི་ཨ་རེ་ཟོ་ནཱ་(University of arizona)སློབ་ཆེན… ཞིབ་ཏུ་ཀློག →
__དགེ་རྒན་གུར་མགོན་ལགས་ཀྱིས་མཚོ་སྔོན་དགེ་ཐོན་སློབ་ཆེན་མི་གཞུང་སློབ་གླིང་དུ་འཆད་འཁྲིད་གནང་བའི་སྒྲ་ཡི་གེར་ཕབ་པ། … ཞིབ་ཏུ་ཀློག →
1.དྲིན་དྲན་པ། རང་ཉིད་ཀྱི་གོམ་པའི་འདེགས་འཇོག་དལ་དུ་གཏོང་ནས་ཕྱོགས་བཞིར་ལྟ་ཞིང་། དཔེར་ན་རྐང་ལམ་ནང་གི་མེ་ཏོག་སྨུག་པོ་དང་མཛེས་པའི་ཉི་ནུབ། ཁྱོད་ཀ… ཞིབ་ཏུ་ཀློག →
མི་ལོ་སུམ་ཅུའི་གོང་དུ་ང་རྒྱ་གར་དུ་འབྱོར་ཅིང་། ངས་རྒྱ་གར་གྱི་སྲང་ལམ་ཉུལ་ནས་རྒྱ་གར་གྱི་ཇ་འཐུངས། བོད་པ་རྣམས་ཀྱིས་རྒྱ་གར་གྱི་ཇ་འདི་ལ་ཇ་མངར་མོ་ཞེ… ཞིབ་ཏུ་ཀློག →
ང་རང་ད་ལོ་ལོ་གྱ་བདུན་ལ་སོན་ཡོད་ཅིང་། ལོ་བདུན་ནས་དཔེ་ཀློག་གི་འགོ་བརྩམས་ཤིང་། ད་བར་ལོ་གྱ་བཅུ་ལྷག་བཀླགས་སོང་བ་རེད། དུས་ཚོད་འདི་དག་གི་རིང་ལ་སྤྱ… ཞིབ་ཏུ་ཀློག →
(པེ་ཅིན་སློབ་ཆེན་གྱི་འཆད་ཁྲིད་སྤྱི་སྟེགས་ལས་བཏུས།) གཅེས་ཕྲུག་དགའ་བོ། དུས་ཀྱི་གོམ་བགྲོད་དང་བསྟུན་ཏེ་བསྐྱར་དུ་སློབ་དུས་གསར་པ་ཞིག་འགོ་ཚུགས་པའི་… ཞིབ་ཏུ་ཀློག →
当珊文.铃木(SevernCullis-Suzuki)ནི་འཛམ་གླིང་ན་གཞོན་ཁོར་ཡུག་སྲུང་སྐྱོབ་ཀྱི་དཔའ་བོ་ཞིག་རེད་ལ་སྐབས་དེ་དུས་འཛམ་གླིང་ཐོག་གི་གཏམ་བཤད་གནང་མཁན་ལོ་ན་ཆུང་ཤ… ཞིབ་ཏུ་ཀློག →
(ལ་རྩེ་དཔེ་མཛོད་ཁང་གི་གསལ་བསྒྲགས་སླད་འདིར་བཀོད་པའོ།། འདི་ནི་བསྟན་བཅོས་འདི་དག་བོད་སྐད་དུ་བསྒྱུར་བཞིན་ཡོད་སྟབས་ལོ་ཙ་བ་རྣམས་ཀྱིས་དེ་ལུགས་ཐུགས་འ… ཞིབ་ཏུ་ཀློག →
བོད་ཀྱི་ལོ་རྒྱུས་སྟེང་སྟོད་སིལ་ཆད་དང་སྨད་སིལ་ཆད་གཉིས་ཡོད་པ་ལས་སྟོད་སིལ་ཆད་ནི་དབང་མཛད་བཅུ་དང་རྒྱལ་ཕྲན་སིལ་མ་བཅུ་གཉིས་ཀྱི་སྐབས་ཡིན་མོད།དེའི་སི… ཞིབ་ཏུ་ཀློག →
《འབྲུག་གི་ཞི་ལ》 I’m not going to make movies that tell children, “You should despair and run away.” བདག་གིས་གློག་བརྙན་དཔར་བ་ནི་བྱིས་པ་རྣམས་ལ… ཞིབ་ཏུ་ཀློག →
___ཨེས་ལཱིས ཝིའེ་སཱེལ་1གྱི་གཏམ་བཤད། སྲིད་འཛིན་མཆོག་དང་། ལྕམ་ཆེན་ཁི་ལིན་ཀྲོན། གྲོས་ཚོགས་ཀྱི་འཐུས་མི་དང་། གཞུང་ཚབ་ཆེན་མོ། ཆེད་མངགས་སྐུ་ཚབ་ཧོལ་… ཞིབ་ཏུ་ཀློག →
བན་མེང་ཀང་། འགྲོ་འོང་དང་འབྲེལ་འདྲིས།མཉམ་འགྱུར་ཁྲོད་ཀྱི་རིག་གནས་མཐུན་མིན་གྱི་རྣམ་འགྱུར་ལ་སྣང་ཆུང་མི་བྱེད་རོགས། བན་མེང་ཀང་། ནུབ་བྱང་དགེ་ཐོན་སླ… ཞིབ་ཏུ་ཀློག →
ཉེ་ཆར་གཟུགས་པོ་བདེ་ཐང་ཡིན་པ་འཚམ་འདྲི་དང་བཅས་ཆབས་ཅིག་ཏུ་ཉིད་ཀྱི་དྲི་བ་ལ་ལན་དུས་ལྟར་སྟེར་མ་ཐུབ་པ་ལ་དགོངས་དག་ཞུས་པ་ཡིན། 1 ཉི… ཞིབ་ཏུ་ཀློག →
གཅིག དེ་རིང་ངས་འདི་ནས་ཉེ་ཆར་རྒྱལ་སྤྱིའི་སྟེང་ལ་རིན་གོང་ཆེས་ཆེ་བའི་གཡང་གཟི་ཆུ་མིག་དྲུག་པ… ཞིབ་ཏུ་ཀློག →
འབར་གཟི་བྱ་བ་ནི། གནའ་དུས་སུ་འབར་མའི་རྒྱལ་ཁབ་ནས་ཐོན་པའི་གཟི་རིགས་འདྲ་མིན་ཁག་ལ་ཟེར་ཞིང་། དེང་སང་ཀྲུང་གོའི་ཚོང་རའི་ཁྲོད་དུ་འབ… ཞིབ་ཏུ་ཀློག →
སྤྱི་ལོ་2017ལོའི་ཟླ་4ཚེས་19ཉིན། སི་ཝེ་ཏེན་རྒྱལ་ཁབ་ཀྱི་མིའི་རིགས་རིག་པ་དང་ས་ཁམས་རིག་པའི་མཐུན་ཚོགས་ཀྱི་ཐག་བཅད་བཞིན། སི་ཝེ་ཏེན་རྒྱལ་ཁབ་ཀྱི་རྒྱལ… ཞིབ་ཏུ་ཀློག →
གོང་འཁོད་ཀྱི་ནང་དོན་རྣམས་ནི། ཁེ་ཉིན་ཞིག་ལ་ས་རྫི་ནག་པོ་ཟེར་བ་ཞིག་གིས་ངའི་སྐད་འཕྲིན་གྱི་རྩོམ་ཡིག་གཅིག་གི་ཞབས་སུ་མཆན་བཏབ་པའི་སྐབ… ཞིབ་ཏུ་ཀློག →
ཡོངས་དགེ་མི་འགྱུར་རིན་པོ་ཆེ་མཆོག་གི་ལོ་རྒྱུས་སྙིང་བསྡུས། ༡༩༧༥ལོར་བལ་ཡུལ་དུ་སྐུ་འཁྲུངས། ཆུང་དུས་སྒོམ་གྱི་སྐོར་ལ་དམིགས་བསལ་སྤྲོ་སྣང་ཡོད་པ་མ་ཟད… ཞིབ་ཏུ་ཀློག →
《ང་ནི་ཡར་འབྲོག་གཡུ་མཚོའི་ནང་གི་ཉ་ཞིག་ཡིན》 གྱི་མི་སྣ་དབྱེ་ཞིབ་དང་བརྗོད་སྙིང་ལ་རགས་ཙམ་དཔྱད་པ། གླེང་གཞི། དེ་ཡང《ང་ནི་ཡར་འབྲོག་གཡུ་མཚོའི་ནང་གི… ཞིབ་ཏུ་ཀློག →
© 2018 བཙན་པོ་དྲ་བ། — WordPress སྤྱད་ནས་བཟོས། — 青ICP备17000686号
— དཔེ་སྒྲོམ་རྩོམ་པ་པོ། Anders Noren — ཀླད། ↑


text:
མི་དམངས་དྲ་བས་ཟི་ལིང་ནས་བསྒྲགས་པའི་གནས་ཚུལ། ཟླ་དང་པོའི་ཚེས་ཉེར་ལྔ་ཉིན་གྱི་སྔ་དྲོར། མཚོ་སྔོན་ཞིང་ཆེན་གྱི་མི་དམངས་འཐུས་མི་ཚོགས་ཆེན་སྐབས་བཅུ་གསུམ་པའི་གྲོས་ཚོགས་ཐེངས་དང་པོ་ཚོགས་འགོ་ཚུགས་ཤིང་། ཚོགས་ཐོག་ཏུ་མཚོ་སྔོན་ཞིང་ཆེན་སྲིད་གཞུང་གི་འགོ་གཙོ་ཝང་ཅིན་ཅུན་གྱིས་སྲིད་གཞུང་གི་བྱ་བའི་སྙན་ཞུ་ཕུལ། སྙན་ཞུའི་ནང་2017ལོར་མཚོ་སྔོན་གྱི་སྣོད་བཅུད་དཔལ་ཡོན་དར་སྤེལ་ལ་འཕེལ་རྒྱས་གསར་བ་བྱུང་ཞིང་། རྒྱལ་དབང་ས་ཞིང་ལྗང་སྒྱུར་རྒྱ་ཁྱོན་མུའུ་ཁྲི400ལས་བརྒལ་ནས་ལོ་སྔོན་དག་ལས་གཞི་ཁྱོན་ཆེ་ཤོས་སུ་ཆགས། ལོ་ལྗའི་ཚུན་ལ་ཀ་བཞི་གདུང་བརྒྱུད་རྣམ་པའི་སྣོད་བཅུད་དཔལ་ཡོན་ལམ་ལུགས་མུ་མཐུད་ནས་འཐུས་ཚང་དུ་བཏང་ནས་རྨ་འབྲི་རྫ་གསུམ་འགོ་ཁུངས་ཀྱི་སྐམ་ཟིན་པའི་མཚོ་འཚེའུ་སྟོང་ཕྲག་དུ་མ་སླར་གསོ་བྱུང་ཡོད་ཚུལ་བརྗོད་བྱུང་།
ཝང་ཅིན་ཅུན་གྱིས་འདི་སྐད། 2017ལོར་རྨ་འབྲི་རྫ་གསུམ་འབྱུང་ཡུལ་རྒྱལ་ཁབ་སྤྱི་གླིང་གི་ལམ་ལུགས་ཚོད་ལྟའི་འཕེལ་ཕྱོད་ལེགས་ཤིང་། མདོ་ལ་རི་བོའི་རྒྱལ་ཁབ་སྤྱི་གླིང་གི་ལམ་ལུགས་ཚོད་ལྟའི་ཇུས་གཞི་ལ་ཆོག་མཆན་ཐོབ་པ་དང་། ཨ་ཆེན་གངས་རྒྱབ་དེ་འཛམ་གླིང་རང་བྱུང་ཤུལ་གནས་ཀྱི་མིང་ཐོར་ཚུད། མདོ་ལ་རི་བོའི་རི་ཆུ་ནགས་ཞིང་མཚེའུ་རྩྭ་ཐང་ལ་སོགས་པའི་སྣོད་བཅུད་སྲུང་སྐྱོབ་དང་སླར་གསོ་བྱེད་པའི་རྒྱལ་ཁབ་ཀྱི་ཚོད་ལྟའི་རྣམ་གྲངས་དངོས་སུ་ལས་འགོ་ཚུགས། ཆུ་དཔོན་ལམ་ལུགས་ཕྱོགས་ཡོངས་ནས་བཙུགས་ཏེ། རིམ་པའི་ལྔ་བའི་ཆུ་དཔོན5622ལ་དངོས་སུ་ལས་འགན་སྤྲད། རྒྱལ་དབང་ས་ཞིང་ལྗང་སྒྱུར་བྱས་པའི་རྒྱ་ཁྱོན་མུའུ་ཁྲི400ལས་བརྒལ་ནས་ལོ་སྔོན་མ་དག་ལས་ཆེ་ཤོས་སུ་ཆགས་ཡོད། ཀྲུང་དབྱང་གིས་ཁོར་སྲུང་ལ་ལྟ་ཞིབ་བྱེད་པའི་སྐབས་སུ་ཁོར་སྲུང་སྐོར་གྱི་གནད་དོན2299ཡར་ཞུ་དང་ཐག་གཅོད་བྱས།
ལོ་ལྔའི་ཚུན་ལ་མཚོ་སྔོན་སྣོད་བཅུད་ཀྱི་འཕེལ་ཕྱོགས་བཟང་ལ། ཀ་གཞི་གདུང་བརྒྱད་རྣམ་པའི་སྣོད་བཅུད་དཔལ་ཡོན་ལམ་ལུགས་མུ་མཐུད་ནས་འཐུས་ཚང་དུ་བཏང་། ན་འདམ་གྱི་རྒྱ་ཁྱོན་རྒྱལ་ཡོངས་ཀྱི་ཡང་རྩེར་སོན་པ་དང་། རྨ་འབྲི་རྫ་གསུམ་འབྱུང་ཡུལ་གྱི་མཚོ་མཚེའུ་སྟོང་ཕྲག་སླར་སོས། མཚོ་སྔོན་པོའི་རྒྱ་ཁྱོན་ལོ17ཚུན་གྱི་ཆེ་ཤོས་སུ་ཆགས་པ་དང་། གསེར་ཉའི་ཐོན་ཁུངས་དེ་དང་བོ་སྲུང་སྐྱོབ་བྱེད་དུས་ཀྱི་གྲངས་འབོར་གྱི་ཧ་ལམ་ལྡབ30འཕར་ཡོད། འབྲི་ཆུ་དང་། རྨ་ཆུའི་ཆུ་ལག ཟླ་ཆུའམ་རྫ་ཆུ། ཆུ་ནག་བཅས་མངའ་ཁོངས་ཕྱིར་འབབ་སའི་བར་གྱི་ཆུ་སྤུས་རིམ་པ་གཉིས་པའི་ཡན་དུ་གཏན་འཇགས་བྱས། ཙོང་ཆུ་མངའ་ཁོངས་ཕྱིར་འབབ་སའི་བར་གྱི་ཆུ་སྤུས་བརྒྱ་ཆའི100བསླེབས་ནས་ཞིང་ཆེན་ཡོངས་ཀྱི་ས་ངོས་ཀྱི་ཆུ་སྤུས་བཟང་བའི་བསྡུར་ཚད་བརྒྱ་ཆའི94.7ལ་ཟིན། ཞིང་ཆེན་ཡོངས་ཀྱི་ཁ་དབུགས་ཡག་ཤོས་ཉིན་གྲངས་ཀྱི་བསྡུར་ཚད་བརྒྱ་ཆའི92.4དང་། ཟི་ལིང་གི་ལྷོ་རི་དང་བྱང་རིའི་ནགས་ཚལ་ཁེབས་རྒྱ་བརྒྱ་ཆའི79ལ་ཟིན་ཡོད།
ད་ལོར་མཚོ་སྔོན་གྱིས་འབག་བཙོག་འགོག་བཅོས་ཀྱི་ལས་ཀ་ལེགས་པོ་བསྒྲུབས་ནས་སྣོད་བཅུད་དཔལ་ཡོན་ལམ་ལུགས་བཅོས་སྒྱུར་གྱི་གོམ་པ་ཇེ་མགྱོགས་དང་། སྣོད་བཅུད་སྲུང་སྐྱོབ་སྔོན་སྤེལ་ལ་དང་དཔལ་འབྱོར་གོང་སྤེལ་གཉིས་མཉམ་པོར་སྐུལ་སྤེལ་རྒྱུ་དང་། ལྗང་མདོག་འཕེལ་རྒྱས་ཀྱི་གོམ་ཁ་ཇེ་མགྱོགས་སུ་བཏང་ནས་ལྗང་མདོག་བཟོ་སྐྲུན་ལས་གཞི་ལག་བསྟར་ཤུགས་ཆེན་བརྒྱབ་ཏེ་ནུས་ཁུངས་གཙང་མའི་འབྱུང་ཁུངས་ཀྱི་དཔེ་སྟོན་ཞིང་ཆེན་འཛུགས་སྐྲུན་དང་། ནུས་གྲོན་ཉུང་འབུད་གཉིས་རྒྱལ་ཁབ་ཀྱི་གཏན་འབེབས་བྱས་པའི་དམིགས་འབེན་ནང་ཚོད་འཛིན་བྱ་རྒྱུ། ལྗང་སྒྱུར་ལམ་ལུགས་འཐུས་ཚང་དུ་བཏང་སྟེ་སྣོད་བཅུད་ཐོན་རྫས་ཀྱི་རིན་ཐང་མངོན་འགྱུར་གྱི་ལམ་ལུགས་ཚོད་ལྟ་དང་། རྒྱལ་ཁབ་སྤྱི་གླིང་གཙོ་བྱས་པའི་རང་བྱུང་སྲུང་སྐྱོབ་ས་ཁོངས་ཀྱི་མ་ལག་འཚོལ་ཞིབ་བྱས་ནས་གཟུག་རྒྱུ། ལྗང་མདོག་ལས་གཞིར་དམ་འཛིན་བྱས་ནས་རྨ་འབྲི་རྫ་གསུམ་འབྱུང་ཡུལ་གྱི་དུས་སྐབས་དང་པོའི་ལས་ཀ་དང་། མཚོ་སྔོན་པོའི་བསྐོར་བའི་དུས་སྐབས་དང་པོའི་ལས་ཀ རང་བྱུང་ནགས་ཚལ་སྲུང་སྐྱོང་། ས་ཆུ་སྲུང་འཛན་ལ་སོགས་པའི་སྣོད་བཅུད་ལས་གཞི་གལ་ཆེན་ལ་སྐུལ་སྤེལ་བྱ་རྒྱུ། མདོ་ལ་རི་བའི་སྣོད་བཅུད་གནས་སྤོ་ཚོད་ལྟ་ལག་བསྟར་གྱི་འགོ་བཙུགས་ནས་ནགས་ཚལ་མུའུ་ཁྲི400གསར་དུ་འདེབ་རྒྱུ།
འབྱུང་འགྱུར་གྱི་ལོ་ལྔའི་ནང་དུ། མཚོ་སྔོན་གྱིས་སྣོད་བཅུད་ཁོར་ཡུག་སྲུང་སྐྱོབ་ལ་ཏན་ཏན་ཏིག་ཏིག་གིས་སྐུལ་བྱས་ནས་དཔལ་འབྱོར་གྱི་ཞིང་ཆེན་ཆུང་ཤོས་ནས་སྣོད་བཅུད་ཀྱི་ཞིང་ཆེན་ཆེ་ཤོས་དང་སྣོད་བཅུད་ཀྱི་ཞིང་ཆེན་སྟོབས་ལྡན་དུ་མགྱོགས་པོར་བསྒྱུར་ནས་དེ་བས་མཛེས་སྡུག་ལྡན་པའི་མཚོ་སྔོན་འཛུགས་སྐྲུན་བྱ་རྒྱུ་ཞེས་བསྟན།
ལོ་ཙཱ་བ། ཁོན་ཐར་འཚོ།


text:
ལྷོ་ཨ་མེ་རི་ཀའི་བྷར་ཛིལ(Brazil)རྒྱལ་ཁབ་ཏུ་ཚོགས་བཞིན་པའི་རྒྱལ་སྤྱིའི་ཨོ་རྩལ་འགྲན་ཚོགས་ཐེངས ༣༡ པའི་ཉིན ༡༣ པར་འགྲན་པའི་སྤྱི་ལེ ༢༠ ཅན་གྱི་སྐྱེས་མའི་འདུར་རྒྱུག་ཁྲོད་བོད་པའི་བུ་མོ་ཆོས་དབྱིངས་སྐྱིད་ལགས་ལ་ཨང་ལྔ་པ་ཐོབ་ཡོད་པ་རེད།
ཐེངས་འདིའི་སྐྱེས་མའི་སྤྱི་ལེ ༢༠ ཅན་གྱི་འདུར་རྒྱུག་འགྲན་བསྡུར་ནང་གླིང་ཆེན་བདུན་ནས་ཡོང་པའི་འདུར་རྒྱུག་མཁན ༦༣ ཞུགས་ཡོད་པ་དང་། གསེར་གྱི་རྟགས་མ་རྒྱ་རིགས་བུ་མོ་ལིའུ་ཧོང (Liu Hong)གིས་བླངས་པ་དང་། དངུལ་གྱི་རྟགས་མ་ལེན་མཁན་མེག་སི་ཁོའོ Maria Guadalupe Gonzalez། ཟངས་ཀྱི་རྟགས་མ་ཡང་རྒྱ་རིགས་བུ་མོ་ལོའུ་ཞི་ཀྲི (Lu Xiuzhi)རེད། ཨང་བཞི་པ་ཨི་ཊ་ལིའི་བུ་མོ་(Antonella Palmisano)ཡིན་ཞིང་། ཨང་ལྔ་པ་ལེན་མཁན་བོད་པའི་བུ་མོ་ཆོས་དབྱངས་སྐྱིད་ཡིན། ཨང་དང་པོ་དང་ཨང་ལྔ་པ་ཆོས་དབྱངས་སྐྱིད་ལགས་ཀྱི་བར་ན་སྐར་ཆ ༢༩ མ་གཏོགས་ཆད་མེད།
གངས་རིའི་བུ་མོ་ཆོས་དབྱིངས་སྐྱིད་ལགས་ཀྱིས་ཁོང་ཉིད་གཟེངས་རྟགས་ཀྱི་སྟེགས་བུར་འབུད་མ་ཐུབ་པས། འཛམ་གླིང་ཡུལ་གྲུབ་སོ་སོ་ན་གནས་བཞུགས་རྒྱ་ཆེའི་བོད་རིགས་སྤུན་ཟླས་གཙོས་རྒྱབ་སྐྱོར་བ་ཡོངས་ལ་དགོངས་པ་མ་ཚོམས་རོགས་ཞེས་ཁོང་མོའི་སྐད་འཕྲིན་རྒྱུད་དགོངས་དག་ཞུས་ཡོད་ཅིང་། དེ་ཡང་ཁོང་མོས། “ངས་ཁྱེད་ཚོའི་རེ་བ་བཞིན་མ་འགྲུབ་ཐལ། ངས་ཁྱེད་ཚོའི་འདོད་པ་བཞིན་མ་བ་ཐལ། སྤྱི་བཏང་ངས་ཀྱང་ཁྱེད་ཚོ་ལ་སྔར་མེད་པའི་དགའ་སྤྲོད་མི་ཉུང་བ་ཞིག་སྟེར་རྩིས་ཡིན་མོད། རྒྱུག་མཁན་དག་གཅིག་ལས་གཅིག་མགྱོགས་ཡིན་པས། ངའི་རེ་བ་ཡང་མངོན་འགྱུར་བྱེད་མ་ཐུབ་པར་གྱུར་། ངས་ཀྱང་ཨོ་རྩལ་འདི་ལ་ཆེད་དུ་དམིགས་ནས་ལོ་ངོ་གསུམ་ལྷག་ལ་སྦྱོང་བརྡར་བྱས་པ་ཡིན། ལོ་ངོ་གསུམ་ལྷག་ལ་དཀའ་སྡུག་དང་རྔུལ་ཆུས་ཟགས་པའི་ཉི་མ་རེ་རེ་ཕྱིར་འདང་རེ་རྒྱབ་ན་ང་ནི་འགྱོད་ནས་ཅི་བྱ་བརྟོལ་མེད་དུ་གྱུར། ད་ནི་མང་པོ་མི་བཤད། དགོངས་དག་ཞུ”། ཞེས་འགྱོད་སེམས་དང་བཅས་དགོངས་དག་ཞུས་འདུག
གངས་རིའི་བུ་མོ་ཆོས་དབྱིངས་སྐྱིད་ལགས་ཀྱིས། དེ་རིང་གི་འགྲན་བསྡུར་འདིའི་མཐའ་མའི་དམིགས་ཡུལ་ནི་རྟགས་མ་རང་ཡིན་ཞེས་པ་ཇི་བཞིན། ལུས་རྩལ་བ་ཞིག་ལ་མཚོན་ན་ཨང་དང་པོ་ལེན་རྒྱུ་ནི་མཐའ་མའི་དམིགས་ཡུལ་ལོས་ཡིན། ཡིན་ན་ཡང་། གལ་ཆེ་ཤོས་དེ་རྟགས་མ་ལེན་རྒྱུ་ཁོ་ན་ཙམ་མ་ཡིན་པར། འབད་བརྩོན་མཐའ་འཁྱོངས་བྱེད་རྒྱུ་དེ་བས་ཀྱང་འགངས་ཆེན་ཡིན་པས། འདི་ནི་ད་གཟོད་ཨོ་རྩལ་གྱི་སྙིང་སྟོབས་ཀྱི་ཡང་ཏིག་སྙིང་བོ་ཡིན།
ད་ཐེངས་ཁྱེད་རང་ཁྱེད་དང་ཁྱེད་ཀྱི་སྤུན་ཟླ་གྲོགས་པོ་ཚོའི་རེ་བ་ཇི་བཞིན་གཟེངས་རྟགས་ཀྱི་སྟེགས་བུའི་སྟེང་འབུད་ཐུབ་མེད་ཀྱང་། བོད་མི་རིགས་ཀྱི་སེམས་སུ་ཁྱེད་ནི་དུས་ནམ་ཡང་བོད་པའི་ང་རྒྱལ་ཡིན་ལ། བོད་པའི་སྤོབས་པ་ཡང་ཡིན། ཁྱེད་ཀྱིས་འཛམ་གླིང་ཧྲིལ་བོའི་ཆེས་མཐོའི་ལུས་རྩལ་འགྲན་ཚོགས་སྟེང་། བོད་ཀྱི་རང་རྟོན་ངོམ་ཡོད་། བོད་མི་རིགས་ཀྱི་རྒྱུད་སྤུས་ངོམ་ཡོད། རྒྱལ་སྤྱིའི་ཨོ་རྩལ་སྟེང་ཞུགས་ཐུབ་པ་དེ་ཙམ་གྱིས་བླ་ན་མ་མཆིས་པའི་རྒྱལ་ཁ་བླངས་ཡོད།
གངས་རིའི་བུ་མོ། ཁྱེད་རང་བློ་འགྱོད་རྩ་བ་ཉིད་ནས་སྐྱེས་མི་དགོས། ཨང་ལྔ་བ་དེ་ཤིན་ཏུ་དགའ་འོས་པ་ཞིག་ཡིན་ལ། དེ་ནི་གོ་ལ་ཧྲིལ་བོའི་རྒྱལ་ཁབ ༢༠༠ ལྷག་གི་ནང་གི་རྩེ་བཏོགས་ཀྱི་འདུར་རྒྱུག་མཁན ༦༣ ནང་གི་ཨང་ལྔ་བ་ཡིན། གོ་ལ་ཧྲིལ་བོའི་འགྲོ་བ་མི་དུང་ཕྱུར ༧༠ ལྷག་གི་ནང་གི་ཨང་ལྔ་བ་ཡིན། ཁྱེད་རང་ལའང་བློ་འགྱོད་ཡོད་ན། ཨང་དྲུག་པ་ནས ༦༣ བར་གྱི་འདུར་རྒྱུག་པ་དག་གིས་ཅི་ཞིག་བྱེད་དམ། ཁ་སང་གི་འདུར་རྒྱུག་སྐབས་ཁྱེད་རང་ཐེངས་གང་མང་ལ་ཀུན་པོའི་སྔོན་དུ་གཟི་བརྗིད་ཀྱིས་ཐོན་པ་དེ་ཙམ་གྱིས་དགའ་ཆོག སྤོབས་པ་སྐྱེ་ཆོག
“གཅིག་བགྱིས་ན་འདི་ནི་ངའི་མཐའ་མའི་འགྲན་བསྡུར་ཡིན་ཡང་སྲིད་ལ། ངས་རྣམ་པར་རྒྱལ་བའི་ངང་ནས་མཇུག་འགྲིལ་ན་བསམ་ཡོད”ཅེས་འགྲན་བསྡུར་གྱི་རྗེས་སུ་ཁྱེད་ཀྱིས་བློ་འགྱོད་ཀྱི་མིག་ཆུ་དང་བཅས་བཤད་འདུག ཁྱོད་ནི་རྒྱལ་སྤྱིའི་ཨོ་རྩལ་ཟིན་ཐོའི་ནང་བོད་མི་ཞིག་གི་མིང་གཏོད་མཁན་ཐོག་མ་དེ་ཡིན་ལ། གངས་ཅན་པའི་ལོ་རྒྱུས་སུ་རྒྱལ་སྤྱིའི་ཨོ་རྩལ་ཁྲོད་གཟེངས་རྟགས་བཞེས་མཁན་ཐོག་མ་དེའང་ཡིན། ད་དུང་ད་ཐེངས་ནི་ཁྱེད་རང་ཨོ་རྩལ་ལ་ཞུགས་ཐེངས་གཉིས་དེ་ཡང་ཡིན་པས། དེ་ལས་ལྷག་པའི་རྒྱལ་ཁ་ཞིག་གང་ན་ཡོད། དེ་ལས་ཡག་པའི་མཇུག་འགྲིལ་སྟངས་ཤིག་གང་ན་ཡོད། གལ་ཏེ་ཐེངས་འདི་མཐའ་མ་དེ་ཡིན་པའི་དབང་དུ་སོང་ཡང་། ༢༠༡༢ ལོར་ལོན་ཌོན་ཨོ་རྩལ་གྱི་འདུར་རྒྱུག་ཁྲོད་དངུལ་གྱི་གཟེངས་རྟགས་བླངས་པ་དེ་ཙམ་གྱིས། ཁྱེད་ནི་དུས་དང་རྣམ་པ་ཀུན་ཏུ་བོད་མིའི་སེམས་ཁུངས་ཀྱི་གངས་རིའི་བུ་མོ་ཡིན་ལ། འཛམ་གླིང་ཁྱོན་ཡོངས་སུ་ངོམ་ཆོག་པའི་རླབས་ཆེན་གྱི་དར་ཆ་དེ་ཡིན། ཁྱེད་ཀྱིས་འཛམ་གླིང་སྟེང་བཞག་པ་ནི་བོད་མི་རིགས་ཀྱི་ཕུལ་བྱུང་གི་རྒྱུད་སྤུས་ཡིན་ལ། བོད་མི་རིགས་ལ་བཞག་པ་ནི་སུས་ཀྱང་མི་ནུས་པའི་ཡར་སྐུལ་གྱི་ཤུགས་རྐྱེན་ཡིན།
གངས་རིའི་བུ་མོ་ཆོས་དབྱིངས་སྐྱིད་ལགས་ཀྱིས་གཟེངས་རྟགས་མ་ལོན་པའི་ཐད་མི་སྐོར་ཞིག་གིས་བློ་ཕམ་གྱི་རྣམ་པ་བཏོན་ཡོད་ན་ཡང་། བོད་མི་ཕལ་མོ་ཆེས་བསྟོད་བསྔགས་བྱས་ཡོད་པ་རེད། དེའང་བན་ཤུལ་དཔལ་མཁར་རྒྱལ་ཟེར་བ་ཞིག་གིས་སྐད་འཕྲིན་བརྒྱུད་འདི་ལྟར་རང་གི་སེམས་ཚོར་བྲིས་འདུག “ཆོས་དབྱིངས་སྐྱིད་ལགས། འཚམས་འདྲི་དང་བཅས། ང་རང་ཡུལ་དབུས་ལྷ་ལར་ཡོད། ཁྱེད་ཉིད་འཛམ་གླིང་གི་འདུར་རྒྱུག་ཆེན་མོར་ཞུགས་པས་ང་ཚོ་ཧ་ཅང་སྤྲོ་བོ་བྱུང་ལ་ཡིད་ཀྱང་ཚིམ་ཡོད། དེ་དགུང་ཆེད་དུ་དུས་ཚོད་བཟོས་ནས་ཉིད་ཀྱི་འདུར་རྒྱུག་ལ་བལྟས་པས་སྤོབས་པས་བློ་སྤོབས་བསྩལ་བྱུང་། ཁྱེད་ཀྱི་ཨང་རིམ་ལྔ་པ་དེ་མི་རིགས་འདི་གཉིད་ལས་སད་པའི་དུང་སྒྲ་དང་། ང་ཚོ་ད་དུང་གསོན་པར་གནས་པའི་དཔང་རྟགས་དེ་ཡིན། དཀའ་ལས་ཚད་མེད་མྱངས་སོང་། སྐུ་ངལ་ཡག་པོ་གསོ་རོགས། ཐུགས་རྗེ་ཆེ་ཞུ་གི་ཡོད”ཅེས་དང་།
དེ་མིན་གཞན་ཞིག་གིས། “ཆོས་དབྱིངས་སྐྱིད་ལགས། མི་སྐྱོན་ཨ་རོ། མི་ཚེ་ནི་རྒྱལ་ཕམ་གྱིས་གྲུབ་པ་ཡིན་པས། ང་ཚོ་སྔར་བཞིན་ཁྱེད་ལ་དགའ། ཁྱེད་ཀྱི་བོད་མོའི་གཤིས་ཀ་རྣལ་མ་དང་འཛུམ་ཆུང་དེ་གསེར་གྱི་རྟགས་མ་ཡིན། ཨོ་རྩལ་སྟེགས་བུར་བོད་མིའི་ལོ་རྒྱུས་བསྐྲུན་མཁན་དེ་ཁྱེད་རང་ཡིན”། ཞེས་པ་སོགས་བསྟོད་བསྔགས་ཀྱི་མེ་ཏོག་བགྲང་བྱ་ལས་འདས་པ་ཞིག་གཏོར་འདུག
བོད་རིགས་བུ་མོ་ཆོས་དབྱངས་སྐྱིད་ལགས་ནི། ཕྱི་ལོ་ ༡༩༩༠ ཟླ་ ༡༡ ཚེས་ ༡༡ ཉིན་ཨ་མདོ་མཚོ་སྔོན་མཚོ་བྱང་ཁུལ་འདབ་བཞི་རྫོང་ཝ་མགྱོགས་སྡེ་བ་རུ་སྐྱེས་ཤིང༌། ཁོང་མས་ད་བར་རྒྱལ་ཁབ་ཕྱི་ནང་། རྒྱལ་སྤྱིའི་གཟེངས་རྟགས་མང་པོ་བླངས་ཡོད་པ་རེད།
གཞན་ཡང་ཐེངས་འདིའི་ཨོ་རྩལ་ཐེངས ༣༡ པའི་སྟེང་ཞུགས་ཞུགས་བོད་མི་གཉིས་ཡོད་པ་ལས། སྟོབས་རྒྱལ་ལགས་ཟླ་འདིའི་ཚེས་༢༡ཉིན་གོམ་པ ༥༠༠༠ ཅན་གྱི་སྐྱེས་པའི་རྒྱང་རྒྱུག་འགྲན་བསྡུར་ནང་ཞུགས་རྒྱུ་ཡིན་པ་དང་། གཞིས་བྱེས་བོད་མི་རྣམས་པས་སྟོབས་རྒྱལ་ལགས་འགྲན་བསྡུར་ལས་རྣམ་པར་རྒྱལ་རྒྱུའི་སྨོན་འདུན་དང་བཅས་རེ་སྒུག་བྱས་ཡོད་པ་རེད།


text:
ཀྲུང་གོ་བོད་ཀྱི་དྲ་བའི་འཕྲིན། ཟླ5 ཚེས12 ཉིན་སྐབས་བཅུ་བཞི་པའི་ཀྲུང་གོ( ཧྲེན་ཀྲེན) རིག་གནས་དངོས་མང་བཤམས་སྟོན་བརྗོད་བྱ་གཙོ་བོའི་བྱེད་སྒོ་སྟེ། རིག་གནས་ཡུལ་སྐོར་སྤུས་ལེགས་ཚོང་རྟགས་ཀྱི་མཐོ་རིམ་གླེང་སྟེགས་ཐོག “2018 ལོའི་ཀྲུང་གོའི་ཆེས་མཛེས་པའི་རྫོང་ཁོངས་མིང་ཐོ”ཁྱབ་བསྒྲིགས་བྱས། རང་རེའི་ཞིང་ཆེན་གྱི་ནང་ཆེན་རྫོང་། མདོ་ལ་རྫོང་སོགས་ས་ཁུལ་ལྔ་མིང་ཐོའི་ཁྲོད་ཚུད་ཡོད།
རྒྱལ་ཡོངས་ནས་ས་ཁོངས་ཧྲིལ་པོའི་ཡུལ་སྐོར་འཕེལ་རྒྱས་ཤུགས་ཆེན་གཏོང་བ་དང་ཡུལ་སྐོར་གྱི་གནད་སྨིན་དབུལ་སྐྱོར་ལག་བསྟར་བྱེད་པའི་སྲིད་ཇུས་ཀྱི་ཁྲིད་སྟོན་འོག “ ཀྲུང་གོའི་ཆེས་མཛེས་པའི་རྫོང་ཁོངས་མིང་ཐོའི” དོན་སྙིང་ནི“ མཛེས་པ་སྔོག་འཚོལ་དང་། མཛེས་པ་ཁྱབ་སྤེལ། མཛེས་པ་ལོངས་སྤྱོད”བཅས་ཡིན་ལ། ས་ཁོངས་ཧྲིལ་པོའི་སྤུས་ལེགས་ཡུལ་སྐོར་ཚོང་རྟགས་ཀྱི་གྲུབ་འབྲས་དང་། ས་ཁོངས་ཧྲིལ་པོའི་ཡུལ་སྐོར་འཕེལ་རྒྱས་ལ་སྐུལ་འདེད་གཏོང་རྒྱུ་དེ་ཡིན་པ་རེད་།
ཐེངས་འདིར། “ 2018ལོའི་ཀྲུང་གོའི་ཆེས་པའི་རྫོང་ཁོངས་མིང་ཐོའི” ཁྲོད་ཚུད་པའི་རྒྱལ་ཡོངས་ཀྱི་ཞིང་ཆེན( གྲོང་ཁྱེར་དང་། རང་སྐྱོང་ལྗོངས)གྱི་རྫོང( གྲོང་ཁྱེར་དང་། ཆུས)230ལྷག་ཡོད་པ་དང་། རང་རེའི་ཞིང་ཆེན་གྱིས་མིང་ཐོའི་ནང་ཚུད་པའི་ཞིང་ཆེན་གྱི་ས་ཁུལ་སོ་སོ་ནི་ནང་ཆེན་རྫོང་དང་། རྟ་ཐང་ཧུའེ་རིགས་ཧོར་རིགས་རང་སྐྱོང་རྫོང་། ཁྲི་ཀ་རྫོང་། མདོ་ལ་རྫོང་། མཚོ་ཤར་གྲོང་ཁྱེར་ལུང་མདོ་ཆུས་བཅས་ཡོད།
མིང་ཐོར་གདེང་འཇོག་གཙོ་བོ་བྱེད་མཁན་ཀྲུང་ཡོན་སྤུས་རྟགས་ཞིབ་འཇུག་ལྟེ་གནས་ཀྱི་ཞིབ་འཇུག་པ་ཧྥང་ཡུན་ཀྲུའོ་ཡིས་ངོ་སྤྲོད་བྱས་པ་ལྟར་ན། ཐེངས་འདིའི་ཀྲུང་གོའི་ཆེས་མཛེས་པའི་རྫོང་ཁོངས་མིང་ཐོའི་ཁྲོད་ཚུད་པའི་ས་ཁུལ་ནི“ མཛེས་སྡུག་ལྡན་པའི་ཀྲུང་གོའི”མཚོན་དཔེ་ཞིག་ཡིན་ལ། ལ་ལ་ནི་ཡུལ་སྐོར་བའི་རྣ་བར་འཇགས་པའི་མཛེས་ལྗོངས་ཁུལ་ཡག་ཤོས་ཡིན་པས། དཔལ་འབྱོར་ཁེ་ཕན་གྱི་འཁོར་རྒྱུག་ཆེན་པོ་ཐོན་གྱིན་ཡོད་རུང་དེ་མཚུངས་ཁྱབ་སྒྲོག་བྱེད་མཁན་མ་བྱུང་བས། ཡུལ་སྐོར་རིན་ཐང་ལ་འཐོབ་འོས་ཀྱི་དར་སྤེལ་དང་སྔོག་སྤེལ་རག་གི་མི་འདུག་ཟེར།
“ ཀྲུང་གོའི་ཆེས་མཛེས་པའི་རྫོང་ཁོངས་མིང་ཐོ” ནི་ཚོང་ལས་རྒྱུ་རྐྱེན་གྱི་ཤུགས་རྐྱེན་ཐེབས་མི་ཐེབས་པའི་སྤྱི་ཕན་རང་བཞིན་གྱི་མིང་ཐོ་ཞིག་ཡིན་པས། གདེང་འཇོག་བྱེད་པའི་སྲོག་ཤིང་ཚད་གཞི་ནི“ཕུན་སུམ་ཚོགས་པའི་ཡུལ་སྐོར་ཐོན་ཁུངས” དང “ཧ་ཅང་བཟང་བའི་སྐྱེ་ཁམས་ཁོར་ཡུག”ཡིན། “མིང་ཐོའི་ནང་ཚུད་པའི་ས་ཁུལ་གྱི་སྣ་མང་ཕུན་སུམ་ཚོགས་པའི་ཡུལ་སྐོར་གྱི་ཐོན་ཁུངས་ལ་བརྟེན་ནས་ཡུལ་སྐོར་བའི་ཡིད་དབང་བཀུག་སྟེ་མཛེས་ཤིང་ཡིད་དུ་འོང་བའི་སྐྱེ་ཁམས་ཁོར་ཡུག་ལ་བརྟེན་ནས་ཡུལ་སྐོར་བ་ཇེ་མང་དུ་འགྲོ་ཐུབ་ངེས་རེད། །
རྩོམ་སྒྲིག་པ། རྡོ་རྗེ་བསམ་འགྲུབ།